Shalabeege beynumey ishqaa varah higgaimu | Mihaaru\nޝަލަބީގެ "ބޭނުމީ އިޝްގާ" ވަރަށް ހިތްގައިމު\nޝަލަބީ ލަވައެއް ކިޔަނީ: އޭނާގެ އާ ލަވަައަކީ "ބޭނުމޭ އިޝްގާ" ގެ ކަވަ ލަވަ.\n05 މެއި 2017 - 11:49\nމޯލްޑިވިއަން އައިޑޮލް ސީޒަން އެކަކުން އެހުންތެރިންގެ އެ އަޑެއްގެ ޖާދޫގައި ޖެއްސި ލަވަކިޔުންތެރިޔާ ޝަލަބީ އިބްރާހީމްގެ ލަވައެއް ނީވޭތާ ދުވަސްކޮޅެއް ފަހުން ހިތްގައިމު ލަވަޔަކުން އެހުންތެރިންގެ ހިތް އުފާކޮށްދީފި އެވެ.\nމިއީ އާ ލަވައެއް ނޫނެވެ. ހާއްސަވަނީ ޝަލަބީގެ އަޑުން މި ލަވަ ކިޔާފައި ވުމުންނެވެ.\nމިއީ ދިވެހިންގެ ތެރޭގައި ވަރަށް މަގުބޫލުވި ލަވައެއް ކަމަށްވާ "ބޭނުމޭ އިޝްގާ" އެވެ. މި ލަވައަކީ ކުރީގެ ލަވަ ކިޔުންތެރިޔާ މުހައްމަދު ހުޒާމް ކިޔާފައިވާ ވަރަށް ހިތްގައިމު ލަވައެކެވެ.\n"ބޭނުމޭ އިޝްގާ" މީގެ ކުރިން އަންހެން ލަވަ ކިޔުންތެރިއެއްގެ އަޑުން ވެސް އިވިފައި ވާނެ އެވެ. އެއީ ހަދީޖާ އިބްރާހީމް (ރިޒޫ) ގެ އަޑުންނެވެ.\nސައުންޑްކުލައުޑަށް ދޫކޮށްލި ޝަލަބީގެ "ބޭނުމޭ އިޝްގާ" އަޑު އަހާލާށެވެ.\nލަވައިގެ އަސަރު ވަރަށް ގަދަ އެވެ. އެއް ފަހަރު އަޑު އަހާލައިގެން ހިތެއް ނުފުރޭނެ އެވެ. ތަކުރާރުކޮށް ހަމަ މި ލަވަ އަޑު އަހަން ބޭނުން ވާނެ އެވެ. އެހެންވެ ޕްލޭ ލިސްޓަށް އިތުރުކޮށްލަން މިއީ ރަނގަޅު ލަވަޔަކަށް ވާނެ އެވެ.\n25 ކޮމެންޓް, 85 ރިއެކްޝަންސް\nތި ލަވަ ފަޅާލުން ވަރަށް ހިތްގައިމު، ލައިޝާ ފޭން ބޭސް ހަޖަމްކޮށްލާ!\nހުޒާމްގެ ލަވަ ހަމަ އެއީ ބެސްޓް. ޝަލަބީ ގުޑް ޓްރައި.\nމި ލައިށާގެ ފޭނުން ދޯ މިއުޅެނީ މި ލަވައަށް ފާޑުކިޔަކިޔާފަ. ބަލަ ބުނަންތަ ރަގަޅު ވާހަކައެއް. ޝަލަބީ އަކީ އަސްލު އައިޑޮލް. ދިސް ތްރޫތް ވިލް ނެވާ ޗޭންޖް. ބެޓާ އަންޑަސްޓޭންޑް ދިސް ލައިޝާ ދަ ބޯއީ!!!!!\n2 ލަވަ އަޑު އަހާލަިފިން! ޝަލަބީގެ ލަވަ މާ ހިތްގައިމުވެފަ އަޑު އަހާލަން ފަސޭހަ! ހުޒާމްގެ ލަވަވެސް ރީތި.. އެކަމު އެ ލަވަިގަ އިނީ ތަންކޮޅެއް އައުޓް ޑޭޓެޑް ބީޓެއް!! ކުޑަކޮށް ބޮލަށް އުނދަގޫ ވާކަހަލަ!! ފަހުން ހަދާފަ އިން ކަވާރަ ވަރަށް ސްމޫތް!! ގެނެއްސަ އިން ޗޭންޖަސް ވަރަށް ފުރިހަމަ!! ހުޒާމަށް ބުނާ ދެރަ ބަހެއް ނޫން! އެކަމަކު އަޅުގަނޑަށް ހަމަ ހިތްގައިމީ ޝަލަބީގެ ލަވަ!!\nހުޒާމްގެ ލަވަވަރެއް ހަމަ ނުވޭ.\nކައޭމެންނަށް އެކައްޗެއްވެސް ނޭގުނެއްނު. ތީގައި އެއްވަނައީ ޕަންކަޖް އުދާސް. އައުރު އާހިސްތާ! ޕެރޮޓް ނުހެދި އާއެއްޗެއް ކިޔާބަލަ. ޒީރޯ ޑިގްރީއެއް އާދޭތޯ އަނެއްކާ އަނެއް 100 އަހަރު އިންތިޒާރު ކުރަން ޖެހުނީމާ ލަދެއްނު!\nޝަލަބީ މިލަވަ ކީމަ އުފާވޭ. އެކަމު އަޅުގަނޑުގެ ދޮންބެ މުހައްމަދު ހުޒާމް ކިޔާވަރަކަށް ނުކިޔޭ. ޝަލަބީއަށް ހިތްވަރުދެން.\nދޮންބެ ކޮބައިތަ؟ ދޮންބެ ކައިރީ ބުނެބަލަ ލަވައެއް ކިޔާލާށޭ!\nހަމަ ވަރަށް ހިތްގައިމު މިލަވަ އަދި ޝަލަބީގެ އަޑުވެސް... ދިވެހިން މިހާރު ވެއްޖެ ބުނާނެ ރަނގަޅުއެއްޗެއް ނެތިއްޔާ އެއްޗެއް ނުބުނެ ތިބެން ދަސްކުރަން!! ވަރަށް ހުތުރު އާދައެއްތީ! ... ކަމުނުދާ މީހެއްގެ ލަވަ އަޑުއަހާފަ އަދި އެއަށް ނެގެޓިވް ކޮމެންޓު ކުރަން ވަގުތު ހޭދަކުރުމަށްވުރެ ކޮންމެ މީހަކުވެސް އެމީހަކަށް ކަމުދާ ކަންކަމަށް ވަގުތު ދިނުން މާ ރަނގަޅު! ބޭކާރު ވަގުތާއި އެނާރޖީ އަދި ބަސްތަކެއް ހަމަ އެމީހަކަށް މެޓަރ ނުވާ މީހަކަށް ހޭދަކުރުމުގެ ބޭނުމެއް ނެތްދޯ!\nއެކަކު އެތައް ނަމެއްގަ ކޮމެންޓުކުރިޔަސް ތި ހުރިހާ ވާޝަންއެއް އެބަހުރި ސައުންޑުކުލައުޑްގަ އަދި ޔޫޓިއުބްގަ މިހާރުވެސް، އޭގެ ހިޓްސްއާ އަޑުއަހާފަ ހުރިވަރާ އެއްޗިހި ބަލާލީމަ އެބަ އެނގޭ ކޮން ލަވަ އެއްކަން ހިނގަނީ. ސަލަބީ ލަވަ ކިއުން ރީތިވުމަކީ އެހެން ބަޔަކު އަދި ހަޖަމު ނުވެގެން ޑިސަޕޮއިންޓުވާ ވަރު ކަމެއްނޫން. ހީވަނީ އަލަށް ކަވަރސޯންގެއް ނިކުމެގެން އުޅޭހެން ހުޒާމް ހުޒާމް އޭ ކިޔާއިރު. ރާއްޖޭގަ އެންމެ ގިނައިން ކަވަރ ކޮށްފަ ހުންނާނީ ދޮހޮއްކޮބެއާއި އަލީރަމީޒުގެ ލަވަތައް. އެމީހުންގެ ބޮބު ޓީމު ހެދިގެން ލަވައެއް ކަވަރ ކުރިޔަސް ތިވަރެއް ވެގެން ނޫޅޭ.\nލައްކަ ހީވެ.އޮރިޖިނަލް ރީތި އޭ ބުނީމަ ހަޖަމް ނުވާ މީހުންވެސް އެބަ ފެނޭ. ރީތި އޭ ބުނަނީ ޝަލަބީ ކިޔާލެ ހަޑިވެގެންނެއް ނޫން. ޝަލަބީގެ ފޭން އަކަށްވެސް އޭގެ އަސްލު ރީތި ވެެއްޖިއްޔާމު އެވާހަކަ ތެދަށް ބުނެލުން އެއީވެސް ހަމަ ހަޖަމް ނުވުން ބާ. މިހާރު ހަޖަމް އޮޅިއްޖެ އޭރުން.\nމަށަކީ ޝަލަބީގެ ފޭންއެއް..... އެކަަމް ހުޒާމް ވަރެއް ހމ ނެތް އަދިވެސް.... މިސްޔޫ ހުޒާމް


Azima ge dhe massala kuriyah gendheveyne kamah Supreme Court innves kan'da alhaifi - One Online\nސުޕްރީމް ކޯޓުގައި މިއަދު ކުރިއަށްދިޔަ ޝަރީއަތުގެ އަޑުއެހުމުގެ ތެރެއިން ---\nކުރީގެ އެޓާނީ ޖެނެރަލް އަދި ރައީސް އޮފީހުގެ ކުރީގެ މިނިސްޓަރު އައިޝަތު އާޒިމާ ޝުކޫރުގެ މައްޗަށް ކުރާ، މުއައްސަސާއަކަށް ދޮގު މައުލޫމާތު ދިނުމުގެ ކުށުގެ ދައުވާ އާއި މަނީ ލޯންޑަރިންއަށް މަގުފަހިކޮށްދިނުމުގެ ކުށުގެ ދައުވާ ކުރިއަށް ގެންދެވޭނެ ކަމަށް ސުޕްރީމް ކޯޓުންވެސް ކަނޑައަޅައިފިއެވެ.\nމި މައްސަލައަކީ، ދައުލަތުން އާޒިމާގެ މައްޗަަށް ކުރާ ދެ ދައުވާ މަދަނީ މިންގަނޑުތަކުން ކުރިއަށް ގެންދެވޭނެކަމަށް ކުރިމިނަލް ކޯޓުން ނިންމީ ރަނގަޅަށް ކަމަށް މިދިޔަ މަހުގެ 21 ވަނަ ދުވަހު ހައި ކޯޓުން ނިންމުމާ ގުޅިގެން އާޒިމާގެ ފަރާތުން ސުޕްރީމް ކޯޓަށް ހުށަހެޅި މައްސަލައެކެވެ.\nއާޒިމާގެ މައްޗަށް ކުރާ ދައުވާތައް ކުރިއަށް ގެންދެވޭނެ ކަމަށް ހައި ކޯޓުން އަމުރުކުރީ ދެ ފަނޑިޔާރުންގެ އިއްތިފާގުންނެވެ. އެއީ ފަނޑިޔާރު ފާތިމަތު ފަރުހީޒާ އާއި ފަނޑިޔާރު ހުސައިން ޝަހީދެވެ.\nރައުޔު ތަފާތުވި ފަނޑިޔާރު ހަސަން ޝަފީއުގެ ރައުޔަކީ އާޒިމާ ހުށަހެޅުއްވި އެ މައްސަލަ ހައި ކޯޓަށް ނުބެލޭނެ ކަމަށެވެ. އެއީ ދައުލަތުން ނަގާފައިވާ އިޖުރާއީ ނުކުތާއަކާ ގުޅިގެންނެވެ. އެހެންވެ، ކުރިމިނަލް ކޯޓުގެ ނިންމުމުގެ ސައްހަކަމާ މެދު ފަނޑިޔާރު ޝަފީއު ވަކި އެއްޗެއް ވިދާޅެއް ނުވެއެވެ. ދައުލަތުން އިޖުރާއީ ނުކުތާއެއް ނެގީ މަދަނީ މިންގަނޑުން މައްސަލަ ކުރިއަށް ގެންދެވޭނެ ކަމަށް ނިންމާފައިވާ ނިންމުންތައް އިސްތިއުނާފު ނުކުރެވޭނެ ކަމަށް ހައި ކޯޓުގެ ކުރީގެ ނިންމުމެއްގައި އޮތުމުންނެވެ.\nފަނޑިޔާރު ޝަފީއު ވިދާޅުވީ، މަދަނީ މިންގަނޑުން ކުރިއަށް ގެންދެވޭނެ ކަމަށް ނިންމާ ނިންމުންތައް އިސްތިއުނާފު ނުކުރެވޭނެތީ އެ މައްސަލަ ބޭރުކޮށްލަންޖެހޭ ކަމަށެވެ. އެއީ ގާނޫނު އޮތްގޮތުން އިސްތިއުނާފު ކުރެވޭނީ ހުކުމްތަކާއި އަމުރުތަކާއި ޝަރީއަތުގެ ކުރީގެ ހުށަހެޅުންތައް އެކަނި ކަމަށްވާތީއެވެ.\nމި މައްސަލަ އާޒިމާގެ ފަރާތުން ސުޕްރީމް ކޯޓަށް ހުށަހެޅި މައްސަލަ ބެލުމަށްފަހު މިއަދު އިއްވި ހުކުމްގައި ވަނީ، މައްސަލަ އިސްތިއުނާފު ކުރުމަށް އާޒިމާގެ ފަރާތުން ހުށަހެޅި އިސްތިއުނާފީ ނކުތާތަކަށް ސުޕްރީމް ކޯޓުން ގޮތެއް ކަނޑައަޅާނެ ތަނެއް ނެތް ކަމަށެވެ. އެއީ ޖިނާއީ އިޖުރާއަތުގެ ގާނޫނަށް ގެނެސްފައިވާ އިސްލާހަށް ބަލާ އިރު، މަދަނީ މިންގަނޑުން ދައުވާ ކުރިއަށް ގެންދެވޭނެ ކަމަށް ކޯޓުތަކުން ކަނޑައަޅާ މައްސަލަތައް، އިސްތިއުނާފު ކުރުުމުގެ ފުރުސަތު ދައުވާ ލިބޭ ފަރާތަށް މިހާރު ނޯންނާތީ ކަމަށްވެސް ބުނެފައިވެއެވެ.\nއެހެންކަމުން އާޒިމާގެ އިސްތިއުނާފީ މައްސަލަ ބަލައިގަނެވެން ނެތް ކަމަަށް ވަނީ ހުކުމްކޮށްފައެވެ.\nސުޕްރީމް ކޯޓުން މި މައްސަލަ ބެއްލެވި ފަނޑުޔާރުންގެ ބެންޗުގައި ހިމެނިވަޑައިގަންނަވާ ފަނޑިޔާރު ހުސްނުއްސުއޫދުގެ ރައުޔަށް ލިޔުއްވި މި ހުކުމަަށް، އުއްތަމަ ފަނޑިޔާރު އަހުމަދު މުއުތަސިމް އަދުނާނާއި ފަނޑިޔާރު އައިޝާ ޝުޖޫން ވަނީ އިއްތިފާގުވެވަޑައިގެންފައެވެ.\nގުޅޭ ޓެގު ސުޕްރީމް ކޯޓް އާޒިމާ ޝުކޫރު ހައިކޯޓު


17 ޖެނުއަރީ 20213months ago\nވަގުތީ (31 ޑިސެންބަރު 2021 ގެ ނިޔަލަށް)\nރަށުތެރެއާއި، މަގުތަކާއި، ޕާކުތަކާއި،ބަނދަރާއި، ހޭޅިފަށާއި، ޢާއްމު އިޖުތިމާޢީ މައިދާންތައް ސާފުކުރުން.\nތާރުމަގާއި ތާރުމަގުގެ ދެފަރާތު ދުވާރުމަތި ވެލިކަހާ، ވެލިތައްނަގާ، ސާފުކޮށް ތާރުމަގުތަކުގައި ބެހެއްޓިފައިވާ ގަސްވަށިތަކާއި، ވަށްބުރުތަކުގައި ގަސް އިންދުމުގެ މަސައްކަތް ކުރުން.\nކައުންސިލް އިދާރާގެ އިހުތިސާސްގެ ތެރޭގައި ހިމެނޭ ތަންތަނުގެ މަގުތަކަށް ދަތިވާގޮތަށް ހެދިފައި ހުންނަ ރުއްގަސްތައްކޮށާ، ކުނިނަގާ ސާފުކުރުން.\nތާރުމަގުތަކުގައި ފެން ހިންދުވަން ހަދާފައިވާ ސިންކްޕިޓްތައް ސާފުކުރުން\nވިއްސާރަވެ ފެންބޮޑުވުމުން ފެންބޭރުކުރުމަށް ހަދާފައިވާ ޖަންކްޝަންތައް ސާފުކުރުން.\nހިޔާދޭ ބިޔަގަސްތައް އިންދުމާއި ރަށުތެރޭގެ ޒީނަތްތެރިކަން ދެމެހެއްޓުމުގެ މަސައްކަތް ކުރުން.\nއައްޑޫސިޓީގެ ހިތަދޫއަށް ކުރިމަތިވާ ޤުދުރަތީ ކާރިސާތަކުގައި އޮފީހުން އަންގާ އެންގުންތަކަށް އިޖާބަދީ އެވަގުތު ކުރަންޖެހޭ ކަންކަން ކުރުން.\nޕެސްޓް ކޮންޓްރޯލް ކުރުމުގެ މަސައްކަތް ކުރުން.\nއައްޑޫސިޓީ ހިތަދޫގެ ކުޅިތައް ސާފުކުރުމުގެ މަސައްކަތް ކުރުން.\nގަބުރުސްތާނު ތަކާއި މިސްކިތްތަކުގެ ހަރިންމަތެރޭގެ ގަސްތައްކޮށާ ވިނަނޮޅާ ސާފުކުރުމާއި ކުނިނެގުމުގެ މަސައްކަތް ކުރުން.\nއޮފީހުގެ މަސައްކަތުގެ ދާއިރާގެ ތެރެއިން ޙަވާލުކުރެވޭ މަސައްކަތްތައް ކުރުން.\nލިޔަންކިޔަން އެނގުމާއެކު ގިނަ ވަގުތު މަސައްކަތުގައި އުޅެވޭނެ މީހަކު ކަމުގައިވުން.\nވަޒީފާއަށް އެދޭ ފަރާތުގެ ދިވެހި ރައްޔިތެއްކަން އަންގައިދޭ ކާޑުގެ ދެފުށުގެ ލިޔުންތައް ފެންނަ، ލިޔެފައިވާ ލިޔުންތައް ކިޔަން އެނގޭ ފަދަ ކޮޕީއެއް. ނުވަތަ އައި.ޑީ. ކާޑު ގެއްލިފައިވާނަމަ، އެ ފަރާތެއްގެ އުފަންދުވަހުގެ ސެޓްފިކެޓް، ޕާސްޕޯޓް ނުވަތަ ޑްރައިވިންގ ލައިސަންސް\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2021 ޖަނަވަރީ 25 ވާ ހޯމަ ދުވަހު 14:00 ގެ ކުރިން، ހިތަދޫ އަވަށު އޮފީހަށެވެ. އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދި ހުށަހަޅާ ފޯމް ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ 2021 ފެބުރުވަރީ 03 އާއި 2021 ފެބުރުވަރީ 09 އާ ދެމެދު، ހިތަދޫ އަވަށު އޮފީހުގައެވެ. މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\n04 ޖުމާދަލްއާޚިރާ 1442\n17 ޖަނަވަރީ 2021\nޕަބްލިޝް ކުރި ތާރީޚް: 17-01-2021


Resorteh Ge Muvazzafakah Fathuruveriyaku Hamalaadhee Maaraamaaree Hingaifi - Vaguthu\nރިސޯޓެއްގެ މުވައްޒަފަކަށް ފަތުރުވެރިޔަކު ހަމަލާދީ މާރާމާރީ ހިންގައިފި\n11 މަސް ކުރިން ( ނޮވެމްބަރު 3, 2019 )\nގއ.އަތޮޅުގައި ހިންގަމުން އަންނަ ރިސޯޓެއްގައި ޗުއްޓީ ހޭދަކުރަމުން ގެންދިޔަ ފަތުރުވެރިޔަކު، އެރިސޯޓްގެ ފޮޓޯގްރާފަރެއްގެ ގޮތުގައި މަސައްކަތް ކުރަމުން ދިޔަ ދިވެހި ޒުވާނަކަށް ހަމަލާދީ މާރާމާރީ ހިންގައިފިއެވެ.\nއަނިޔާ ލިބިފައި ވަނީ 18 އަހަރުގެ ޒުވާން ފިރިހެނަކަށެވެ. އޭނާ އަކީ ރެސިޑެންސް މޯލްޑިވްސް ފަޅުމާފުށި ރިސޯޓްގައި ފޮޓޯގްރާފަރެއްގެ ގޮތުގައި މަސައްކަތް ކުރަމުން އައި ޒުވާނެކެވެ.\nއޭނާގެ ބައްޕަ "ވަގުތު" އަށް މައުލޫމާތު ދެމުން ބުނީ ފަތުރުވެރިޔާ އޭނާގެ ދަރިފުޅަށް ހަމަލާދިނީ ރޭ 19:00 ހާއިރު ކަމަށެވެ.\n"ދަރިފުޅު ނެގި ފޮޓޯއެއް ދައްކަބަލާށޭ ފަތުރުވެރިޔާ ބުނީ. އެފޮޓޯ ނުދެއްކިގެން އުޅެނިކޮށް ކުއްލިއަކަށް ތަޅައިގަނެ މަރާމާރީ ހިންގީ. 25 ވަރަކަށް ފަހަރު ދަރިފުޅުގެ ގައިގަ ޖެހި. އޭރު އެތަނުގައި ރިސޯޓްގެ އެސިސްޓެންޓް މެނޭޖަރާއި ބައެއް ފަތުރުވެރިން ވެސް ތިބި. ނަމަވެސް އެއްވެސް މީހަކު ނޫޅުނު ފަތުރުވެރިޔާ ދުރުކުރާކަށް." ބައްޕަ ބުންޏެވެ.\nއަނިޔާ ލިބުނު ޒުވާނާގެ ބައްޕަ ބުނީ މާރާމާރީ ހިންގުމުން ވިލިނގިލީ ޕޮލިސް ސްޓޭޝަނަށް ވަގުތުން ރިޕޯޓް ކުރި ކަމަށާޢި ނަމަވެސް ފުލުހުންގެ އެއްބާރުލުމެއް ނުލިބުނު ކަމަށެވެ. ރޭ ތިން ފަހަރެއްގެ މަތިން ފުލުހުންނަށް ގުޅުމުން ވެސް މައްސަލަ ބަލަން ފުލުހުން މަސައްކަތެއް ނުކުރި ކަމަށް ޒުވާނާގެ ބައްޕަ ބުންޏެވެ.\nއަނިޔާ ލިބުނު ޒުވާނާ ޑޮކްޓަރަށް ދެއްކުމަށް ވިލިނގިއްޔަށް ފޮނުވައި ދިނުމަށް އެދުމުން ވެސް ރިސޯޓުން އެކަން ކޮށްނުދިން ކަމަށާއި އެންމެފަހުން ވިލިނގިއްޔަށް ދިޔައީ ވެސް އަމިއްލައަށް ލޯންޗެއް ހަމަޖައްސައިގެން ކަމަށް ޒުވާނާގެ ބައްޕަ ބުންޏެވެ.\nވިލިނގިއްޔަށް ގޮސް ޑޮކްޓަރަށް ދެއްކުމުން ޑޮކްޓަރު ވަނީ ޒުވާނާގެ ބުރަކަށީގެ ޑިސްކަކަށް ވެސް ގެއްލުން ވެފައިވާ ކަމަށް ބުނެފައެވެ. މިހާރު ޒުވާނާ މާލެ ގެނެސްފައިވާ ކަމަށް އޭނާގެ ބައްޕަ ބުންޏެވެ.\nއޭނާގެ ބައްޕަ ބުނީ ވިލިނގިލީ ޕޮލިސް ސްޓޭޝަނުން ރިސޯޓާއި ގުޅިގެން މައްސަލަ އޮއްބާލަން މަސައްކަތް ކުރަމުން ގެންދާ ކަމަށާއި މިރޭ ވެސް ޕޮލިސް ސްޓޭޝަންގެ އިންޗާޗް ފޯނުކޮށް މައްސަލަ ދޫކޮށްލައި ދިނުމަށް ފަތުރުވެރިޔާގެ ފަރާތުން އެދުނު ކަމަށެވެ.\n"ޕޮލިސް ސްޓޭޝަން އިންޗާޗް ގުޅާފައި ބުނީ މައްސަލަ ދޫކޮށްލާށޭ. ފަތުރުވެރިޔާ ބޭނުން ވަނީ މައްސަލަ މިކޮޅުން ދޫކޮށްލާށޭ. ނަމަވެސް އަޅުގަނޑުމެން ބޭނުން ވަނީ ޤާނޫނީ ގޮތުން ކުރެވެން ހުރި މަސައްކަތްތައް ކުރަން. މިހާރު ޤާނޫނީ ވަކީލަކު ވެސް ނަގައިގެން މަސައްކަތް ކުރަމުން މިގެންދަނީ." އޭނާ ބުންޏެވެ.\nމާރާމާރީ ހިންގި ފަތުރުވެރިޔާ އަކީ މާދަމާ ރާއްޖެ އިން ފުރަން ހަމަޖެހިފައިވާ މީހެއް ކަމަށް ވެއެވެ. އަނިޔާ ލިބުނު ޒުވާނާގެ އާއިލާ އިން އެދެނީ އޭނާ ފުރުން ހުއްޓުވުމަށް ފަހު މައްސަލަ ތަޙްޤީޤު ކޮށްދިނުމަށެވެ.\nމިމައްސަލަ އާއި ގުޅިގެން އަދި ފުލުހުންގެ ބަހެއް ވެސް ރިސޯޓްގެ ބަހެއް ވެސް މިހާތަނަށް ލިބިފައެއް ނުވެއެވެ.\nއިބޫ ޒަހަމްވީ އަނބިކަނބަލުންގެ ދަބަހުގައި އޮތް ކަޓަރަކުން ޖެހިގެން!\nނޮވެމްބަރު 3, 2019 22:50\nދޫނުކުރާ ތި އަމިއްލަ ގައުމުގަ އިންސާފު ނުލިބި ވަރަށް ދެރަ ކަމެއް\nނޮވެމްބަރު 3, 2019 22:57\nސަރުކާރުން މިމައްސަލަ ބަލާންޖޭހޭ. މީގަ އިހުމާލުވި މީހުނަނައް ހައްގު އަދަބުދޭންޖެހޭ. މައްސަލަ ނުބަލައިފިޔާ ދެނެއް ވޯޓެއް ނުދޭނައް އެމްޑީޕީ ސަރުކާރެއް ހޮވާކަށް. ގުންޑާ ސަރުކާރު.\nނޮވެމްބަރު 3, 2019 23:05\nއެހެން ފޮޓޯ ނެގޭތަ މީހުންގެ ހުއްދަނެތި..ކޮންކަހަލަ ފޮޓޯއެއްތަ ނެގީ...ރިސޯޓްތަކުގައި ކެމެރާހިފައިގެން ފޮޓޯ ނަގަން އުޅެވޭތަ ބޭނުންހާ މީހަކު...\nނޮވެމްބަރު 4, 2019 08:33\nބަލަ ހުއްދަ ނެެތިއެއް ނޫނޭޭ ފޮޓޯ ނެގީ، ރިސޯޓް ތަކުގައި ބޭނުންހާ މީހަކަށް ފޮޓޯއެއް ނުނެގޭނެ\nހުއްދަ ނެތި ފޮޓޯ ނެނގީ. ބުނުނމުން ނުދެއްކީ ކީއްވެގެން؟؟އެ ސުވާލު ކޮއްބަލަ އޭނާއަށް\nނޮވެމްބަރު 3, 2019 23:22\nކޮންގައުމެއްގެ ފަތުރުވެރިއެއްތަ. އިޒްރޭލް ޫނީ އެމެރުކާ ވީމަތޯޗެ ގައުމު ހާމަނުކުރީ. ނޫނީވެދާނެ އިންޑިއާ ކަމަށްވެސް\nނޮވެމްބަރު 3, 2019 23:27\nމިސަރުކާރުގައި ލާދީނީ މީހުންނަށް އިންސާފު ލިބޭނީ؟މިއީ ސޯނިބެ ސަރުކާރު\nނޮވެމްބަރު 3, 2019 23:38\nތިކަމުގެ ހަޤީޤަތެއް ނޭންގެ އެއްނު. ފޮޓޯ ނެގީ އޭނަގެ ނުގަބޫލުގައިތަ؟؟\nނޮވެމްބަރު 3, 2019 23:44\nމީގެން ދޭހަވަނީ ރިސޯޓް މަސައްކަތް ކުރާ މީހުންނަށް ރައްކާތެރިކަމެއް ނެތްކަން\nނޮވެމްބަރު 3, 2019 23:46\nތިޔަ ކަމެއް ހިނގީމަ ރިސޯޓް މެނޭޖް މަންޓުން އެކުއްޖާ ޔަށް އެންގީ ކޮޓަރިން ބޭރަށް ނުދިޔުމަށާއި ވަޒީފާ ޔަށް ނުނިކުތުމަށާއި އަދި ރިސޯޓުން ބޭރަށް ނުދާން. ނަސީބެއްނު ތިކުއްޖާގެ ޢާއިލާޔަށް އެނގުނުކަން. ދެރައީ މިގައުމުގަ އިންސާފު ލިބެނީ ވަކި ބަޔަކަށް ކަަން ?\nނޮވެމްބަރު 4, 2019 00:45\nފުރަތަމަ މަސްއަލަދޫކޮއްލަން ފުލުހުން އެދުމުންވެސް އެބައެނގޭ އަމިއްލަގައުމުގެ ހާލަތުދިޔަމިންވަރު\nނޮވެމްބަރު 4, 2019 00:53\nނޮވެމްބަރު 4, 2019 00:55\nދެން ބުނާނެ ރަސްމީކޮށް މައްސަލަ ހުށަހަޅާފައި ނެތޭ.\nނޮވެމްބަރު 4, 2019 04:15\nކޮންމެ ގައުމެއްގެ މީހެއް ވިޔަސް މައްސަލަ\nބެލެން ވާނެ. ޓޫރިސްޓުން ވިޔަސް ކޮންމެ ވެސް އަހުލާގެއް ހުންނަން ވާނެ. ކަމެއްދިމާ ވެދާނެ "ގެސްޓް އިސް ނޮޓް އޯލް ވޭސް ރައިޓް".\nނޮވެމްބަރު 4, 2019 05:36\nކޮބާ ރިސޯޓަށްއަރާ އޭނަ ހިފަހައްޓާ އޭރުން ފުލުހުން ދާނެއްނު.\nނޮވެމްބަރު 4, 2019 07:13\nތި މައްސަލަ ބަލައިނިންމުގެ ކުރިޔަކުން އަހަރެން ނުބުނާނަން ތިމައްސަލަ ބަލާނެޔެކޭ. މަރާމާރި ހިންގިމީހާ ފުރު ވާލާނީ ކަމަށް ގަބޫލުކުރެ ވެނީ. ވަޒީފާގެ މާހައުލުގައި ޖިސްމާނީ ރައްކާތެރިކަން ޔަގީންކޮށްދިނުމަކީ ވަޒީފާދޭ ފަރާތުން ކުރަންޖެހޭނެ ކަމެއް. ފަތުރު ވެރިޔެކޭ ކިޔާފަ ޖިނާއީ ކުށްތައް ހިންގަން ދޫކޮށްލެ ވިގެން ނު ވާނެ\nނޮވެމްބަރު 4, 2019 07:35\n25 ވަރަކަށް ފަހަރު ދަރިފުޅުގެ ގައިގަ ޖެހި. އޭރު އެތަނުގައި ރިސޯޓްގެ އެސިސްޓެންޓް މެނޭޖަރާއި ބައެއް ފަތުރުވެރިން ވެސް ތިބި. ނަމަވެސް އެއްވެސް މީހަކު ނޫޅުނު ފަތުރުވެރިޔާ ދުރުކުރާކަށް."\nނޮވެމްބަރު 4, 2019 07:36\nއަނިޔާ ލިބުނު ޒުވާނާގެ ބައްޕަ ބުނީ މާރާމާރީ ހިންގުމުން ވިލިނގިލީ ޕޮލިސް ސްޓޭޝަނަށް ވަގުތުން ރިޕޯޓް ކުރި ކަމަށާޢި ނަމަވެސް ފުލުހުންގެ އެއްބާރުލުމެއް ނުލިބުނު ކަމަށެވެ. ރޭ ތިން ފަހަރެއްގެ މަތިން ފުލުހުންނަށް ގުޅުމުން ވެސް މައްސަލަ ބަލަން ފުލުހުން މަސައްކަތެއް ނުކުރި\nނޮވެމްބަރު 4, 2019 07:38\nޓުއަރިޒަމް އަށް އޭގެން ނޭދެވޭ އަސަރެއް ކޮށްފާނެތީވެ ނުކެރުނު ހުއްޓުވާ ފިޔަވަޅެއް އަޅަންވެސް، އަދި ސަރުކާރު މުއައްސަސާ އަށް ވެސް.\nބޮއިކޮޓް ކުރެވޭކަށް ނެތް\nނޮވެމްބަރު 4, 2019 07:40\nރިސޯޓު ތަކުގަ ތިބެނީ ޓުއަރިސްޓުންގެ އަޅުންދޯ. ކޮން ގައުމެއްގެ ފަތުރުވެރިއެއްތޯ ތަޅައިގަތީ؟\nނޮވެމްބަރު 4, 2019 07:46\nޓުއަރިޒަމަށް އަސަރެއް ކޮށްފާނެތީ ނުކެރޭނެ ކަމެއް ކުރާކަށް.\nނޮވެމްބަރު 4, 2019 07:59\nބަލަ އެމީހުން ދޭ ލާރިން ކައިގެން ބޮއެގެން އުޅެންޔާ ނުކެރޭނެ ދޯ މައްސަލަ ބަލާކަށް... ރައްޔިތުމީހާއަށް އަނިޔާ ވެރިވެފާ ބޭރު ސާރިދޯޅަކަށް ސަޕޯޓް މިދެނީ.. މީ ގައުމުގެ ހާލަތު\nނޮވެމްބަރު 4, 2019 08:04\nރިސޯޓްދާއިރާގައި ދިވެހިންނަށް ހަދަނީ ހަދާނެގޮތެއް. ފަތުރުވެރިއެއްވެއްޖިއްޔާ އެމީހުން އިޙްތުރާމްވެސް ކުރަނީ އިންތިހާއަށް. އެކަމަކު ދިވެހިން އެއަރޓެކްސީން މާލެދާން ބޭނުންވެގެން ރިސޯޓަށް އަރާލިޔަސް ބޯނެ ފެންފޮދެއް ނުދީ އަވީގައި އެތައްގަޑިއިރު ހުންނަންޖެހި އެންމެފަހުން މީހުން ގިނައޭކިޔާ ކެންސަލްކޮށް ރަށަށް ފޮނުވާވެސްލާފައި އެބަހުރި. އެތައްގިނަ ލާރި ގެއްލިގެންދާތަން އާދޭ. ވަރަށް އިހާނެތިކޮށް ދިވެހިންނަށް ހަދާ ރިސޯޓްތައް އެބަހުރި. ދިވެހި ރާއްޖޭގައި ދިވެހިންނަށް ވަރަށް އިހާނެތިކޮށް ކަންކުރަނީ މިއުޅޭ ރިސޯޓްތކުގެ ބައެއް ވެރިން.\nނޮވެމްބަރު 4, 2019 08:34\nދީނަށްޓަކައި ނަކަމަށް ޖަހައިގެން މީހުންގެ ހުންނަ އައިބުކިޔުން ކަމަކީ، ނަން ކޮންމެ ގޮތަކަށް އޮތަސް ދީނުގެ ރީތި ސިފަތައް އެއްވެސް ވަރަކަށް އެނގިފައިނުވާ ކަމީ ހިތާމަ ހުރިކަމެއް. އިސްލާމުދީން ކުރިއަރަނީ ދީނުގެ ހުރި ރީތިމާތް ސިފަތަކުގެ ސަބަބުން، އެކަން އެހެން ގޮތަކަށް ދެއްކުމަށް އިސްލާމުންގެ ނަމުގާ ދީނުގެ ނަމުގާ ބައެއް ބޭކަލުން މަސަައްކަތްކުރޭ!\nނޮވެމްބަރު 4, 2019 08:56\nނުވާނެ ތިކަމެއް! މިހާރު އެއޮތީ ކުށްވެރިން ބަދަލުކުރާ އެތީގައި މިދެގްރޫޕް ސޮއިކޮށްފައި. އެވެސް އެވެރިން މިވެރިންގެ ބޮލަށް އެރިގެން ގަތް ގަނޑެއް. ހުރިހާ ފައިދާ އެއް އެވެރިން ނަށާ މިތާވެރިންގެ ޖީބަށް. ރައްޔިތުމީހާ ވާނީ ހަނާ!\nނޮވެމްބަރު 4, 2019 09:29\nގއ މުސްކުޅިން ވަރަށް ދޮގު ހަދާނެ !!\nނޮވެމްބަރު 4, 2019 09:45\nބައެއް ފަރާތްތަކުން ހަމަ ލަފާކުރި ގޮތަށް، ތިޔަ ފަތުރުވެރިޔަކު ތިޔަވީ އިންޑިޔާ މީހަކަށް. އެހެން ގައުމުތަކުގެ މީހުން މާރަގަޅެކޭ ނޫން؛ އެކަމަކު ގިނަ އިންޑިޔާ މީހުން ވަރަށް އަތް އިސްވާނެ. ދެލާރި އެއްތާ އޮއްވާ ފެނިއްޖެއްޔާ ހީވާނީ އެހެންމީހުންނަކީ ތިމާމީހާގެ އަޅުންނޭ. ހިންދީ ފިލްމުތަކުންނާއި ޑްރާމާތަކުން އެދައްކައިދެނީ އެމީހުންގެ އަމިއްލަ ގައުމުގެ ހާލަތު.\nނޮވެމްބަރު 4, 2019 09:58\nއާނ ލާހިކައެއްނޫން ރޭޕިސްތާނު ގެ ގގގފގ ގެރިއަކު ކަމެއް ކޮށްފިއްޔާ އެއަކަށް ނުކުރާނެ ކަމެއް އެއީ މޯދީ ގެ ގެރިއެއް.\nނޮވެމްބަރު 4, 2019 10:04\nބަލަ ގޭގަ ނިދަންތިއްބާތަ އެމީހުން ލާރިދެނީ ކޮއްމެ މަސައްކަތެއްކުރާމީހެއް ކަމުވިއަސް އެމީހެއްގެ ގަދަރާ އިއްޒަތެއް އޮންނާނެ ފަތުރުވެރިއަކަސް ދަތުރުވެރިއަކަސް ގަޔައް ބޮލަކައް ނޭރޭނެ ތިކުއްޖާއައް އިންސާފް ލިބެންޖެހޭނެ ކޮބާ އަލީވަހީދު\nނޮވެމްބަރު 4, 2019 10:10\nތިފަދަ ޢަމަލުތައް ރާއްޖޭގައި ހިނގާތީ ދިވެހި ޒުވާނުން ފަތުރުވެރިކަމުގެ ދާއިރާއަށް ނޫނެކޭ އެ ބުނަނީ. ކޮބާ އިންސާފު؟.\nނޮވެމްބަރު 4, 2019 10:12\nދޫނުކުރާތި ހިތުހުރިހާ ގޮތެއް ނެހެދޭނެ ގެރި މޯދީ ރަށުމީހާ ފުރިއަ ދީގެން ނުވާނެ މައްސަލަ ބަލަންޖެހޭނި އިންސާފް ލިބެންވާނެ


ފަހު ދިހަޔަކާއި ލައިލަތުލް ޤަދްރީގެ 38 ފައިދާ2– DhiSalafiyyah\nފަހު ދިހަޔަކާއި ލައިލަތުލް ޤަދްރީގެ 38 ފައިދާ 2\n21/05/2020 އަޚްލާޤްއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު\n5- ރަމަޟާން މަހުގެ ފަހު ދިހައެއްގައި އިޢުތިކާފު ކުރުމަކީ ސުންނަތެކެވެ. އެއީ ﷲ އަށް ކުއްތަންވެވޭ ކަމެކެވެ. ރަސޫލުﷲ ޞައްލަﷲ ޢަލައިހި ވަސައްލަމަ އަދި އެކަލޭގެފާނަށް ފަހު އެކަލޭގެފާނުގެ ޞަޙާބީން އެކަން ކުރެއްވިއެވެ. (އެއީ) އަޅުކަމުގައި ﷲ އާ ކުއްތަންވުމުގެ ގޮތުން މިސްކިތުގައި މަޑުކުރުމުގެ ނިޔަތުގައި، ދުނިޔެޔާއި ދުނިޔޭގެ ކަންކަމާ އެކަހެރިވެ، ދުނިޔޭގެ ޙަޔާތުގެ ކުޅިމަޖަލާ އެއްކިބާވެ، ކުއްތަންވުމުގެ ހިތްހަމަޖެހުން ﷲ ތާޢާލާއަށް އެކަނި ޚާއްޞަކޮށްގެން، ނަމާދުކުރުމާއި ޤުރްއާން ކިޔެވުމާއި، ﷲ އަށް ޛިކްރު ކުރުމުގައި މަޝްޣޫލުވެގެން، ޙަރާމް ކަންކަމާއި ދުރުހެލިވެގެން، ބަސްތަކާއި ކަންތައްތަކުގެ ތެރެއިން ނުބެހޭ ކަންކަމާ ދުރުހެލިވެ، މުސްލިމު އަޅާ ހުކުރު ނަމާދުގެ ޖަމާޢަތް ޤާއިމްކުރާ މިސްކިތެއްގައި އިޢުތިކާފަށް އިނުމެވެ. އިޢުތިކާފު ވާހުށީ އަޅާ އޭނާގެ ރައްބާއެކު ވާ ޚަލްވަތެއް (އެކަހެރިވުމެއް) ކަމުގައެވެ. އޭނާގެ ހިތަށް ވާ އިޞްލާޙެއް ކަމުގައެވެ. އޭނާގެ ބައިބައިވެ ވަކިވެފައިވާ ކަންކަމަށްވާ އެއްކުރެއްވުމެއް (ބަދަހިކަމެއް) ކަމުގައެވެ. އަދި އޭނާގެ ނަފްސަށް ވާ ޙިސާބު ކުރުމެއް ކަމުގައެވެ. އޭނަގެ ވަގުތަށް ވާ ސަލާމަތްތެރިކަމެއް ކަމުގައެވެ. އަދި އޭނާއާ އޭނާގެ ރައްބާ ދެމެދު އޮންނަ ގުޅުމަށް ވާ ގަދަފަދަ ކަމެއް ކަމުގައެވެ. އަދި އޭނާގެ ރޯދަޔަށް ވާ ރައްކާތެރިކަމެއް ކަމުގައެވެ. އިޚްލާޞްތެރިކަމުގެ މައްޗަށް އޭނާ ތަރުބިއްޔަތު ކޮށްދޭ، އަދި މުބާޙު ކަންތައްތައް ކުރުން މަދުކޮށްދޭ، ދުނިޔެ މަތީގައި ވާ ޒުހުދުވެރިކަމެއް ކަމުގައެވެ.\n6- ކީރިތި ޤުރްއާނަކީ ﷲގެ ކަލާމްފުޅެވެ. އެއީ އެއިލާހުގެ ވަޙީ ބަސްފުޅެވެ. ޚަލްޤުތަކުންނަށް އެއިލާހު ދެއްވި މެސެޖެވެ. އޭގެ ސަބަބުން ދަރަޖަތައް އުފުލިގެންދެއެވެ. ހެޔޮކަން އިތުރުވެގެންދެއެވެ. މި ބަރަކާތްތެރި ދިހަ ދުވަހުގައި ކީރިތި ޤުރްއާން ކިޔެވުން ގިނަކުރުން ހުއްޓެވެ. ކޮންމެ މުސްލިމަކުވެސް އެތައްފަހަރަކު ޚަތިމުކުރުން ހުއްޓެވެ. ބައެއް ސަލަފުން ރަމަޟާން މަހު ކޮންމެ ތިން ދުވަހަކުން ޚަތިމެއް ކުރައްވައެވެ. އަނެއްބައި ބޭކަލުން ކޮންމެ ހަތް ދުވަހަކުން ޚަތިމެއް ކުރައްވައެވެ. ފަހު ދިހައެއް އައިސްފިނަމަ ބައެއް ބޭކަލުން ކޮންމެ ރެއަކު ޚަތިމެއް ކުރައްވައެވެ.\n7- ނަބިއްޔާ ޞައްލަﷲ ޢަލައިހި ވަސައްލަމަގެ ބަސްފުޅު:\n((مَنْ قَرَأَ الْقُرآنَ فِي أَقَلَّ مِنْ ثَلَاثٍ لَمْ يَفْقَهْهُ)) – رواه أبو داود 1390 والإمام أحمد 6499 وصححه الألباني في الصحيحة 5/601\n((ތިން ދުވަހަށްވުރެ ކުރު މުއްދަތަކުން ޤުރްއާން އެއްކޮށް ކިޔަވާ މީހަކަށް ޤުރްއާންގައި އެ ބުނާ އެއްޗެއް (އޭނާ އެހާ ކުޑަމުއްދަތަކުން ކިޔަވައިގެން) ފަހުމެއް ނުވާނެއެވެ))\nމި ބަސްފުޅަކީ ޢާއްމުގޮތެއްގައި (އެހެނިހެން ދުވަސްވަރު) ޤުރްއާން ކިޔަވާ މީހާއާ ބެހޭގޮތުން އޮންނަ ބަސްފުޅެކެވެ. މާތްވެގެންވާ ވަޤުތުތަކުގައި މިސާލަކަށް ރަމަޟާން މަސް އަދި ޚާއްޞަކޮށް ފަހު ދިހައެއްގެ ދުވަސްތައް، އަދި މާތްވެގެންވާ ތަންތަން މިސާލަކަށް މައްކާއަށް އައި މައްކާގެ އަހުލުވެރިން ނޫން މީހުން، އެފަދަ މީހުންނަށް މުސްތަޙައްބު ވެގެންވަނީ ވީހާ ގިނައިން ކީރިތި ޤުރްއާން ކިޔެވުމެވެ. އެއީ އެ ވަޤުތާއި ތަނުގެ މާތްކަމުގެ ފުރުޞަތުގެ ބޭނުން ހެޔޮގޮތުގައި ލިބިގަތުމަށްޓަކައެވެ. މިއީ އިމާމު އަޙްމަދާއި އިސްޙާޤް އަދި އެނޫންވެސް ބޭކަލުންގެ ބަސްފުޅެވެ. އަދި އެހެނިހެން ބޭކަލުންގެ ޢަމަލުތައްވެސް އެކަމަށް ދަލާލަތު ކުރެއެވެ. (ބައްލަވާ: ލަޠާއިފުލް މަޢާރިފު- އިބްނު ރަޖަބު ޞ171)\n8- ދުޢާކުރުން އެއީ އަޅުކަމެކެވެ. އެއީ މުއުމިނުންގެ ހަތިޔާރެވެ. ﷲ އަށް ޓަކައި ކުރެވޭ އެންމެ މާތް އެއް ކަންތަކެވެ. އެއީ ﷲ ގެ މި އަމުރުފުޅު ތަންފީޒުކުރުމުގެ ގޮތުން ކުރެވޭ ކަމެކެވެ.\n( وَقَالَ رَبُّكُمُ ٱدۡعُونِيٓ أَسۡتَجِبۡ لَكُمۡۚ)\nމާނައީ: ” އަދި ތިޔަބައިމީހުންގެ ރައްބު ވަޙީ ކުރެއްވިއެވެ. ތިޔަބައިމީހުން ތިމަންއިލާހަށް ދުޢާކުރާށެވެ. ތިމަންއިލާހު ތިޔަބައިމީހުންގެ ދުޢާ އިޖާބަކުރައްވާހުށީމެވެ. “\nރޯދަ ވެރިޔާ މި ދިހަ ދުވަހުގައި އޭނާގެ ރައްބަށް ދުޢާކުރަންވީއެވެ. މަޑުމޮޅި ކަމާއި، ބިރުވެތިކަމާއި، ނިކަމެތިކަމާއި، ދެރަނިކަމެތިވެގެން ގޮސް އޭނާގެ ރައްބުގެ ކުރިމަތީގައި ފުނޑުފުނޑުވެގެންވާ ޙާލު، ދެއަތް މައްޗަށް ނަގައި، ޤިބުލައަށް ކުރިމަތިލައި، އޭނާގެ އެތެރެއާއި ބޭރު (ސިއްރާއި ފާޅު) ޠާހިރުކޮށް، އޭނާގެ ހިތް ޙާޟިރުކޮށްގެންނެވެ. އޭނާގެ ކެއުން ވަނީ ޙަލާލުވެފައެވެ. އޭނާގެ ޙާޖަތްތައް (އޭނާ ބޭނުންވާ ކަންކަން) ތެދެވެ. މާތް ވަގުތުތަކުގެ ބޭނުން ހެޔޮގޮތުގައި ހިފައިގެން، (ޤުރްއާނާއި ސުންނަތުގައި ވާރިދުވެފައިވާ) ޖާމިޢު ދުޢާތައް (އެދުޢާތަކުގައި ގިނަކަންކަން ޖަމާވެފައިވާ ދުޢާތައް) ކޮށްގެން، އޭނާގެ ރައްބަށް ވީހާވެސް ބޮޑަށް ސަމާލުކަން ދީގެން، ބިރުވެތިކަމާއި އުންމީދާއެކު އެއިލާހަށް ދުޢާކުރަންވީއެވެ. މި ޙާލުގައިވާ މީހާގެ ދުޢާ ރައްދުކުރެވޭނީ ކިހިނެއްތޯއެވެ؟ ޤަބޫލުކުރެއްވުން އެދި ﷲ އަށް ދަންނަވާށެވެ. ޢަމަލު ކުރުމަށް ދޭ ވަރަށް ބޮޑު މުހިންމުކަމެއް ޢަމަލު ޤަބޫލުކުރައްވާތޯ ދެންނެވުމަށް ދޭށެވެ. މި އާޔަތުގައި މިވާ އަހުލުވެރިންގެ ތެރެއިން ތިބާ ވޭތޯއެވެ.\n(وَالَّذِينَ يُؤْتُونَ مَا آتَوا وَّقُلُوبُهُمْ وَجِلَةٌ أَنَّهُمْ إِلَىٰ رَبِّهِمْ رَاجِعُونَ) – المؤمنون 60-\nމާނައީ: “އަދި އެއުރެންނީ އެއުރެންގެ ރައްބަށް، ހަމަކަށަވަރުން، އެއުރެން އެނބުރިދާނޭކަމާމެދު އެއުރެންގެ ހިތްތައް ބިރުވެތިވެގެންވާ ޙާލު އެއުރެން ދޭ އެއްޗެއް ދޭ މީހުންނެވެ.”\nއެބައިމީހުންނަކީ ރޯދަހިފާ މީހުންނެވެ. ނަމާދު ކުރާ މީހުންނެވެ. ޞަދަޤާތްކުރާ މީހުންނެވެ. އެބައިމީހުންގެ ޢަމަލުތައް ޤަބޫލުނުވެދާނެ ކަމަށް އެބައިމީހުން ބިރުވެތިވާނެއެވެ.\nأُولَـٰئِكَ يُسَارِعُونَ فِي الْخَيْرَاتِ وَهُمْ لَهَا سَابِقُونَ – المؤمنون 60-\nމާނައީ: “އެއުރެން އެންމެންނީ، ހެޔޮކަންތަކުގައި އަވަސްވެގަންނަ މީހުންނެވެ. އަދި އެއުރެންނީ އެކަންތަކުގައި ކުރިއަރައިދާ މީހުންނެވެ.”\n9- މި ދިހަ ދުވަހާއި ރޭތަކުގައި، ހެޔޮޢަމަލުތައް، ފާފަފުއްސެވުން އެދި ދެންނެވުމާއި ނަރަކައިން މުއްތިކުރެއްވުން އެދިގެން ކުރެވޭ ޢަމަލުތައް އިތުރުކުރުން މުސްތަޙައްބުވެގެންވެއެވެ. ތަހްލީލް ކިޔުން އިތުރު ކުރުން އޭގެތެރެއިން ވެއެވެ. އެހެނީ ތައުޙީދަށް ހެކިވުމަކީ ފާފަތައް ފުނޑުފުނޑުކޮށްލާ، ފާފަތައް ފުހެވުމަކުން ފުހެލާ، ފާފަތައް ބާކީ ނުބަހައްޓާ (ހުސްކޮށްލާ) ކަމެކެވެ. އަދި އެ ޢަމަލާ އެއްވަރު އެހެން ޢަމަލެއް ނުވެއެވެ. އަދި އެކަމަކީ އަޅުން މިނިވަންކުރުމާ ޘަވާބުގެ ގޮތުން އެއްވަރުކަމެކެވެ. އަޅުން މިނިވަންކުރުމަކީ ނަރަކައިން މީހާ މުއްތިވާކަމެކެވެ. ހިތުގެ އިޚްލާޞްތެރިކަމާއެކު އެކަލިމަ ކިޔައިފިމީހާ ގެ މައްޗަށް ﷲ ތަޢާލާ ނަރަކަ ޙަރާމް ކުރައްވައެވެ. (ބައްލަވާ: ލަޠާއިފުލް މަޢާރިފު- އިބްނު ރަޖަބު ޞ214)\n10- ޖަޒާ ވަނީ ޢަމަލާ ގުޅޭގޮތުންނެވެ. އަޅަކުން މިނިވަންކޮށްފިމީހާ، ﷲ ތަޢާލާ އޭނާ ނަރަކައިން މުއްތިކުރައްވައެވެ.\n((أَيُّمَا رَجُلٍ أَعْتَقَ امْرَأً مُسْلِمًا, اِسْتَنْقَذَ اللَّهُ بِكُلِّ عُضْوٍ مِنْهُ عُضْوًا مِنْهُ مِنَ النَّارِ)) – رواه البخاري 2517 ومسلم 1509-\nމުސްލިމު އަޅަކު އަޅުވެތިކަމުން މިންޖުކޮށްދީފިމީހާ، އޭނާ އެ މިނިވަންކުރި އަޅުމީހާގެ ގުނަވަނަކަށް، މިންޖުކުރި މީހާގެ ގުނަވަނެއް ﷲ ތަޢާލާ ނަރަކައިން ސަލާމަތްކުރައްވާނެއެވެ.” އެހެންކަމުން ބައެއް ސަލަފުން، ރަމަޟާންމަހުގެ ފަހުކޮޅު، ޖާރިޔާއިން މިނިވަންކުރައްވައެވެ. އެކަމުން އެބޭކަލުން އުއްމީދުކުރައްވަނީ ނަރަކައިން އެބޭކަލުން މުއްތިކުރައްވާނެ ކަމަށެވެ. (ބައްލަވާ: ލަޠާއިފުލް މަޢާރިފު- އިބްނު ރަޖަބު ޞ213)\nތަހްލީލް ގިނަގިނައިން ކިޔުމާއި ތައުޙީދަށް އިޤްރާރުވުމަކީ، މުސްލިމު އަޅާއަށް، އަޅުން މިނިވަންކުރުމުގެ ސަވާބު ލިބޭ ކަމެކެވެ. އަޅުން މިނިވަންކުރުމުގެ ސަބަބުން ނަރަކައިން މުއްތިވެގެންދެއެވެ. ޙަދީޘްގައި ވެއެވެ.\n((مَنْ قَالَ لاَ إِلَهَ إِلاَّ اللَّهُ وَحْدَهُ لاَ شَرِيكَ لَهُ لَهُ الْمُلْكُ وَلَهُ الْحَمْدُ وَهُوَ عَلَى كُلِّ شَىْءٍ قَدِيرٌ فِي يَوْمٍ مِائَةَ مَرَّةٍ كَانَتْ لَهُ عَدْلَ عَشْرِ رِقَابٍ وَكُتِبَتْ لَهُ مِائَةُ حَسَنَةٍ وَمُحِيَتْ عَنْهُ مِائَةُ سَيِّئَةٍ وَكَانَتْ لَهُ حِرْزًا مِنَ الشَّيْطَانِ يَوْمَهُ ذَلِكَ حَتَّى يُمْسِيَ وَلَمْ يَأْتِ أَحَدٌ بِأَفْضَلَ مِمَّا جَاءَ بِهِ إِلاَّ أَحَدٌ عَمِلَ أَكْثَرَ مِنْ ذَلِكَ )) - رواه البخاري 3293 ومسلم 2691\nމާނައީ: “ދުވާލަކު ސަތޭކަފަހަރު މިޒިކުރުކޮށްފިމީހާ ދަންނައެވެ. އޭނާ ދިހަ އަޅުން މިނިވަންކުރިފަދައެވެ. އަދި އޭނާއަށް ސަތޭކަ ހެޔޮކަން ލިޔުއްވޭނެއެވެ. އަދި އޭނާގެކިބައިން ސަތޭކަ ފާފަފުއްސެވޭނެއެވެ. އަދި އެދުވަހު ހަވީރުވަންދެން ޝައިޠާނާގެ ކިބައިން އޭނާ ރައްކާތެރިކުރެވޭނެއެވެ. އަދި އޭނާއަށްވުރެ ގިނައިން މިޒިކުރު ކުރިމީހަކު މެނުވީ އޭނާއަށްވުރެ މާތް ޢަމަލެއްކޮށްގެންހުރި ހަމައެކަކު ނުހުންނާނެއެވެ.”


Kashmir ge fahuge mauloomaath Dhivehi sarukaarah Pakistan in dheefi\nޖައްމޫ ކަޝްމީރުގެ މައްސަލައިގެ އެންމެ ފަހުގެ މައުލޫމާތާއި، އިންޑިއާއިން އެ ގައުމުގެ ގާނޫނު އަސާސީގެ 370 ވަނަ މާއްދާ އުވާލުމާމެދު ޕާކިސްތާނުން ދެކޭ ގޮތުގެ މައުލޫމާތު ފޮރިން މިނިސްޓަރު އަބުދުﷲ ޝާހިދަށް ޕާކިސްތާނުން އަރުވައިފި އެވެ.\nއެ މައުލުމާތުތައް ފޮރިން މިނިސްޓަރަށް އަރުވާފައިވަނީ ޕާކިސްތާނުގެ ފޮރިން މިނިސްޓަރު މަހްދޫމް ޝާހް މަހުމޫދު ގުރޭޝީ ފޯނުން ގުޅުއްވަ އެވެ. ފޮރިން މިނިސްޓްރީން ބުނި ގޮތުގައި މިނިސްޓަރު ގުރޭޝީ ވަނީ ޖައްމު އެންޑް ކަޝްމީރުގެ މައްސަލައިގެ އެންމެ ފަހުގެ މައުލޫމާތާއި އިންޑިއާއިން އެ ގައުމުގެ ގާނޫނު އަސާސީގެ 370 ވަނަ މާއްދާ އުވާލުމާއި މެދު ޕާކިސްތާނުން ދެކޭ ގޮތުގެ މައުލޫމާތު އަރުވާފައެވެ.\nފޯނު މެދުވެރިކޮށް ދެއްކެވި ވާހަކަފުޅުގައި ޝާހިދު ވަނީ މިނިސްޓަރު ޤުރޭޝީއަށް ޝުކުރު ދަންނަވާ، ޕާކިސްތާނާއި އިންޑިއާއަކީ ރާއްޖެއާއި ވަރަށް ރަހުމަތްތެރި ދެ ގައުމުކަމަށާއި، އެ ދެ ގައުމުގެ މެދުގައި އުފެދިފައިވާ ހިޔާލު ތަފާތުވުންތައް ސުލްހަވެރިކަމާއެކު ހައްލުކުރުން މުހިއްމުކަން ފާހަގަ ކުރައްވާފަ އެވެ.\nމީގެ އިތުރުން އިންޑިއާގެ ގާނޫނު އަސާސީގެ 370 ވަނަ މާއްދާ އުވާލުމަކީ އިންޑިއާގެ ދާހިލީ ކަމެއް ކަމަށް ރާއްޖެއިން ދެކޭކަމަށް ވެސް މިނިސްޓަރު ޝާހިދު ވަނީ ވިދާޅުވެފަ އެވެ.\nއިންޑިއާ ފޮރިން މިނިސްޓްރީ އަބްދުﷲ ޝާހިދު + ޕާކިސްތާން ކަޝްމީރުގެ މައްސަލަ


ފިލްމީ ތަރި މަންމަ ޢާރިފާ ޢިބްރާހީމް | Esfiya - Dhivehi Vaahaka Site\nވާހަކަ ތަކުގެ މިސިލްސިލާގައި އާބޮޅެއް ހިމަނާލާނަމެވެ. އާދެ ތަރިންގެ ބައެވެ. އެންމެ ފުރަތަމަ އަޅުގަނޑު ދިވެހި ތަރިންގެ ޖައްވުން އަތްފުނާއަޅަނިކޮށް އަޅުގަނޑަށް ދިމާވީ ގ. ޑޯލްފިން ހައުސް ޢާރިފާ އިބްރާހީމް އާއިއެވެ. އެއީ އަލްމަރްހޫމާ ފާތުމާފުޅާއި އަލްމަރްހޫމަ ސޮއިއިބްރާހީމް ފުޅުގެ ދަރިކަނބަަލުންނެވެ. އެންމެ ފުރަތަމަ އަޅުގަނޑަށް އެބޭފުޅާ އާއި ދިމާވީ އަޅުގަނޑު ގެ ވަރަށް ޅަޢުމުރުގައެވެ އާދޭހެވެ. ޢުމުރުން އެންމެ 14 ނޫނީ 15 އަހަރު ތަކުތެރޭގައެވެ. އެވަގުތުވެސް އަޅުގަނޑަށް އޭނާ ތަޢާރަފްވީ މަންމަގެ ނަމުންނެވެ. އެއީ ކޮންމެވެސް ޝޯވްއެއްގެ މެދުތެރެއިން އަޅުގަޑަށް އެބޭފުޅާތައާރަފްވީގޮތެވެ. މަންމަ ކިޔާފަ ގޮވާލެވުމުން ޙުދު އެމައިވަންތަކަމުގެޖަޒުބާތް ވަރަށް ބޮޑަށް އަޅުގަނޑުމެންގެ އެކުވެރި ކަމުގައިވެއެވެ.އެއީ އަޅުގަނޑުގެ އުފަން މަންމަ ނޫނަސް އޭނާ ކާރީ ހުރެފަ ކޮންމެ ފަދަ ވާހަކައެއް ދެއްކުމުންވެސް ހިތަށް ހަމަޖެހުން ލިބިދެއެވެ. އެއްގޮތަކަށްވެސް އެއީ ދުރުމީހެކޭ ހީނުވެއެވެ.\n“އާރިފާ މަމް އަޅުގަނޑާއިމެދު ދެކެނީ ކިހިނެއް؟” މިސުވާލު އަޅުގަނޑު ކުރީ މިއިންޓަވިއުގެ ފަހަތުންނެވެ. އެވަގުތު އާރިފާ ވަރަށް ލޯބިން ހީލިއެވެ. އަދި އެހިނިތުންވުމުގައި ވަރަށްވެސް އަމިއްލަވަންތަކަމާއި ލޯބި އެކުލެވިގެންވެއެވެ. އޭނާ އަޅުގަނޑަށް ޖަވާބު ދެއްވީ ހެމުން ހެމުންނެވެ. “ރޯޒީ އަކީ ވަރަށް ތުއްތު އިރު ދިމާވި ކުއްޖެއް ނުފެނި ހުރެފަ މިހާރު ފެނުނީމަވެސް އިނގޭ ތިއީ ވަރަށް ހިތްހެޔޮ މަޖާމިޒާޖެއްގެ ކުއްޖެއްކަން އަހަރެން އެދެނީ ރޯޒީ އަށް އުޖާލާ ދުވަސްތަކެއްމިންވަރު ކުރެއްވުން. ވާހަކައެއް ލިޔެފަ ދެއްޗޭ އޭރުން ކޮންމެވެސް ކަމެއް ކުރެވިދާނެ” އާރިފާގެ މި ޖުމްލައިން އަޅުގަނޑަށް ކުރިޔަށް ދާނެމަގު ހުޅުވިގެން ދިޔަ ކަހަލައެވެ. ދެން އާރިފާ ގެ ވާހަކައަށް ދަމާ ހިނގާށެވެ.\nޢާރިފާ އިބްރާހީމްއަކީ ދިވެހި ފިލްމީ ދުނީޔޭގެ މަންމަ އެވެ. މަންމަ މެންނަކީ ދިރުމެވެ. ހުރިހާ ކުދިންގެވެސް ބިންގާ އަޅާދެއްވާ ފުރަތަމަ ޓީޗަރެވެ. އެގޮތުން މިއަދު އާރިފާ ވަނީ ގިނަ ގުނަ މަސައްކަތްތަކެއްވެސް މިޖީލަށް އޭނާގެ ހުނަރުން ދައްކުވައިދީފައެވެ.އަދި ހުނަރުވެރި ފަންނާނުންތަކެއްވެސް މި ދާއިރާއަށް ނެރެދެއްވާފަވެސްމެއެވެ.ޢާރިފާ އަކީ މިދާއިރާގައި އަމިއްލަ މަސަކަތުން ކުރިޔަށްދާފަންނާނެކެވެ.ފިލްމީ ދާއިރާގައި ފައި ހަރުލީއްސުރެ ދެގޮތެއް ނުވާފަންނާނެކެވެ.އޭނާގެ ބައެއް ރޯލުން ފެނިގެންދަނީ އޭނާއަކީ ވަރަށް ޒީލަގަދަ ރުޅިގަދަ ނުފުޒް ގަދަ ފަންނާނެއްގެ ސިފައިގައެވެ.އެކަމަކު ޙަޤީޤަތުގައި އާރިފާ އަކީ މަޑުމޮޅި ސާދާ މިޒާޖެއްގެ ހިންހެޔޮ ބޭކަނބަލެކެވެ. އޭނާގެ ހުނަރުން ތަފާތު ރޯލުތަށް އޭނާ ވަނީ ދިވެހި ފިލްމީ ދާއިރާގައި ކުޅެދެއްވާފައެވެ.ހުރިހާ ނަޒަރަކުން ބަލާއިރުވެސް އާރިފާ އަކީ މި ފަންނުގައި ވަރަށް ހުނަރުވެރި ފުންނާބު އުސްބޭކަނބަލެކެ ބުނެވިދާނެއެވެ.އާރިފާގެ ހަޔާތަށް ބަލާއިރު ޢުމުރުން 14 އަހަރުގައި އޭނާ ކައިވެނި ބައްލަވައިގަތެވެ. މިހާރު އެއާއިލާގައި5އަންހެން ބޭކނބަލުންނާއި 1ފިރިހެން އެއްބޭފުޅަކު އެބައުޅުވައެވެ.ތަޢުލީމީ ދައުރުގަވެސް އާރިފާއަކީ މިސާލެކެވެ. އޭނާ އެންމެ ކިޔާވާހިތްވަނީ ހިސާބުއެވެ. އަދި ކާތިބާ ކަމުގެ ސަނަދުވެސް އޭނާ ނެންގެވިއެވެ. އާރިފަ އަކީ ހަމައެކަނި ފިލްމު ސުޓާރެކޭ ބުނެ ނިންމޭކަށް ނޯވެއެވެ.ސަބަބަކީ ފިލްމު ޑައިރެކްޓު ކުރުމުގެ ރޮނގުންވެސް އާރިފާ ވަނީ އޭނާގެ ހުނަރު ދައްކާފައެވެ. ހަމަ އެއާއިއެކު ވާހަކަ ލިޔެ އެވާހަކަތަކަށް ސުކުރީންޕުލޭވެސް ހައްދަވަނީ ހަމަ އާރިފާގެ މަސައްކަތާއި ހިތްވަރުންނެވެ.\nޢާރިފާ އިބްރާހީމްގެ ޙާއްސަ ހުނަރުތަކުގެ ތެރޭގައި ސުޓެންސިލްއިން ލިޔުއްވުން ހިމެނެއެވެ. އެއީ އޭނާ ޝައުގުވެރިކަމާއެކު ކުރެއްވި ހުނަރުވެރި މަސައްކަތެކެވެ. ސުޓެންސިލްއިން ފޮތްލިޔުމާއި ސެޓްފިކެޓް ހެއްދެވުމުގައި އޭނާ 16 އަހަރު ހޭދަކުރެއްވިކަން ފާހަގަ ކޮށްލެވެއެވެ. އެޒަމާނުގައި ސަރުކާރުގެ ރަސްމީ ސެޓްފިކެޓްތަށް އޭނާ ގެ މަަސައްކަތުން ނެރެދެއްވިއެވެ. މިޒާމާނުގައި އެކަންތަށް ކުރަނީ ކޮމްޕިޔުޓަރުންނެވެ.\nއާރިފާގެ ވަޒީފާ ހަޔާތަށް ބަލާލަމާއެވެ.އެންމެ ފުރަތަމަ އޭނާއަށް ވަޒީފާ ދެއްވީ ސައިކުރާ ޅަ ހުއްތުއެވެ. 21 އަހަރުދުވަހަށް ސަރުކާރަށް ޢާރިފާ ޙިދުމަތްކުރއްވާފައިވެއެވެ.ކިތަންމެ ބުރަކޮށް އޮފީސް މަސައްކަތުގައި އުޅުއްވިޔަސް އާރިފާ އޭނާގެ ހުސްވަގުތު ބޭކަރު ކޮށްނުލައެވެ. އެ ހުސްވަގުތު އޭނާ ބޭނުންކުރައްވަނީ ފިލްމީ ދާއިރާއަށް ޙިދުމަތް ކޮށްދެއްވާށެވެ.އާރިފާ އަދާކުރެއްވި ވަޒީފާ ތަކުގެ ތެރޭ ގައި:\n– ކާތިބާކަން މާލެ މުނިސިޕަލްޓީ\n– ކާތިބާކަން ލޭންޑު ރެޖިސްޓުރޭޝަން ޑިވިޝަން\n– ސެކްރެޓަރީ ގަލޮޅު އަންހެނުންގެ ކޮމިޓީޔަށް މަސައްކަތްކުރާ ކޮމިޓީ ( 18 އަހަރުވަންދެން ހިލޭ ސާބަހަށް މިކޮމިޓީގައި މަސައްކަތް ކޮށްދެވުނު)\n– ބަޖެޓްސެކްޝަން ޓީވީމޯލްޑިވުސް ހިމެނެއެވެ.\nއާރިފާ އިބްރާހީމް އެކްޓިންދާއިރާއަށް ވަދެވުނުގޮތް ބަލާލަމާހިނގާށެވެ.\n1987 ވަނަ އަހަރު ގަލޮޅުގެ އަންހެނުންގެ ކޮމިޓީގެ ފަރާތުން އިންތިޒާމްކޮށް އޮލިމްޕަހުގައި ބޭއްވި ‘ފެހިވިދުވަރު” ޝޯވްގައި އާރިފާ އިބްރާހީމް މަސައްކަތްކުރިއެވެ.އެއީ އޭނާގެ ފެށުމެެވެ. އޭގެ ފަހުން އެއެޅުނު ބިންގަލާއެކު 36 އަށްވުރެ ގިނަ ފިލްމާއި 12 އަށްވުރެ ގިނަ ޓީ.ވީ ޑުރާމާ އަދި 16 އަށްވުރެ ގިނަ ޑުރާމާސިލްސިލާގައި އާރިފާ އެކުޓު ކުރައްވާފައި ވެއެވެ. މީގެ އިތުރުން ވެސް3ފީޗާ ފިލްމުސް އާއި5ޑުރާމާ ސިލްސިލާގައިވެސް އާރިފާ ޑައިރެކުޓު ކުރއްވާފައިވެއެވެ. ރާއްޖޭގައި ފުރަތަމަ ތައާރަފްވި ވެބް ސީރިޒްގައިވެސް އާރިފާ މަންމަގެ ބައި ކުޅެފައިވާކަން ފާހަނގަ ކޮށްލެވެއެވެ.\nޢާރިފާ އިބްރާހީމް ޑައިރެކްޓުކުރި ފިލްމުތައް.\n– ދަޢުވާ(1998 )\n– ސާހިބާ (2000 )\nޢާރިފާ އިބްރާހީމް ޑައިރެކްޓުކުރި ސިލްސލިލާތައް\n– ވައިސޫރި (2006/ 2007) – 52 އެޕިސޯޑު\n– ވިމްލާ (2007) 26 އެޕިސޯޑު\n– ވަފާތެރިނުވެވުނަސް (2008 )\nޢާރިފާ އިބްރާހީމް އެކުޓުކުރެއްވި ފިލްމުތައް.\n– ސިޓީ – 1993\n– ޥަޢުދު – 1993\n-ދެރިޔާ – 1994\n-ހަނގު އަނބި – 1995\n-ޑައިރީ – 1996\n-ހިފެހެއްޓުމެއްނެތް ކަރުނަ- 1996\n-ފަތިސްހަންދުވަރު – 1997\n-އެތޫފާނީރޭ – 1998\n-ސިއްރު – 1998\n-އަންބެއްގެލޮބި ފިރިއެއްގެ ވާޖިބު – 2000\n-މަޖުބޫރުލޯބި – 2000\n-ހިތި ނިމުން -2001\n-ހިތްއެދެނީ – 2001\n-ލޯބި ނުވެވުނުނަމަ- 2002\n-އޮއްސުނުއިރާއެކު- 2007 – ކުރުފިލްމު\n-ދެކަފި – 2007 – ކުރުފިލްމު\n-ކަރުނަވީ ބޭވަފާ- 2009\n14 ވިލޭރޭ- 2011\n-މާމުއި – 2019\nއާރިފާއިބްރާހީމްވަނީ 18 ޓީވީޑުރާމާ އަދި ސިލްސިލާތަކުގައި ހުނަރުވެރިކަމާއެކު މަސައްކަތްކޮށްފައެވެ.\n3 ވަނަ ޤައުމީ ފިލްމު އެވޯޑުސް ބެސްޓު ސަޕޯރޓިން އެކްޓުރެސްގެ އެވޯރޑުވެސް އާރިފާ ވަނީ ޙާސިލް ކުރައްވާފައެވެ.\nއާރިފާ ވިދާޅުވާގޮތުން ވިއްޔާ މިދާއިރާއަކީ ކުރިމަގު އޮތްދާއިރާއެކެވެ. ބުރުގާއެޅުމަކުން އޭނާގެ ހުނަރު ނުހުއްޓުވޭނެއެވެ. މިއީ އިސްލާމް ޤައުމެކެވެ. ވިއިރު ހަމަ ކެރޭކޮންމެ ޒުވާނަކަށް މިއީ ރަނގަޅު ދާއިރާއެކެވެ. ބޭނުންވަނީ އެމީހާގެ އަދަބާއި އަޙްލާގު ހިފެހެއްޓުމެވެ.\nAarifaevahaka nuhehkiyas kurin ehen meehakaa ves in. 14 aharuga kuri kaiveni kuree kaakaatho, furathama inee kaakaatho ahaabala. Aharumen nah engey eyna ge huriha kameh. Dharin nah ves sirru kohgen ulheneeekan\nHiti tajuribaa. Aishaa vess kulhunu dow Arifaa\narifa aky v v molhu meeheh…abadhu vx edheny laabayaa kuri erun🙂…flim thakun fenna iru vx arifa aky molhu meeheh ingey v😜…hehe\nހާދަހާ ލޯބިވޭ 3\nމަޖާ ލޯބި June 18, 2021


Report: Mirey Handhu fenunumuge evves furusatheh neh\nމިރޭ ރަމަޟާންމަހުގެ ހަނދު ފެނުމުގެ އެއްވެސް ފުރުސަތެއް ނެތް\nކޮންމެ އަހަރެއްގެ ވެސް ޝައުބާން މަހުގެ 29 ވަނަ ދުވަހުގެ އިރު އޮއްސުމާއެކު، ރަމަޟާން މަހަށް ހަނދު ބެލުމަކީ މުސްލިމުންގެ ތެރޭގައި އޮތް ޒަމާން ވީ އާދައެކެވެ. ޝައުބާން މަހުގައި 30 ދުވަސް ހަމަވާކަން ނުވަތަ ހަމަ ނުވާކަން ޔަގީން ކުރަނީ ޝައުބާން މަހުގެ 29 ވަނަ ދުވަހުގެ އިރު އޮއްސުމަށް ފަހު ހަމަލޮލަށް ހަނދު ފެނުމާއި ނުފެނުމުގެ މައްޗަށް ބިނާ ކޮށްގެނެވެ. އިރުއޮއްސުމަށް ފަހު ހަނދު ފެނިއްޖެ ނަމަ ޝައުބާން މަސް ނިމި ރަމަޟާން މަސް ފެށުނީ އެވެ. ހަނދު ނުފެންނަ ނަމަ ޝައުބާން މަހުގައި 30 ދުވަސް ހަމަ ކުރާނީ އެވެ. މިއީ އިލްމީ ވަސީލަތެއް ބޭނުން ނުކޮށް ޒަމާނުއްސުރެ ހަނދުގެ މައްސަލަ ނިންމުމުގައި ތަބާވަމުން އަންނަ ސަގާފަތެވެ.\nހަމަލޮލަށް ހަނދު ފެނުން ބިނާވެފައި ވަނީ އިރުއޮއްސޭ ވަގުތު "ހަނދު ފެންމަތީގައި ހުރުމާ" އެކު، ހަނދު ހުންނަ އުސްމިނަށާއި އިރާއި ހަނދާ ދެމެދުގައިވާ ދުރުމިނަށާއި އުޑުމަތި ސާފުވުން ފަދަ ސަބަބުތަކުގެ މައްޗަށެވެ. އެހެން ކަމުން ހަގީގަތުގައި ހަނދު ފެންނާން ހުންނާނެ ދުވަހެއްގައި ވެސް އުޑުމަތި ބަނަވުމުގެ ސަބަބުން ހަނދު ނުފެނިދާނެ އެވެ.\nމިސަބަބުތަކާ ހުރެ ހަމަ ލޮލުން ހަނދު ބެލުމަށްވުރެ ޔަގީންކަން ބޮޑީ ފަލަކީ ހިސާބުތައް ކަމަށް މި ޒަމާނުގެ ގިނަ ޢިލްމުވެރީން ވިދާޅުވެއެވެ.\nއެއް ހަނދު މަސް ނިމޭ ވަގުތާއި އަނެއް ހަނދު މަސް ފެށޭ ވަގުތު ވެސް މިއަދު މި ވަނީ ހިސާބު ކޮށްގެން ހޯދޭ ވަރަށް އިލްމީ ގޮތުން ކުރިއަރައިފަ އެވެ.\nކޭތަ ނަމާދު ފަދަ އަޅުކަންތަކުގެ ވަގުތު ވެސް ކަނޑައަޅައި، ކޭތަ ހިފުމުގެ އެތައް ދުވަހެއް ކުރިން ބަލައި ކަށަވަރު ކުރަނީ ފަލަކީ ހިސާބުން ބަލައިގެން ކަމަށް ވާއިރު، ހަނދުގެ މައްސަލައިގައި ވެސް ފަލަކީ ހިސާބަށް ބުރަވުމަށް ވަރަށް ގިނަ ޢިލްމުވެރީން އިރުޝާދު ދެއްވައެވެ.\nކުރީގައި ނަމާދުގެ ވަގުތުތައް ހޯދަނީ ވެސް ހިޔަންޏަށާއި އިރުއޮއްސުމަށާއި އުޑުމައްޗަށް ބަލައިގެންނެވެ. އެހެންނަމަވެސް މިއަދު ނަމާދު ވަގުތުތައް ވެސް މި ވަނީ ކުރީން ހިސާބު ކުރެވި ކަލަންޑަރުތަކުގައި ހިމެނިފައެވެ.\nދެހާސް ދިހަ ވަނަ އަހަރު އަބޫދާބީގައި ބޭއްވި އިސްލާމީ ޤައުމުތަކުގެ ދީނީ ޢިލްމުވެރީންނާއި ފަލަކީ ޢިލްމުވެރީންގެ ބައްދަލުވުމުން ވެސް ނިންމާފައިވަނީ "ހަނދުމަހެއްގެ ނަވާވީސްވާ ދުވަހުގެރޭގެ އިރުއޮއްސުމުގެ ކުރިން ހަނދުއޮއްސޭނެކަން ފަލަކީ ހިސާބުތަކުން ދައްކާނަމަ ހަނދު ބެލުމުގެ ބޭނުމެއް ނެތް" ކަމުގައެވެ.\nއެހެން ނަމަވެސް ފަލަކީ ހިސާބުތައް އެއްފަރާތް ކުރުމަށްފަހު ހަމައެކަނި ހަމަލޮލުން ހަނދު ސާބިތު ކުރުމަށް އިސްލާމީ ޤައުމުތަކުގެ ބައެއް ޢިލްމުވެރީން ބާރުއަޅުއްވަ އެވެ. ބަންގާޅާއި ޕާކިސްތާނު ފަދަ އިސްލާމީ ބައެއް ޤައުމުތަކަކީ މިގޮތުން ހަމަލޮލުން ހަނދު ސާބިތުކުރާ ޤައުމުތަކެކެވެ.\nމުސްލިމުންގެ ޙަރަމްފުޅުތައް އެ ބިމެއްގައި ހުރި ސަޢުދީ ޢަރަބިއްޔާގައި ވެސް ހަނދު ބެލުމުގައި ބޮޑަށް އިސްކަން ދެނީ ހަމަ ލޮލުން ފެނުމަށެވެ. އެހެން ނަމަވެސް ހަމަ ލޮލަށް ހަނދު ނުފެންނާނެ ކަމަށް ފަލަކީ ހިސާބުތަކުން ދައްކާ ނަމަ ހަނދު ބަލާން ދިއުމެއް ސަޢުދީ ޢަރަބިއްޔާގައި ވެސް ނޯވެ އެވެ.\nހަމަ ލޮލުން ހަނދު ބެލުމުގެ އިތުރުން ފަލަކީ ހިސާބުތަކުން ހަނދު ސާބިތު ކުރުމުގެ އުސޫލެއް ވެސް ސަޢުދީ ޢަރަބިއްޔާއިން ކަނޑައަޅައިފައި ވެއެވެ. އެ ގައުމުގައި ރަސްމީކޮށް ބޭނުންކުރާ ހިޖްރީ ކަލަންޑަރު ކަމުގައިވާ "އުއްމުލްޤުރާ ކަލަންޑަރު" ހެދުމުގައި އަމަލު ކުރަނީ މި އުސޫލަށެވެ.\nމި ގޮތުން އެ ޤައުމުގައި އަމަލު ކުރާ ގޮތަކީ، އިރު އޮއްސުމުގެ ކުރީން، ދުނިޔެ އާއި އިރާއި ހަނދު އެއް ރޮނގަކަށް އައިސް މާރަހަވެފައި (ނުވަތަ އިޤްތިރާންވެފައި)، އިރު އޮއްސުމުގެ ފަހުން ހަނދު އޮއްސޭނަމަ، އާ މަސް ފެށުނީ ކަމަށް ބެލުމެވެ.\nދިވެހިރާއްޖެ އާއި އަދިވެސް ގިނަ އިސްލާމީ ގައުމުތަކުގައި ހަނދު މަސް ފެށިއްޖެ ކަމުގައި ބަލަނީ، ހިނގަމުންދާ މަހުގެ 29 ވަނަ ދުވަހު އިރު އޮއްސުމަށް ފަހު، ހަނދު ފެންމަތީގައި ހުރެ، ހަނދު ފެނިއްޖެކަން ސާބިތުވުމުންނެވެ. ނުވަތަ ހިނގަމުންދާ މަހުގެ 30 ދުވަސް ހަމަކޮށް އެ ދުވަހުގެ އިރު އޮއްސުމުންނެވެ. އަދި ހަމަ އެހެންމެ ފަލަކީ ހިސާބަށް ބަލާއިރު، ހަނދު ނުފެންނާނެ ކަމަށް ދައްކާ ނަމަ ވެސް އޮތީ ހިނގަމުންދާ މަހުގެ 30 ދުވަސް ހަމަ ކުރުމެވެ.\nމިއަދަކީ 1440 ވަނަ އަހަރުގެ ޝައުބާން މަހުގެ 29 ވަނަ ދުވަހެވެ. ފަލަކީ ހިސާބުތަކުން ދައްކާ ގޮތުގައި މިއަދުގެ އިރު ރާއްޖެއަށް އޮއްސޭއިރު، ހަނދު ފެންމަތީގައެއް ނުހުންނާނެ އެވެ. އިރު އޮއްސޭއިރު ހަނދު ފެންމަތީގައި ނެތުމުގެ މާނައަކީ ހަނދު ފެނުމުގެ ފުރުސަތު ނެތުން ކަމަށް ބެލެވޭތީ، މި އުސޫލުން ބަލާއިރު، މިރޭ ރަމަޟާން މަހުގެ ހަނދު ފެނުމުގެ ފުރުސަތެއް ނެތް ކަމަށް ފަލަކީ ހިސާބުތަކުން ދައްކަ އެވެ. މާލެއަށް ވެސް އިރުއޮއްސުމުގެ 20 މިނެޓް ކުރީން ހަނދު އޮއްސެއެވެ.\nމިރޭ އިރު އޮއްސުމުގެ ކުރިން ހަނދު އޮއްސޭނެކަން ޢިލްމީ ގޮތުން ކަށަވަރުވާތީ އާއި އިރުއޮއްސޭއިރު ފެންމަތީގައި ހަނދު ނުހުންނާނެތީ އިސްލާމީ އެއްވެސް ޤައުމަކުން މިރޭ ހަނދުބެލުމުގެ ބޭނުމެއް ނެތްކަމަށް އިސްލާމީ ބައެއް ފިގުހުވެރީންނާއި އިސްލާމީ ފަލަކީ ޢިލްމުވެރީން ވިދާޅުވެއެވެ.\nމާރަހަ ވަނީ ރާއްޖޭގެ ނިސްބަތުގައި ބަލާނަމަ މިރޭ ފަތިހު 3:45 ގައެވެ. މައްކާ ގަޑިން މިރޭ މެންދަމު 1:45 ގައެވެ. މާރަހަވަނީ މައްކާއަށް އިރު އޮއްސޭ ފަހުން ކަމަށް ވެފައި، އިރުއޮއްސުމުގެ ކުރިން ހަނދު އޮއްސޭތީ، ސަޢުދީ ޢަރަބިއްޔާގައި ހަނދު މަސް ފެށުމުގައި ޢަމަލު ކުރާ އުސޫލުން ބަލާއިރު، މާދަމާ (5 މެއި 2019 ވާ އާދީއްތަ ދުވަސް) އަކީ މިއަހަރުގެ މުލަ ރޯދަ ދުވަހަށް ވުމުގެ ފުރުސަތެއް ނެތެވެ.\nސައޫދީ އަރަބިއްޔާގެ ރަސްމީ ކަލަންޑަރު ކަމުގައިވާ އުއްމުލްޤުރާ ކަލަންޑަރުގައި ވެސް މުލަ ރޯދަ ނުވަތަ ރަމަޟާން މަހުގެ ފުރަތަމަ ދުވަހުގެ ގޮތުގައި ފާހަގަ ކޮށްފައި ވަނީ މެއި މަހުގެ6ވާ ހޯމަ ދުވަހެވެ.\nއިސްލާމީ ގިނަ ޤައުމުތަކުގައި ހަނދު މަސް ފެށުމުގައި ޢަމަލުކުރާ އުސޫލުން ބަލާއިރު، މާދަމާ،5މެއި 2019 ވާ ހޮނިހިރު ދުވަހަކީ 1440 ވަނަ އަހަރުގެ ޝައުބާން މަހުގެ 30 ވަނަ ދުވަހެވެ. އެހެންކަމުން މިއަހަރުގެ ރަމަޟާން މަހުގެ ފުރަތަމަ ދުވަހަކަށް ވާނީ6މެއި 2019 ވާ ހޯމަ ދުވަހެވެ.


23 މެއި 2018 - 08:103comments\nޒޫނާއާ ދާދި ގާތުގައި ޖެނީ ހުއްޓެވެ. ފެންކަޅިވެފައެވެ. އެންމެންގެ ލޯތަކަށް ފަރުދާވެގެން ހުރި ޖެނީގެ ލޮލުން ފޭދުނު ކަރުނަ، ކޯތާފަތް ދޫކޮށް ބިމާ ދިމާއަށް މިސްރާބުޖެހިއެވެ.\n"މަންމާ!" ޖެނީގެ ހަރަކާތްކުރީ ހަމައެކަނި ދެ ތުންފަތެވެ.\nކުއްލިއަކަށް ޒޫނާގެ ސަމާލުކަން ލިބުނެވެ. ޒޫނާ މަޑުމަޑުން ތެދުވިއެވެ. ދެ ފަޔަށް ބާރުލައިފައި ހިނގައިގަތެވެ. ޖެނީ ވަރަށް އުފާވެފައި މަންމަ ގައިގައި ބައްދައިލަން ދެ އަތް ދިއްކޮށްލިއެވެ. ދުވަސްތަކަކަށް ފަހު މަންމަ ފެނުމުން ޖެނީ ހުރީ ކެތްތެރިކަން ކުޑަވެފައެވެ. ޒޫނާ އައިގޮތަށް އައިސް ޖެނީ ފަސްދިނެވެ. ޒޫނާއަށް ފެނުނީ ޖެނީއެއް ނޫނެވެ. ސާޖިދެވެ. ޒޫނާ އެންމެ ލޯބިވި ދަރިފުޅެވެ. އިހުސާނާއި ޒޫނާއަށް ލިބުނު ހަމައެކަނި ދަރިއެވެ. ޒޫނާއަށް ފެންނަނީ، އެ ތަނަށް ޒިޔާރަތްކުރި މީހެއްގެ އިނގިލި ކުރީގައި ހިފައިލައިގެން ސާޖިދު ހުއްޓައެވެ. އެ ދިމާއަށް އަވަހަށް ދާން ބޭނުންވެފައި ހުރި ވަރުން ޒޫނާ ބިންމައްޗަކަށް ނުބަލައެވެ. ގަހެއްގެ މުލުގައި އަޅައިގެންފައި ޒޫނާ ވެއްޓުނެވެ. މަންމަ ހިފަހައްޓަން ޖެނީއަށް ހަރަކާތް ކުރެވުނެވެ. އެކަމަކު ޖެނީއަށް ހުރެވުނީ މާ ދުރުގައެވެ. ޒޫނާ ތެދުވިއިރު ނިތްކުރިން ތަންކޮޅެއް މަށައިގެން ގޮސްފައި ހުއްޓެވެ. ކުރިޔަށް ވުރެ ބާރަށް ޒޫނާ ހިނގައިގަތެވެ. ސާޖިދު ކަމަށް ހީވި ކުއްޖާގެ ގައިގައި ބައްދައިގަތެވެ. އެ ކުއްޖާ ހަޅޭއްލަވައިގަތެވެ. އޭނަގެ މަންމަ ވެސް ހަޅޭއްލަވައިގެންފައި ދަރިފުޅު ދަމައިގަތެވެ. "ސާޖިދު" ގެނައުމަށް ޓަކައި ޒޫނާ ކުރިޔަށް ޖެހިލިއެވެ. ކުއްޖާގެ އަތުގައި ވަރަށް ބާރަށް ހިފެހެއްޓިއެވެ.\n"ދޫކުރޭ!" ޒޫނާ އަމުރުކުރިއެވެ.\n"ދޫކުރޭ!" ކުއްޖާގެ މަންމަ ވެސް ބުނީ އެހެންނެވެ.\nއަޑުގަދަވެގެން ސަމަދު ނުކުތެވެ. ސަމަދަކީ މަރުކަޒު ބެލެހެއްޓުމާ ހަވާލުވެގެން ހުރި މީހާއެވެ. އޭރު، އަންހެނުން ބެލެހެއްޓުމާ ހަވާލުވެގެން ހުންނަ ފާޒިރާ ދުވެފައި އައިސް ޒޫނާ ދުރުކޮށްފިއެވެ. ޒޫނާ ގަދަހެދި ނަމަވެސް ފާޒިރާ އަތްދަށުން މިނިވަނެއް ނުވެވުނެވެ.\n"ކީއްވެ އެ ކަހަލަ މީހުން ދޫކޮށްލާފަ ބައިތިއްބަނީ؟" ކުޑަކުއްޖާ ގައިގައި ފިރުމަމުން އެ ކުއްޖާގެ މަންމަ ޝަކުވާކުރިއެވެ. "ތަދުވިތަ ދަރިފުޅަށް؟ ކޮންތާކަށް ތަދުވީ؟"\n"ޒޫނާއަކީ އާންމުގޮތެއްގަ ވަރަށް ރަނގަޅަށް އުޅޭ ކުއްޖެއް،" ސަމަދު ބުންޏެވެ. "އެހެންވެ ދޫކޮށްލައިފަ އެ ހުންނަނީ."\n"ސާޖިދު! ސާޖިދު!" ޒޫނާ ގޮވިއެވެ. "އަޅޭ މަގޭ ދަރިފުޅު ގެނޭ!"\nހުރިހައި ގޮތަކުން ވެސް ޖެނީއަށް އެ މަންޒަރު ބަލަން އުނދަގޫވިއެވެ. ފުރަތަމަ ކަމަކީ މަންމައަށް ކުރިމަތިވެފައިވާ ބަލިހާލެވެ. ދެވަނަ ކަމަކީ ސާޖިދުކޮއްކޮ މަތިން މަންމަ ހަނދާން ނުނެތޭކަމެވެ. ތިންވަނަ ކަމަކީ ޖެނީ މަތިން މަންމަ ހަނދާން ނުވާކަމެވެ. އެކަމަކު ޖެނީއަކަށް މަންމަ ހަނދާން ނައްތައެއް ނުލެވުނެވެ.\nރޭގަނޑުގެ އަނދިރިކަން ވެރިވެފައި ވިޔަސް، މަޖީދީ މަގުގެ މެދަކާ ހަމައަށް އިރުއަރައިފައިވާ ކަހަލައެވެ. ގަލުޅޮ ދަނޑަށް އަލިކުރަން ދިއްލައިފައިވާ ބޮކިތަކުގެ ސަބަބުންނެވެ. އިންޖީނުލީ އުޅަނދުތައް ވަރަށް ގިނައެވެ. ހިނގާބިނގާވާ މީހުންގެ އަދަދު ގިނައެވެ. ބަދިގެއަށް ބޭނުންވި ސާމާނުތައް ގަނެގެން، ދެ އަތުން ކޮތަޅުތައް ހިފައިގެން ގާދިރު ނުކުތްއިރު ރަނގަޅަށް ހިނގައިނުގަނެވެއެވެ. ދެ އަތް ކައިރި ނުކުރެވެއެވެ. ގާދިރު އައީ، ދަނޑުގައި ދިއްލައިފައިވާ ބޮކިތަކަށް ބަލަމުންނެވެ. ކުރިމަތީގައި މީހަކު ހުއްޓިގެން ހުރިކަމެއް ގާދިރަކަށް ނޭނގެއެވެ. އެ މީހާ ހުރީ މުންޑެއް އަނދެގެން ކޮނޑުކެނޑިއެއް ލައިގެންނެވެ. މުންޑު ހުރީ އަރުވައިޖަހައިފައެވެ. އަތުގައި ޅާނބެއް އޮތެވެ. ކޮނޑުކެނޑި ދަށަށްޖަހައިފައި ހުރިއިރު ބޮލުގައި ފޮށައެއް އޮޅައިފައި ހުއްޓެވެ. މޫނުމަތީގައި ރައްޓެހިކަމެއް ނެތެވެ. އަތުގައި ރާބައްޖެއް އޮތް ނަމަ އެންމެ ވައްތަރުވީހީ ރާވެރިޔަކާއެވެ. ގާދިރު އައި ގޮތަށް އައިސް އޭނަގެ ގައިގައި ލައިގަތެވެ.\n"މާފުކުރައްވާ!" ގާދިރަށް ބުނެވުނެވެ.\n"ރާވެރިޔާ" އެއްޗެއް ނުބުނެއެވެ. އެއްފަރާތަކަށް ނުޖެހުނެވެ. ގާދިރަށް ބަލަހައްޓައިގެން ހުރީއެވެ. ގާދިރު ކުޑަކޮށް ހައިރާންވިއެވެ. އެ މީހާ ގައިން ނެއްޓިގެން ހިނގައިގަތެވެ. ފަސްއެނބުރި ބަލައިލިއިރު އެ މީހާ ވެސް ހުރީ އެނބުރިގެން ގާދިރަށް ބަލަހައްޓައިގެންނެވެ.\n"އަޅެ އެއްފަރާތަކަށް ޖެހިލިއްޔާ އޭނަގެ އަނގައިން ދަތެއް ވެއްޓެނީތަ؟" ގާދިރު މަޑުމަޑުން ކުދިކިޔެވެ. "މަށަށް އޭނަ ނުފެނުނަސް އޭނައަށް މަ ފެންނާނެތާ!"\nމަޖީދީމަގުން ނުކުމެގެން އެހެން މަގަކަށް އެޅުމަށް ފަހު، އެ މަގުން ގޮސް ގާދިރު ވަނީ އަނދިރި ގޯޅިއަކަށެވެ. ފަޅުކަން ވެރިވެފައިވާ ގޯޅީގައި ދިއްލައިފައި ހުރީ އެންމެ ހޮޅިބުރިއެކެވެ. މީހެއްގެ ހިލަމެއް ނެތެވެ. ދެ ފަހަރަކު ފަހަތް ބަލައިލައިފައި ދެން ކުރިޔަށް ބަލައިލިއިރު، ކުރިން ނުފެންނަ މަންޒަރެއް ގާދިރުގެ ލޮލުގައި އަޅައިގަތެވެ. އެއީ ހޮޅިބުރީގެ އަލި އެޅޭ ހިސާބުގައި، މަގު މެދުގައި ހުއްޓިހުރި "ރާވެރިޔާއެވެ." އޭނަ ހުރީ ގާދިރަށް ބަލަހައްޓައިގެންނެވެ. ގާދިރުގެ ހިނގުމަކަށް ބަދަލެއް ނާދެއެވެ. ކުރިޔަށް ހިނގިއެވެ. ރާވެރިޔާ ހައްތާ ގާތްވިއެވެ. ދެމެދުގައި ވިއްސަކަށް ފޫޓު ހުންނަ ހިސާބަށް ގާތްވެވުމުން ރާވެރިޔާގެ އަތުގައި އޮތް ބަޅުވަޅި ގާދިރަށް ފެނުނެވެ. އޭނަ އަތުގައި ކުރިން އޮތީ ޅާނބެކެވެ. ގާދިރު ހުއްޓުނެވެ. އެއީ ގާދިރަށް ފާރަލާ މީހެއްހެން ގާދިރަށް ހީވިއެވެ. ސަބަބެއް ނޭނގެއެވެ. ގާދިރު ދެކޮޅު ހޯދައިލިއެވެ. އެ ހިނދު ބިރުވެރިކަން އިތުރުވިއެވެ. ގާދިރު ހަޅޭއްލަވައިގަތަސް އެ އަޑު އިވޭނެ މީހަކު އެތާކު ނެތެވެ. އެ ދަނޑިވަޅުގައި، ގާދިރާ ދިމާއަށް ރާވެރިޔާ ހިނގައިގަތެވެ. ގާދިރު ފަސްއެނބުރިފައި އައިކޮޅަށް ހިނގައިގަތެވެ. ރާވެރިޔާގެ ހިނގުން ބާރުކޮށްލިއެވެ. ގާދިރު ވެސް ހިނގުން ބާރުކޮށްލިއެވެ. އެންމެ ކައިރިއަށް އޮތް ގޯޅިއަށް ގާދިރު ވަނެވެ. އެއީ އަދި މާ ހަނި، މާ އަނދިރި ގޯޅިއެކެވެ. ގޯޅީގެ އެއް ފަރާތް އޮތީ ކޮނެފައެވެ. އެ ކަން އަންގަން ބޮތްކެއް ދިއްލައިފައި ހުއްޓެވެ. އެ ބޮކި ހުރަސްކުރާއިރު މީހާގެ ހިޔަނި ހުންނަނީ ފާރަށް އެޅިފައެވެ. ގާދިރަށް ފަހު އެ ބޮކި ހުރަސްކުރީ ރާވެރިޔާއެވެ. އޭނަގެ ހިޔަނި ފާރަށް އެޅިފައި ހުއްޓައި އެ ހިޔަނި ކުޑަވެގެން ގޮސް ބުޅަލެއްގެ ސޫރަޔަށް ބަދަލުވި ތަން ގާދިރަށް ފެނުނެވެ. ގަބޫލެއް ނުކުރެވުނެވެ. އެކަމަކު އެއީ ކުށްހީއެއް ނޫނެވެ. ނިކަން ބާރަށް ބުޅަލެއް ގޮވައިލި އަޑު ވެސް އިވުނެވެ. ގާދިރު ފަހަތް ބަލައިލިއިރު ރާވެރިޔާއެއް ނެތެވެ. ފެނުނީ ކަޅު ބުޅަލެއް ދުވެފައި އަންނަ ތަނެވެ. ގާދިރު ދުއްވައިގަތެވެ. ދުވެވޭނެ އެންމެ ބާރަކަށެވެ.\nނަލަކޮށް ދުވެލައިފައި އައި ދޯނި ގުރައިދޫގެ ނެރުން ވަނެވެ. އުޑުމަތި ރީތި ހިތްފަސޭހަ ދުވަހެކެވެ. އަވި މަޑުވެފައި ފިނި ރޯޅިއެއް ޖެހެމުންދިޔައެވެ. އެހެންނަމަވެސް ޖިނާގެ މޫނުމަތީގައި އުފާވެރިކަމެއް ނެތެވެ. އޭނަ އިނީ މޫދަށް ބަލަހައްޓައިގެން ނިދިއައިސްފައެވެ. އިރުއިރުކޮޅާ އާފުރެއެވެ. ސަމަދު ހުރީ ފާލަންމަތީގައެވެ. ޖިނާގެ އިންތިޒާރުގައެވެ. ދޯނި ކައިރިކުރުމުން ޖިނާ ފޭބިއެވެ. ސަމަދާ ސަލާންކުރިއެވެ.\n"އައްސަލާމް ޢަލައިކުމް! މަރުހަބާ! އަޅުގަނޑަކީ ސަމަދު އިނގޭތޯ!" ސަލާންކޮށްލަމުން ސަމަދު ބުންޏެވެ. "ދަތުރު ކިހިނެއްތޯ!"\n"ވަޢަލައިކުމް ސަލާމް! ނިދިއައިސްގެން ގޮސް ހަލާކުވެއްޖެ!" ސަމާސާ ރާގެއްގައި ޖިނާ ބުންޏެވެ. ސަމަދު ހީނގަތެވެ. ޖިނާ ގެނައީ އެންމެ ފޮށްޓެކެވެ. ފޮށި ބޭލުމުން ޖިނާ ފޮށީގައި ހިފިއެވެ. "ގެނޭގެނޭ!" ސަމަދު ފޮށި އަތުލިއެވެ. "ޖިނާއަކީ މެހުމާނެއް. މެހުމާން ލައްވާ ފޮށި އުފުލާކަށް ނުވާނެ."\nދެ މީހުން ވާހަކަދައްކަމުން ފާލަމުން ފޭބިއެވެ. އޭރު، މަސްހިފާ ދަލެއް ކޮނޑަށް ލައިގެން މީހަކު ހިނގައިފައި އާދެއެވެ. ކުޅެ ސަކަރާތްޖަހަމުން ދުވި ދެ ކުއްޖަކު ޖިނާ ހުރަސްކޮށްފައި ދިޔައެވެ. ރާބައްޖެއް ހިފައިގެން ވެސް މީހަކު ދިޔައެވެ. ޖިނާޔާ ހަޔެއްކަ ފޫޓު ދުރުގައި ހުރި ތިރި ފާރުބުރިއެއް މައްޗަށް ކާޅެއް ޖެއްސިއެވެ. ދެ ފަހަރަކު ނިކަން ބާރަށް ގޮވައިލިއެވެ. ކާޅާ ދިމާއަށް ޖިނާ ބަލައިލުމާއެކު ކާޅު އުދުއްސައިގަތެވެ.\n"މޫސަބޭ! ކޮބާ ތަށްޓެއް އަޅާލަބަލަ!" ސަމަދު ބުންޏެވެ. "ޖިނާއަށް ޖެހޭނެ ރަހަދައްކަން."\nރާވެރިޔާ ތަށްޓަށް ރާ އަޅައިފައި ދިއްކޮށްލިއެވެ. ތަށީގައި ހިފީ ސަމަދެވެ.\n"މީ މި ރަށުގެ އެންމެ މަޝްހޫރު ރުކުގެ ތާޒާ އަރަގު،" ސަމަދު ބުންޏެވެ. "ވަރަށް މީރުވާނެ."\nޖިނާ ތަށީގައި ހިފިއެވެ. ރަލުގެ ރަހަބަލައިލިއެވެ.\n"ފައްކާ؟" ސަމަދު ސުވާލުކުރިއެވެ.\nޖިނާ އެއް ނޭވައިން ތަށި ހުސްކޮށްލިއެވެ. ޖަވާބު ދެވޭ ވަރު ވީ އެއަށް ފަހުއެވެ.\n"މީރުކަމުން ހަމަ މެދުކަނޑާނުލެވުނީ އިނގޭ،" ޖިނާ ޖަވާބުދިނެވެ. "ހިތަކުން ނުފިލާނެ މި ރަހަޔެއް. ނިދި ފިލުވައިލައިފި!"\n"މަ ބުނިންތާ!" ހީނގެންފައި ސަމަދު ބުންޏެވެ. "އަދި ފަތިހު މާ މީރުވާނެ."\nސަމަދު ފައިސާ ދޭން އުޅުމުން ޖިނާ އެ ކަން ހުއްޓުވިއެވެ. އެކަމަކު ޖިނާ ފައިސާ ދޭން އުޅުމުން އެ ކަން ހުއްޓުވައިފައި ފައިސާ ދިނީ ސަމަދެވެ. އެކި ވާހަކަދައްކަމުން ދެ މީހުން އެކުގައި މަރުކަޒަށް ވަނެވެ. އެންމެ ފުރަތަމަ ވެސް ޖިނާގެ ލޮލުގައި އަޅައިގަތީ ޒޫނާއެވެ. ޖިނާއަށް ހުއްޓެވުނެވެ. ގަމާރު ފާޑަކަށް ޒޫނާ ހިނގައިފައި އައިސް ޖިނާ ހުރަސްކުރިއެވެ. އެހެންނަމަވެސް ޖިނާގެ މޫނަކަށް ނުބަލައެވެ. ޒޫނާ ގޮސް އިށީނީ އެ ތަނުގައި ހުރި ޖޯއްޔެއްގައެވެ.\n"އޭނައަށް ކިހިނެއްވީ؟" ޖިނާ އެހިއެވެ.\n"މޮޔަވެގެން މި ރަށަށް ގެނައީ،" ސަމަދު ބުންޏެވެ. "އެކަމަކު އޭނަ ވަރަށް ތަފާތު. ބައެއް ފަހަރު ހީވޭ މުޅިން ރަނގަޅުވީއޭ ވެސް. އަނެއްބައި ފަހަރު.."\n"ޒޫނާ ދޯ އެއީ؟" ޖިނާ ސުވާލުކުރިއެވެ.\n"އާނ! ދަންނަންތަ؟" ޖަވާބުގައި ސަމަދު ބުންޏެވެ.\n"ކޮބާ އަހަރެންގެ ކޮޓަރި؟" ޖިނާ އެހީ ނުވެސް ގުޅޭ ސުވާލެކެވެ.\nސަމަދު ފާޑަކަށް ހީނލިއެވެ. ކުރިޔަށް ހިނގައިގަތެވެ. ޖިނާ ހުއްޓިގެން ހުރީއެވެ. ޒޫނާ ނޫން މީހަކަށް ޖިނާއަކަށް ނުބެލުނެވެ. ޖިނާއާ ދިމާއަށް ޒޫނާ ބަލައިލިއެވެ. ވަކި ޚާއްޞަ ނަޒަރަކުން ނޫނެވެ. ޒޫނާގެ ވިސްނުމަށް ވަނީ ބަދަލުތަކެއް އައިސްފައެވެ.\nދުވާލުގެ ވަގުތުގައި ރަށަށް ވެރިވެފައި އޮންނަ ހަމަހިމޭންކަން، ރޭގަނޑުވުމުން ދެގުނައަށް އިތުރުވެއެވެ. ޖިނާ ހުރީ ކުޑަދޮރުން ބޭރު ބަލާށެވެ. ކުރިމަތިން ފެންނަންއޮތީ ގަސްތަކެވެ. އަނދިރިކަމެވެ. ފަޅުކަމެވެ. އެކަމަކު އެ ފަޅުކަމަކީ ދިރުމެކެވެ. އެ ތަނުގައި ދިރިއުޅޭ އަހުލުވެރިންނަށް އަނދިރިކަމަކީ ފަރުދާއެއް ނޫނެވެ. ބައްޕަޔާ އެކުގައި ޖެނީ ވެސް ހުރީ ކުޑަދޮރަށް ބަލަހައްޓައިގެންނެވެ.\n"އެންމެން ހަމަވެ ނިމުނީ!" ބައްޕަ ބުނިކަން ޖެނީއަށް އިހުސާސްވިއެވެ.


Ibthihaal ah aniyaa eh nukuran, bayaku biru dhakkanee: Aafiyaa\nއަނިޔާވެރި ގޮތަކަށް މަރާލި މުހައްމަދު އިބްތިހާލަށް އަނިޔާކުރި ކަމަށް ބުނެ އޭނާގެ މަންމަ އާފިޔާ މުހައްމަދު މަނިކު މީގެކުރިން ތަހުގީގާއި ޝަރީއަތުގެ މަޖިލީހުގައި ވެފައިވާ އިއުތިރާފް އަނބުރާ ގެންގޮސްފި އެވެ. އާފިޔާ މިއަދު ޝަރީއަތުގެ މަޖިލީހުގައި ބުނީ އިބްތިހާލަށް އަނިޔާ ނުކުރާ ކަމަށާއި އިއުތިރާފްވީ މާފުށީ ޖަލުގައި އޭނާއަށް ބަޔަކު ބިރު ދައްކާތީ ކަމަށެވެ.\nއެތައް އަނިޔާއެއް ދިނުމަށްފަހު އިބްތިހާލު މަރާލާފައިވަނީ 2015 ވަނަ އަހަރު އެވެ. އެ މަރާ ގުޅިގެން މަންމަ އާފިޔާގެ މައްޗަށް އުފުލީ ގަސްދުގައި ކުއްޖަކު މަރާލުމުގެ ދައުވާ އެވެ. އެ ދައުވާގެ ޝަރީއަތުގެ މަޖިލީހުގައި އެތައް ފަހަރަކު އިބްތިހާލަށް އަނިޔާކުރި ކަމަށް އާފިޔާ ބުނެފައިވެ އެވެ. އަދި އިބްތިހާލަށް އަނިޔާ ކުރަނީ އެއީ "ބައްޕަ ނެތް" ކުއްޖަކަށް ވާތީ ކަމަށް ވެސް ބުނެފައިވެ އެވެ.\nއޭނާ ތަހުގީގުގައި ވެސް އިބްތިހާލު މަރުވި ދުވަހު ކުރި އަނިޔާތައް ވަރަށް ތަފްސީލްކޮށް ކިޔައިދީފައިވެ އެވެ. އަދި ތަހުގީގުގައި ބުދެއް ބޭނުންކޮށްގެން އިބްތިހާލަށް ދިން އަނިޔާތައް ދައްކާފައިވެސްވެ އެވެ. އެ ތަހުގީގު ބަޔާން ޝަރީއަތުގެ މަޖިލީހުގައި އިއްވުމުން އެއީ ތެދެއް ކަމަށް ވެސް އާފިޔާ ބުނެފައިވެ އެވެ.\nނަމަވެސް މިއަދު އާފިޔާގެ ވާހަކަތައް އެއްކޮށް ވަނީ ބަދަލުވެފަ އެވެ. އާފިޔާ މިއަދު ބުނީ، އިބްތިހާލަށް އޭނާ އަނިޔާކޮށްފައިނުވާނެ ކަމަށެވެ. އޭނާ ކުރިން އިބްތިހާލަށް އަނިޔާކުރި ކަމަށް އިއުތިރާފްވީ ބަޔަކު ބިރު ދައްކައި މަޖުބޫރުކޮށްގެން ކަމަށެވެ.\nއިބްތިހާލަށް އަނިޔާކުރި ކަމަށް އާފިޔާ އިންކާރު ކުރީ މައްސަލާގައި ދައުލަތުން ހުށަހެޅި ހެކިންގެ ތެރެއިން ފުރަތަމަ ހެކިވެރިޔާ ހެކި ބަސް ދީ ނިންމިތަނާ އެވެ. އެ ހެކިވެރިޔާ ދައްކާފައިވަނީ ހުސް ދޮގު ކަމަށް އޭނާ މިއަދު ބުންޏެވެ. މިއަދު ހެކި ބަސް ދީފައިވަނީ އާފިޔާގެ އަވަށްޓެރިއެއް ކަމަށްވާ ޝާމިލާ މުހައްމަދެވެ.\nތަޅާތަޅާ މަރާލާނެ ކަމަށް އާފިޔާ ބުނި: އަވަށްޓެރިޔާ\nއޭނާ ހެކި ބަސް ދެމުން ވަނީ އިބްތިހާލާމެދު އާފިޔާ އަމަލުކުރާ ގޮތް އޭނާއަށް އެނގޭ މިންވަރުން ކިޔައިދީފަ އެވެ. ޝާމިލާ ބުނި ގޮތުގައި އާފިޔާއަކީ އޭނާގެ ގެއަށް އާންމުކޮށް ގޮސް އުޅޭ މީހެކެވެ. އޭނާ އަބަދުވެސް ގެއަށް އަންނަނީ ހަގު ދެ ދަރިން ގޮވައިގެން ކަމަށާއި ދޮންބެ (އިބްތިހާލު) ގޮވައިގެން އާފިޔާ ނޫޅޭ ކަމަށް ވެސް ބުންޏެވެ. --- ޝާމިލާ އިބްތިހާލާ މުހާތަބު ކުރަނީ ދޮންބެގެ ނަމުންނެވެ.\nދޮންބެ ގޮވައިގެން ނޫޅޭތީ ސުވާލުކުރުމުން އާފިޔާ ބުނަނީ އޭނާއަކީ ގޭގައި އިންނަ ކުއްޖެއް ކަމާއި އަބަދު ނިދާފަ އޮންނަ ކުއްޖެއް ކަމަށް ބުނާ ކަމަށެވެ. ދޭތެރެ ދޭތެރެއިން ދޮންބެ ވެސް އެ ގެއަށް ދާ ކަމަށާއި އެ ގެއަށް ގޮސްފިއްޔާ ގެއަށް ނުދާން އުޅޭ ކަމަށާއި ގެއަށް ދާން ބިރުން ވެސް އުޅޭ ކަމަށް ޝާމިލާ ބުންޏެވެ. އަދި، އެއް ދުވަހެއްގައި އިބްތިހާލުގެ ކުރިމަތި ފަރާތް ދުޅަވެފައި ހުއްޓާ ފެނުނު ކަމަށާއި އެކަމާ އާފިޔާއާ ސުވާލުކުރުމުން އެއީ ކުޅެނިކޮށް ތާކު ޖެހިފައި ކަމަށް ބުނި ކަމަށެވެ. އެހެން ދުވަހެއްގައި އިބްތިހާލުގެ އެކި ތަންތަނުގައި އަނިޔާގެ ނިޝާންތައް ހުއްޓާ ވެސް ފެނިފައިވާ ކަމަށެވެ.\nޝާމިލާ ބުނި ގޮތުގައި ދޮންބެއަކީ ބަސް ނާހާ، ތޮޅޭ ނުކާ ކުއްޖެއް ކަމަށް އާފިޔާ އަބަދުވެސް ބުނާ ކަމަށެވެ. ނަމަވެސް އޭނާއަށް ދޮންބެ ފާހަގަވީ ބަސް އަހާ މަޑުމަޑުން އިންނަ ކުއްޖެއް ކަމަށް ކަމަށް ވެސް އޭނާ ބުންޏެވެ. އަދި އޭނާ ދޭ އެއްޗެއް ވިއްޔާ ކާ ކަމަށް ވެސް ބުންޏެވެ.\nއެއް ދުވަހެއްގައި އިންތިހާލުގެ އަތުގައި ހިފައިގެން ދަމުން "ތަޅާ ތަޅާ މަރާލަންވީއޭ، އޭރަށް މީހުން ކިޔާނެ އެއްޗެއް ނޯންނާނެއޭ" އާފިޔާ ގޮވަމުން ދިޔަ ކަމަށް ވެސް ޝާމިލާ ބުންޏެވެ. އަދި އިބްތިހާލު މަރުވި ދުވަހުގެ ކުރީ ރޭ އާފިޔާ އޭނާގެ ހަގު އަންހެން ދަރި އީރާ (ދޮންތި) ގައިގާ ފަން ތޮށިގަނޑަކުން ޖެހުމުން ހޭނެތުނު ކަމަށް އާފިޔާ ބުނި ކަމަށް ވެސް އޭނާ ބުންޏެވެ. އެހެން ޝާމިލާ ބުނުމާއެކު އާފިޔާ އަނގަމަތީ އަތް އެޅި އެވެ. އަދި ބޯ ހޫރަމުން ދިޔަ އެވެ.\nދޮންބެ މަރުވި ދުވަހު އާފިޔާ ވަރަށް ގިނައިރު ވަންދެން އެ ގޭގައި ޓީވީ ބަލަން އިން ކަމަށާއި އޭނާ އެ ގެއަށް އައީ ދޮންތި އެކަނި ގޮވައިގެން ކަމަށެވެ. އެ ދުވަހު ވެސް ދޮންބެ ކޮބައިތޯ ސުވާލުކުރުމުން އާފިޔާ ބުނީ އޭނާ ގޭގައި ނިދާފަ އޮތް ކަމަށް ކަމަށެވެ. އަދި ގިނައިރުވާތީ ދޮންބެ ކައިރިއަށް ދިޔުމަށް އާފިޔާ ގާތު ބުނުމުން ވެސް ނުދިޔަ ކަމަށެވެ. އޭގެ ފަހުން އޭނާއަށް އާފިޔާ ނުފެންނަ ކަމަށް ބުންޏެވެ.\nއެގެއިން އާފިޔާ ދިޔަތާ އިރުކޮޅެއްގެ ތެރޭގައި ކައުންސިލަރުންނާއި ހެލެތް ޕޯސްޓްގެ ބޭފުޅުން ދޮންބެއަށް ކަމެއް ވެއްޖެއޭ ކިޔަމުން އެގެއަށް ދިމާލަށް ދާ ތަން ފެނުނު ކަމަށާއި އޭނާ ވެސް އެމީހުން އެކީގަ ދިޔަ ކަމަށް ޝާމިލާ ބުންޏެވެ. އެކަމަކު ރަށުގެ މިސްކިތާ ހަމައަށް ދެވުނުއިރު މިސްކިތުގެ މަސައްކަތު މީހާ ދޮންބެ ބެޓްޝީޓަކަށް ލައިގެން އަތްމަތީ ގެންނަ ކަމަށް ބުންޏެވެ. ދޮންބެ މަރުވެފައިވާ ކަމަށް ޑޮކްޓަރުން ކަނޑައަޅައި އަތާއި ފައި އެއްސިއިރު ވެސް އޭނާ ދޮންބެ ކައިރީގަ ހުރި ކަމަށާއި ކަންފަތާއި ކުރިމަތި ފަރާތަށް އަނިޔާވެފައިވާ ތަން ފެނުނު ކަމަށެވެ. އޭގެފަހުން އޭނާ ދިޔައީ ގެއަށް ކަމަށާއި އާފިޔާ އާއި ދޮންބެ އޭގެ ފަހުން ނުދެކޭ ކަމަށް ވެސް ބުންޏެވެ.\nއިބްތިހާލު މަރާލަން ރަށު މީހުން ގޮވާ: އާފިޔާ\nއޭނާ ހެކި ބަސް ދީ ނިމުމުން މައްސަލަ ބައްލަވާ ގާޒީ މުހުތާޒު ފަހްމީ ވަނީ އޭނާގެ ވާހަކަތަކާ ގުޅޭ ގޮތުން އާފިޔާ ދެކޭ ގޮތެއް އައްސަވާފަ އެވެ. ކޮޅަށް ތެދުވެ އެންމެ ފުރަތަމަ ވެސް "ހުސް ދޮގު" ކަމަށެވެ. އީރާގެ ގައިގާ އޭނާ ނުތަޅާ ކަމަށެވެ. އިބްތިހާލަށް އަނިޔާކުރިންތޯ ގާޒީ އެއްސެވުމުން ޝާމިލާ އެ ބުނާ ގޮތަށް އަނިޔާކޮށްފައިނުވާނެ ކަމަށެވެ.\nޖަލު ހެދުމުގައި ހުރި އާފިޔާ އިތުރަށް ވާހަކަ ދައްކަމުން ބުނީ، "އިބްތިހާލަކީ (ނަން އުނިކޮށްފައި)ގެ ދަރިއެކޭ، މަރާލަންޖެހޭ ކުއްޖެކޭ" އަވަށްޓެރިން ގޮވާ ކަމަށެވެ.\nއިބްތިހާލު މަރުވި ދުވަހު ކަން ވީގޮތް ކައިދޭން ގާޒީ އެއްސެވި އެވެ. އާފިޔާ ބުނީ، އޭނާ އެ ދުވަހު ގެއިން ދިޔައީ ވަރަށް ރީއްޗަށް ގެ ކުނި ކަހާފަ ކަމަށާއި ގެއަށް އެނބުރި އައިއިރު ވަރަށް ގިނަ ބައެއްގެ ފިޔަވަޅުތައް ހުރި ކަމަށެވެ. އަދި އިބްތިހާލު އޮތީ ބަންޑުން ކަމަށާއި ނެޕީ ވެސް އޮތީ ނައްޓާލާފަ ކަމަށް އާފިޔާ ބުންޏެވެ.\nއިބްތިހާލަށް އަނިޔާކުރިކަން ތަފްސީލްކޮށް ކިޔައިދިނުމަށްފަހު އަނިޔާ ނުކުރާ ކަމަށް މިހާރު ބުނަނީ ކީއްވެގެންތޯ ގާޒީ އެއްސެވުމުން އާފިޔާ ބުނީ، އޭނާ އެހެން އަނިޔާކުރި ކަމަށް ބުނީ މާފުށީ ޖަލުގައި އޭނާއަށް ބަޔަކު ބިރު ދައްކައި މަޖުބޫރު ކުރާތީ ކަމަށެވެ. ބިރު ދައްކައި ޖެއްސުން ކުރާ ކަމަށް ބުނެ ދެ މީހެއްގެ ނަން ވެސް އާފިޔާ މިއަދު ޝަރީއަތުގެ މަޖިލީހުގައި ބުންޏެވެ. އެކަކަށް ބުނީ ކަރެކްޝަނަލް ސާވިސްގެ އަންހެން މުވައްޒަފެއްގެ ނަމެވެ. ދެން އޭނާ ބުނީ އާއިލާ މީހެއްގެ ނަމެވެ.\n"ރޭގަނޑު ވަދޭ، ވަދެ ބިރު ދައްކަނީ، ނިދަން އުނދަގޫކޮށް ޖެއްސުން ކުރަނީ،" އާފިޔާ ބުންޏެވެ.\nއާފިޔާ ބުނީ، އޭނާއަކީ އިސްލާމެއް ނޫން ކަމާއި މަރަންޖެހޭ މީހެއް ކަމަށް އެ މީހުން ބުނާ ކަމަށެވެ. އެއީ މަޖުބޫރުކުރުން ކަމާއި ބިރު ދެއްކުން ކަމަށް އާފިޔާ ސިފަކުރި އެވެ.\nއެކަމާ ގުޅިގެން ދައުލަތުގެ ވަކީލުން އާފިޔާ ގާތު ގިނަ ސުވާލުތަކެއް ކުރެއްވި އެވެ. ކުރިން މަޖުބޫރުކުރި ވާހަކަ ނުދައްކާ މިހާރު އެ ވާހަކަ ދައްކަނީ ކީއްވެތޯ އެއްސެވުމުން އާފިޔާ ބުނީ، "އޭރު ހީކުރަނީ އެއީ މަޖަލަށް" ކުރާ ކަމެއް ކަމަށެވެ. އެކަމަކު އޭނާ އިބްތިހާލަށް އަނިޔާކުރި ކަމަށް އިއުތިރާފްވީ އެމީހުން އެގޮތަށް މަޖުބޫރުކުރާތީ ކަމަށެވެ.\nތަހުގީގުގައި ފުލުހުން ސުވާލުކުރުމުން އިބްތިހާލަށް އަނިޔާކުރި ކަމާއި ބުދެއް ބޭނުންކޮށްގެން އިބްތިހާލަށް ދިން އަނިޔާތައް ކިޔައިދިނީ ކީއްވެގެންތޯ އެއްސެވުމުން އާފިޔާ ބުނީ، ފުލުހުންގެ އައިއޯ ބުނީ ޑްރާމާއެއް ކުޅުމަށް ކަމަށާއި އެހެންވެ އޭނާ އެ ޑްރާމާ ކުޅުނީ ކަމަށެވެ. އަދި ތަހުގީގުގައި ފުލުހުން ސުވާލެއް ނުކުރާ ކަމަށާއި ހަމައެކަނި ދިނީ ސޮއިކުރަން ކަމަށް ވެސް ބުންޏެވެ.\nޝަރީއަތުގެ މަޖިލީހުގައި ހުރިހާ ކަމަކަށް އެއްބަސްވީ އިންކާރުކުރުމުގެ ހައްގެއް އޭނާއަށް ނޯންނާނެ ކަމަށް ބުނެ ބިރު ދައްކާފައިވާތީ ކަމަށް ވެސް އާފިޔާ ބުންޏެވެ.\nއާފިޔާގެ މިއަދުގެ ވާހަކަތަކާ ގުޅިގެން ދައުލަތުން ވަނީ އެ މައްސަލާގައި ހުށަހަޅާފައިވާ ހުރިހާ ހެއްކެއް ހާޒިރުކޮށްދޭން އެދިފަ އެވެ. އާފިޔާ ކުށަށް އިއުތިރާފްވެފައިވާތީ މައްސަލާގައި ދައުލަތުން ހެކި ބަސް ނަގައިދިނުމަށް ކުރިން އެދުނީ އެންމެ ތިން ހެކިވެރިންގެ އެވެ. ނަމަވެސް މިއަދު ދައުލަތުން ބުނީ، މައްސަލަ ދެން ސާބިތު ކުރެވޭނީ ހުށަހަޅާފައިވާ 19 ހެއްކަށް ވެސް ރިޔާއަތްކޮށްގެން ގަބޫލުކުރައްވާތީ ހުރިހާ ހެއްކެއްގެ ހެކި ބަސް ނަގައިދިނުމަށް އެދޭ ކަމަށެވެ. ގާޒީ ވަނީ އެކަން ބަލައިގެނެ، ހުރިހާ ހެކިންގެ ހެކި ބަސް ނަގަން ނިންމަވާފަ އެވެ.


thashi bari badhalu kurumakee eh gein aneh geah bali transfer kurun - RD.AFZAL\nތަށިބަރި ބަދަލު ކުރުމަކީ އެއްގެއިން އަނެއް ...\nކޯވިޑް-19 : 86 މީހަކު ޕޮޒިޓިވްވެ ...\nތަށިބަރި ބަދަލު ކުރުމަކީ އެއްގެއިން އަނެއް ގެއަށް ބަލި ޓްރާންސްފާ ކުރުން: ޑރ. އަފްޒަލް\nby vomadmin May 8, 2020\nއެއް ގެއިން އަނެއް ގެއަށް ތަށި ބަރި ގެންދަމުން ދާކަން ފާހަގަ ކުރެވޭ ކަމަށާއި އެއީ މި ދުވަސްކޮޅު މަދު ކުރަން ޖެހޭ ކަމެއް ކަމަށް ޑރ. އިބްރާހިމް އަފްޒަލް ވިދާޅުވެއްޖެއެވެ.\nނޭޝަނަލް އިމަރޖެންސީ އޮޕަރޭޝަން ސެންޓަރ (އެންއީއޯސީ)އިން ބޭއްވި ނޫސްވެރިންގެ ބައްދަލުވުމުގައި ޑރ. އަފްޒަލް ރޭ ވިދާޅުވީ އެއް ގެއިން އަނެއް ގެއަށް ތަށި ބަރި ބަދަލުކުރެވޭނަމަ އެއީ ބަލި ފެތުރޭނެ ކަމެއް ކަމަށެވެ. އެހެންކަމުން އެކަމަކީ މިވަގުތަށް ހުއްޓާލަން ޖެހޭ ކަމެއް ކަމަށް ޑރ. އަފްޒަލް ވިދާޅުވިއެވެ.\nޑރ. އަފްޒަލް ވިދާޅުވީ، ކޮންމެހެން ޖެހިގެން ނޫނިއްޔާ މި ދުވަސްކޮޅު ގޭގެއަށް ތަށިބަރި ގެންދިއުން މަޑުޖައްސާލުމަކީ ވަރަށް މުހިއްމު ކަމެއް ކަމަށެވެ. އަފްޒަލް އިތުރަށް ވިދާޅުވީ ތަށިބަރި ގެންދިއުން ހުއްޓުވިއްޖެ ނަމަ އެއް ގެއިން އަނެއް ގެއަށް ބަލި ފެތުރުމުގެ ފުރުސަތު ކުޑަވާނެ ކަމަށެވެ.\nއޭނާ ވިދާޅުވީ މިހާރު ކޮންޓެކްޓުންގެ އަދަދު ވަނީ ލޮކްޑައުންއާއި ގުޅިގެން މަދުވެފައި ކަމަށެވެ.\nރޭ ބޭއްވުނު ނޫސްވެރީންގެ ބައްދަލުވުމުގައި ގެއިން ބޭރަށް ނުކުމެ އުޅޭ މީހުންގެ ފަރާތުމް މީހުން ދިރިއުޅޭ ގޭބިސީތަކަށް ކޮވިޑް 19 ގެ ވައިރަސް ވަންނަން ފަށާފައިިވާ ކަމަށް ޑރ. ޝީނާ މޫސާ ވިދާޅުވެފައިވެއެވެ. އެހެންކަމުން ކޮންމެހެން މުހިއްމުކަމެއް ޖެހިގެން ނޫނިއްޔާ މި ދުވަސްކޮޅު ގޭގެއަށް ތަށިބަރި ގެންދިއުން މަޑުޖައްސާލުމަކީ ވަރަށް މުހިއްމު ކަމެކެވެ.\nއަޅުގަޑުމެންގެ މިގައުމަށް ސިޔާސީ ހަމަޖެހުން ގެނެވޭނީ އަޅުގަޑު ގަބޫލްކުރާގޮތުގައި ރަށްޔިތުންގެ މަޖިލިހުގެ މެޖޯރިޓީ އެމްޑީޕީއަށް ލިބިގެންކަމަށް އައްޑޫމީދޫ ދާއިރާގެ ...


Bodethi thuhumathu thakeh kuraa iru Nazim hayyaru nukuranee keeve?\nބޮޑެތި ތުހުމަތުތަކެއް ކުރާއިރު ނާޒިމް ހައްޔަރު ނުކުރަނީ ކީއްވެ؟\nމުހައްމަދު ނާޒިމް (މ) ވަޒީރުންތަކަކާ އެކު: އޭނާގެ މައްޗަށް ކުރާ ސީރިއަސް ތުހުމަތާ އެކު އޭނާ ހައްޔަރު ނުކުރަނީ ކީއްވެތޯ ސުވާލު އުފެދޭ\nޑިފެންސް މިނިސްޓަރަކަށް ހުންނެވި މުހައްމަދު ނާޒިމް ދިރިއުޅުއްވާ އެޕާޓްމެންޓަށް މިމަހުގެ 18 ވަނަ ދުވަހުގެ ރޭ ދަންވަރު ފުލުހުން ވަދެ، އެތަނުން އެއްޗެހިތަކެއް ގެންދިއުން ވެގެން ގޮސްފައިވަނީ އެތައް ބަޔަކަށް ކުއްލި ހައިރާންކަމަކާއި ސިހުން ގެނުވި ކަމަކަށެވެ. ރާއްޖޭގެ އެންމެ ބާރުގަދަ އެއް ވަޒީރު ދިރިއުޅުއްވާ ގޭގައި ރޭގަނޑު ދަންވަރު އެތައް ބަޔަކު ނިދާފައި ތިއްބާ ފުލުހުން ވަދެ، ފާސްކުރުމަކީ އާދައިގެ ކޮންމެ ރައްޔިތެއްގެ ހިތުގައި ވެސް އެތައް ސުވާލެއް އުފެދޭނެ ކަމެކެވެ. އެއީ ކިހިނެއްވެގެން ދިޔަ ކަމެއްތޯ ބަލަން އެންމެން ވެސް ބޭނުންވާނެ އެވެ.\nއެކި މީހުން ގެންގުޅެނީ އެކި ތިއަރީތަކެވެ. އެއީ ސިޔާސީ ގޮތުން ނާޒިމް "ދުއްވާލަން" ސަރުކާރުން ރާވައިގެން ކުރި ކަމެއް އެއް ބަޔަކު ބުނަމުންދާއިރު އެއީ ނާޒިމް މަގާމުން ވަކިކުރަން ބަހަނާއެއް ދެއްކުމުގެ ގޮތުން ސަރުކާރުން ކުރި ކަމެއް ކަމަށް ވެސް ބުނާ މީހުން މަދެއް ނޫނެވެ. ކޮންމެ ބަޔަކު ވެސް އަނެއް ބަޔަކަށް ވުރެ މޮޅެތި ތިއަރީތައް މިދަނީ ނެރެމުންނެވެ. އެއީ އެކަމުގައި ފުރިހަމަ ހަގީގަތް އެނގި ތިބެ ކަމަށްވިޔަސް ނުވަތަ ނޫން ކަމަށް ވިޔަސް މެ އެވެ. ނަމަވެސް މިއަދު މިއުޅެނީ އެ ވާހަކަ ދައްކާކަށް ނޫނެވެ.\nމިހާތަނަށް ފުލުހުން އާންމުކޮށްފައިވާ މަދު މައުލޫމާތުތަކަށް ބަލާއިރު ނާޒިމްގެ މައްޗަށް ފުލުހުން ކުރަނީ ނުރައްކާތެރި ހަތިޔާރު ގެންގުޅުމުގެ ތުހުމަތެވެ. އެ އެޕާޓްމެންޓުން ފެނުނީ ކޮން ބާވަތެއްގެ ހަތިޔާރެއް ކަމެއް ފުލުހުން ނުބުނި ނަމަވެސް އަޑުފެތުރެމުންދާ ގޮތުގައި އެތަނުން ފެނުނީ ހަނގުރާމަވެރި ހަތިޔާރެއް ކަމަށް ވާ ފިސްތޯލައެކެވެ. މީޑިއާތަކުގައި އާންމުކޮށްފައިވާ އެ ވާހަކަ ފުލުހުން ވެސް ދޮގެއް ނުކުރެ އެވެ. އެކަމަކު އެތަނުން ފެނުނީ ހަގީގަތުގައި ވެސް ފިސްތޯލައެއް ކަމަށްވާ ނަމަ އެ ހާދިސާއަށް 10 ދުވަސް ފުރުނުއިރު މިއަދާ ހަމައަށް ވެސް ނާޒިމް ހައްޔަރު ނުކޮށް ހުރީ ކީއްވެގެންތޯ މިިއީ ހަގީގަތުގައި ވެސް މިއަދު އުފައްދަންޖެހޭ ސުވާލެކެވެ.\nމީގެ ހައެއްކަ އަހަރު ކުރިން، މީހަކު ދަތުރު ގޮސް އުޅެނިކޮށް ފެނުނު ބޭނުންކޮށްފައި އޮތް ބްލޭންކް ވަޒަނެއް ނަގައިގެން ގެންގުޅުނު މީހަކު ހައްޔަރުކޮށް، އެ މީހާގެ މައްޗަށް ޝަރީއަތް ހިންގި އެވެ. އެ ވަޒަން ގެންގުޅުނީ ފަށު ފުލުގައި ލާން ކަމަށާއި އެކަން ކުރީ ހަނގުރާމަވެރި ހަތިޔާރެއް ގެންގުޅުމުގެ ނިޔަތުގައި ނޫން ކަމަށް ކޯޓުގައި ބުނުމުން ދަށު ކޯޓުން އޭނާ ސަލާމަތްވި އެވެ. ނަމަވެސް ދައުލަތުން އެ މައްސަލަ އިސްތިއުނާފް ކުރުމުން ހައި ކޯޓުން ކުރި ހުކުމުގައިވަނީ އެ ވަޒަނަކީ ހުސް އެއްޗަކަށް ވިޔަސް އަދި އޭގެ ބޭނުން އަލުން ނުކުރެވުނަސް އެފަދަ އެއްޗެއް ގެންގުޅުނު މީހަކު ކުށުން ސަލާމަތްވެގެން ނުވާނެ ކަމަށެވެ. މިއީ ހަނގުރާމަވެރި ހަތިޔާރެއް ގެންގުޅުމުގެ ނުރައްކާތެރިކަމާއި އެފަދަ ކަމެއް ކުރާ މީހަކާ މެދު ގާނޫނީ ގޮތުން އޮންނަ ހަރުކަށި އުސޫލު އަންގައިދިން ކުޑަ މިސާލެކެވެ.\nހަނގުރާމަވެރި ހަތިޔާރު ގެންގުޅުމަކީ ރާއްޖޭގެ ގާނޫނުތަކުން ބޮޑެތި އަދަބުތައް ކަނޑައެޅޭ ބޮޑު ކުށެކެވެ. ޓެރަރިޒަމް މަނާ ކުރުމުގެ ގާނޫނުގެ ދަށުންނާއި ރާއްޖެ ގެނައުން މަނާ ތަކެތީގެ ގާނޫނުގެ ދަށުން ވެސް އެފަދަ ތަކެއްޗަކީ ވަކި ޚާއްސަ ހުއްދަ އޮންނަ ބަޔަކަށް މެނުވީ ގެންގުޅުން މުޅިން މަނާތަކެއްޗެވެ. ޑިފެންސް މިނިސްޓަރުގެ ހައިސިއްޔަތުން ނަމަވެސް ނާޒިމްގެ އަތުގައި އެފަދަ ހަތިޔާރު ގެންގުޅުމުގެ ހުއްދަ އޮތް ނަމަ ނާޒިމް ދިރިއުޅުއްވި ގޭގެ ދޮރު ފުނޑާލާފައި އެގެއަށް ވަދެ އެ ބުނާ ހަތިޔާރެއް ފުލުހުން ނުގެންދިޔައީހެވެ. އެހެންވެ ކަން ހިނގާފައިވާ ގޮތަށް ބަލާއިރު ނާޒިމްގެ އަތުގައި އެފަދަ ހަތިޔާރު ގެންގުޅުމުގެ ހުއްދަ ނެތޭ ބުނުމުގެ ޖާގަ އެބައޮތެވެ.\nހުއްދަ ނެތި ހަނގުރާމަވެރި ހަތިޔާރެއް ގެންގުޅުމަކީ ބޮޑެތި އަދަބުތައް އަންނަ ކުށަކަށް ވާއިރު މިއަދާ ހަމައަށް ވެސް ނާޒިމް އެ ހުންނެވީ މިނިވަންކަމާ އެކު އެވެ. ފުލުހުން ދީފައިވާ މައުލޫމާތުތަކަށް ބަލާއިރު މިހާތަނަށް ކުރެވުނު ކަމަކީ ނާޒިމާއި އޭނާގެ އާއިލާގެ މެމްބަރުންގެ އިނގިލީގެ ނިޝާނާއި ފޮރެންސިކް ބައެއް ހެކި ހޯދުމެވެ. އޭގެފަހުން އެ މައްސަލައާ ގުޅިގެން އިތުރު ފިޔަވަޅެއް އެޅިކަމެއް ނުވަތަ ނޫން ކަމެއް ވެސް ހާމައެއް ނުކުރެ އެވެ. ނާޒިމްގެ މައްޗަށް ފުލުހުން އެ ކުރަނީ ހަގީގަތުގައި ވެސް ރަނގަޅު ތުހުމަތެއް ނަމަ އެފަދަ ތުހުމަތެއް ކުރެވޭ މީހަކު ދޫކޮށްލާފައި ބެހެއްޓުމަކީ އެއްވެސް ހަމައަކުން ބަލައިގަނެވޭނެ ކަމެއް ނޫނެވެ.\nއެރޭ ދަންވަރު އެތައް ބަޔަކު ނިދާފައި ތިއްބާ ނާޒިމް ދިރިއުޅުއްވި ގ. އިނީފް ގޭގެ މައި ދޮރު ފުނޑާލުމަށް ފަހު ފުލުހުންގެ ސްވޮޓް ޓީމުން އެގެއަށް ގޮސް ވަނުމަކީ ވެސް އެކަމުގެ ނުރައްކާތެރިކަން ދައްކުވައިދިން ކަމެކެވެ. ނާޒިމްގެ މައްޗަށް ތުހުމަތު ކުރެވޭ ކުށުގެ ޒާތަށް ބަލާއިރު އޭނާގެ ފަރާތުން މުޖްތަމައުގެ ސަލާމަތަށް ނުރައްކަލެއް ކުރިމަތިވެދާނެ ކަމުގެ އިހްތިމާލު އޮތުމުގެ އިތުރުން ނާޒިމަކީ ދައުލަތުގެ އިސް މަގާމެއް އަދާކޮށްފައި ހުރި ބޭފުޅަކަށް ވާތީ އޭނާ ދޫކޮށްލާފައި ބަހައްޓައިފި ނަމަ ހެއްކަށް ނުފޫޒު ފޯރުވުމުގެ ފުރުސަތު އޮތް ކަމަށް ވެސް ބެލެވިދާނެ އެވެ. ނާޒިމްގެ މައްޗަށް ފުލުހުން އެ ކުރަނީ ހަގީގަތުގައި ވެސް ރަނގަޅު ތުހުމަތެއް ނަމަ މިއީ އޭނާ ހައްޔަރުކުރަންޖެހޭ މަދު ސަބަބުތަކެވެ.\nފުލުހުން މިހާރު އެ މައްސަލައިގައި އަމަލުކުރަމުންދާ ގޮތުން ވެސް އެކަމުގައި ބޮޑެތި ސުވާލުތަކެއް މިހާރު ދަނީ އުފެދެމުންނެވެ. އެ އެޕާޓްމެންޓަށް ފުލުހުން ވަނުމުގެ ކުރިން އެއީ ނާޒިމް ދިރިއުޅުއްވާ އެޕާޓްމެންޓްކަން ފުލުހުންނަށް ނޭނގޭ ކަމަށް ފުލުހުން ބުނި ނަމަވެސް އެއީ ގަބޫލުކުރަން ދަތި ވާހަކަ އެކެވެ. ރާއްޖޭގެ ގައުމީ ސަލާމަތާ ބެހޭ ވަޒީރު އަދި ރައީސް ފިޔަވައި ސިފައިންގެ ދެވަނަ އެންމެ އިސްވެރިޔާގެ މަގާމުގައި ހުންނެވި ބޭފުޅާ ދިރިއުޅޭ ތަނެއް ފުލުހުންނަށް ނޭނގި އޮވެދާނެ ކަމަކަށް ނުބެލެވެ އެވެ.\nނާޒިމްގެ މައްސަލައިގައި ފުލުހުން އަމަލުކޮށްފައިވާ ގޮތަށާއި ފުލުހުންގެ ވާހަކަތަކަށް ބަލާއިރު ނާޒިމްގެ މައްޗަށް ފުލުހުން އެ ކުރަނީ ހަގީގަތުގައި ވެސް ރަނގަޅު ތުހުމަތެއްތޯ މިހާރު ސުވާލު އުފައްދަނީ އެހާ ނުރައްކާތެރި ތުހުމަތެއް ކުރެވުނު މީހަކު މިނިވަންކަންމަތީ ބެހެއްޓުމުންނެވެ. ނާޒިމްގެ މައްޗަށް އެ ކުރަނީ ރަނގަޅު ތުހުމަތެއް ނަމަ މުޖްތަމައުގެ ސަލާމަތަށްޓަކައި ނަމަވެސް އޭނާ ހައްޔަރުކުރަން ޖެހެ އެވެ. އެކަމުގައި ހަގީގަތެއް ނެތް ނަމަ މިހާރުން މިހާރަށް އެކަން ރައްޔިތުންނަށް ހާމަކޮށްދޭން ޖެހޭނެ އެވެ. ޚުދު ނާޒިމަށް ވެސް އަދި މުޖްތަމައުގެ ހަމަޖެހުމަށް ވެސް އެންމެ ރަނގަޅު ގޮތަކީ އެއީ އެވެ.


Launch accident aa gulhigen4meehaku ICU gai,2meehun ge haalu adhives serious | Mihaaru\nލޯންޗް އެކްސިޑެންޓުގެ ހަތަރު މީހަކު އައިސީޔޫގައި، ދެ މީހުންގެ ހާލު ވަަރަށް ސީރިއަސް\nރޭގެ އެކްސިޑެންޓުގައި އަނިޔާވި މީހުން ހޮސްޕިޓަލަށް ގެންދަނީ: އޭގެ ތެރޭން ހަތަރު މީހެއްގެ ހާލު ސީރިއަސް-- ފޮޓޯ: ހުސެން ވަހީދު/ މިހާރު\n31 މެއި 2017 - 11:10\nރީތި ރަށް ރިސޯޓު ކައިރީގައި އަޅާފައި އޮތް ކަންނެލި ދޯންޏެއްގައި، ސަމާ އައިލެންޑް ރިސޯޓުގެ ލޯންޗެއް ޖެހި ރޭ ހިނގި ނުރައްކާތެރި އެކްސިޑެންޓުގައި އަނިޔާވި މީހުންގެ ތެރެއިން ހަތަރު މީހަކަށް މިހާރު އައިސީޔޫގައި ފަރުވާ ދެމުން އަންނަ ކަމަށާއި އޭގެ ތެރެއިން ދެ މީހެއްގެ ހާލު ވަރަށް ސީރިއަސް ކަމަށް އޭޑީކޭ އިން މިއަދު ބުނެފި އެވެ.\nމި އެކްސިޑެންޓުގައި އަނިޔާވެގެން 14 މީހަކު ހޮސްޕިޓަލަށް ގެންދިޔަ އެވެ. އެކަމަކު އޭގެ ތެރެއިން މިހާރު ހޮސްޕިޓަލުގައި ތިބީ ހަތް މީހަކު ކަމަށް އޭޑީކޭ އިން ބުންޏެވެ.\nމެނޭޖިން ޑިރެކްޓަރު އަހުމަދު އަފްއާލް ވިދާޅުވީ އައިސީޔޫގައި ފަރުވާ ދެމުން އަންނަ ހަތަރު ދިވެހިންގެ ތެރެއިން، ހާލު ބޮޑު ދެ މީހުންގެ އެތެރެ ހަށީގެ ބައެއް ގުނަވަންތަކަށް ގެއްލުން ލިބިފައިވާ ކަމަށެވެ. އަދި އެކެއްގެ ބޮލަށް ސީރިއަސް އަނިޔާތަކެއް ލިބިފައިވާ ކަމަށް އަފްއާލް ވިދާޅުވި އެވެ. އޭނާގެ ބޮލުގެ އޮޕަރޭޝަނެއް މިހާރު ވަނީ ކޮށްފަ އެވެ.\n"ދެ މީހުންގެ ހާލު ވެސް ވަރަށް ކްރިޓިކަލް. ޑޮކްޓަރުންނަށް [އެމީހުންގެ ހާލަތާ ގުޅޭ ގޮތުން] އަދި ވަކި އިތުރު އެއްޗެއް ބުނާކަށް ނޭނގެ،" އަފްއާލް ވިދާޅުވި އެވެ.\nއެކްސިޑެންޓުގައި އަނިޔާވި މީހުންގެ ތެރެއިން މިހާރު ވޯޑުގައި ތިބި ތިން މީހުންގެ ތެރޭގައި ބިދޭސީއަކު ވެސް ހިމެނެ އެވެ.\nއަނިޔާވި ހުރިހާ އެންމެންނަކީ ވެސް ސަމާ އައިލެންޑްގެ މުވައްޒަފުންނެވެ.\nއޭޑީކޭގައި ހުރި އެ ރިސޯޓުގެ މުވައްޒަފަކު ރޭ "މިހާރު" އަށް ކިޔައިދިން ގޮތުގައި ފަރުވާ ދެމުން އަންނަ މީހުންގެ ތެރޭގައި ސަމާ އައިލެންޑްގެ ހަތަރު ސެކްޝަނެއްގެ މެނޭޖަރުން ވެސް ހިމެނެ އެވެ.\n"ބޮޑެތި އަނިތާކެއް ވެފައި އެބަހުރި. ބުމަ ފަޅައިގެން ދިއުމާއި ހުޅު ނެއްޓުން ފަދަ ބޮޑެތި އަނިޔާތައް ބައެއް މީހުންނަށް ވަނީ ވެފައި،" އޭނާ ބުންޏެވެ.\nއަނިޔާވި މީހުން މާލެ ގެނެސް ލޯންޗުން ބޭލި އިރު، ބައެއް މީހުންގެ އަނގަމަތި ފަޅައިގެން ގޮސް ވަރަށް ގިނައިން ލޭ ފައިބާފައި ހުރި ތަން ފެނިފައިވެ އެވެ. އަދި ބައެއް މީހުން ލޯންޗުން ފޭބި އިރު ރަނގަޅަށް ނުހިނގޭކަން ވެސް ފާހަގަ ކުރެވުނެވެ.\nއެމްއެންޑީއެފުން ބުނި ގޮތުގައި ސަމާ އައިލެންޑް ރިސޯޓްގެ ލޯންޗް ގޮސް ޖެހުނު ދޯނީގެ ލައިޓް ހުރީ ނުދިއްލަ އެވެ. އެހެންވެ، ރީތި ރަށް ރިސޯޓް ކައިރީގައި އަޅާފައި އޮތް އެ ދޯނި، ލޯންޗުގެ ކެޕްޓަނަށް ނުފެނުމުގެ ސަބަބުން ގޮސް އޭގައި ޖެހި އެކްސިޑެންޓް ހިނގީ ކަމަށް ކޯސްޓް ގާޑުން ބުންޏެވެ.\nއެކްސިޑެންޓް އޭޑީކޭ ހޮސްޕިޓަލް ކަނޑުމަތީގެ ހާދިސާ އަހުމަދު އަފްއާލް\n12 ކޮމެންޓް, 101 ރިއެކްޝަންސް\nރޭގަޑު ކަނުއަނދިރީގައި ލޯންޗްވެސް ދުއްވަންވާނީ މެކްހަށް ޖަހާފަކައިނޫން ،،، އެއީ ނޭންގިތިއްބާ ކޮންމެ އެއްޗެއްގައިވެސް ޖެހިދާނެ ،،، ކަޑުގައި އޮޔާދާ ލަކުޑިގަޑެއްނޫނީ އެހެންޒާތެއްގެ އެއްޗެއްގައިވެސް ޖެހިދާނެ ،،، އޭގައި ނުހުންނާނެ ބޮކިދިއްލާފަކާ ،،، ދެންއޮތް އަނެއްކަމަކީ ތިޔަދޯނީގައި ބޮކިދިއްލާފައިނެތިގެން ހިނގިކަމެށްކަމަށް ތިޔަބުނަނީ ،،،، މިސާލަކަށް ދޯނީގެ ބޮކިތަށް ހުރީ ޓެކްނިކަލް މައްސަލައެއްގައި ނިވިފަޔޯ ދެން ކީކޭތޯ ބުނާނީ ،،،، އެހެންވީމައި ރޭގަޑި ލޯންޗްދުއްވާއިރު ކުޑާކޮށް ބަލާލައިގެން މަޑުމަޑުން ދުއްވުމަކީ ބުއްދިވެރިކަމެށްކަމަށް ގިނަމީހުން ދެކޭ ،،، ވަރަށްވެދުން\nމޮުޔަޔާ ދޯނީގެ ލައިޓްތަށް ޗެކްކުރަން ޖެހޭނެ ދޯނިމީހުން ބަރާބަރަށް ކަނޑުމެދުގަ އަޅައިގެނަ ދެފައި ދަމާގަ ނިދާކަށް ނުތިބެވޭނެ.\nމިކަހަލަ ހާލަތް ތަކުގަ ހޮސްޕިޓަލް އަށް ލާރި ދައްކަނީ ކޮން ފަރާތަކުން؟\nބަޔެއްގެ ފުރާނައަށްވުރެވެސް ލާރި ދޯ މުހިންމުވެގެން ތިއުޅެނީ!\nހަމަ ނޭނގިގެން އަހާލީ. ހޮސްޕިޓަލުން ހިލޭ ސާބަހައް ތޯ ނުުުނީ ރިސޯރޓުން ތޯ ނޫނީ އެ މީހެއްގެ އަމިއްލަ ޖީބުންތޯ.\nއަވަސް ޝިފާޔަކަށް އެދެން ހުރިހާ މީހުނަށް! ރަތްކާވެ ތިބިއްޔާ ދަތުރެއް!\nހިތާމަވެރި ހަބަރެއް ޔާﷲ އެމީހުންނައް އަވަސްޝިފާދެއްވާށި މިފަދަ ހިތާމަވެރި ހާދިސާތަކުގަ ނުކުޅެދިފަތިބޭ މީހުންނައް ދައުލަތުގެ ބަޖެޓުން ފާސްކޮއްގެން ކޮންމެސްވަރެއްގެ އުޖޫރައެއް ލިބޭނެމަގު ހޯދަންޖެހޭ\nސ.މީދޫ ހަނދުވަރުމަތީގެ އަލީ ވަސީމް ގެ ސިކުނޑިއަށް ލޭއެޅި ސިކުނޑި ވަނީ ދުޅަވެފަ.ޑރ ވިދާޅުވީ މިވަގުތު ކުރެވޭނެ ކަމަަކީ ކައިރީގައި ބަލަހައްޓައިގެން ތިބުމޭ. މިވަގުތުވީ ބޮޑު އޮފަރޭސަން އެއް ކޮށްފައި.\nނީސާ މީޑޫ އައްޑޫ\nސ.މީދޫ ހަނދުވަރުމަތީގޭ އަލީ ވަސީމް އަދި އެކްސިޑެންޓްގައި އަނިޔާ ވި މީހުންނަށް އަވަސް ސިފާ އެއްދެއްވުން އެދި މާތް ރަސްކަލާންގެއަށް ދުއާ ދަންނަވަން. އާމީން!!\nރޭގަނޑު ކަނު އަނދިރީގައި ދުއްވަންވާނީ މަޑުން ބަލައިގެން. ނެރުން ނިކުންނަ އިރު އޮންނަނީ ލޯންޗުގެ ސްޕީޑް 40 ގައި. އޮޔާދާ އެއްޗެއްވެސް އޮވެދާނެ. ކަނޑުމަތީ އެކްސިޑެންޓްގައި ދެފަރާތުންވެސް ޒިންމާ ނަގަންޖެހޭ! އަނިޔާ ވިފަރާތްތަކަށް އަވަސް ޝިފާއަކަށް އެދެން.


Kulli maruthah gina vanee - fahathugaa huri sababuthah dhenegannan jehey\nކުއްލި މަރުތައް ގިނަވަނީ - ފަހަތުގައި ހުރި ސަބަބުތައް ދެނެގަންނަން ޖެހޭ\nހދ ކުޅުދުއްފުށީ އަރުޝީ އަޙްމަދު ޢަބްދުﷲ ނަސީރު ނިޔާވި ޚަބަރު އަޑުއިވުމުން ފުން ހިތާމައެއް ކުރިއެވެ. އޭނާގެ ޢާއިލާއަށް މިލިބުނު ހިތާމައިގައި، ބައިވެރިވެ، މި ހިތާމަވެރި ދަނޑިވަޅުގައި، އެ ޢާއިލާގެ މެމްބަރުންނަށް ކެތްތެރިކަން މިންވަރުކޮށްދެއްވުންއެދި ދުޢާކުރަމެވެ.\nއަޙުމަދަކީ، ކުޅިވަރުގެ ދާއިރާގައި ޙަރަކާތްތެރި ޒުވާން ކުއްޖަކަށްވުމުންނާއި، ޒުވާން އުމުރުގެ ކުދިންގެ ދެކެފަރިތަކަމާއި ރަޙްމަތްތެރިކަން އޮތުމުން، އެހާ ކުއްލިގޮތަކަށް އޭނާ ނިޔާވުމުން އެކަން ޤަބޫލުނުކުރެވި، ގިނަ ބަޔަކު އެވާހަކަދެއްކިއެވެ. ލިބުނުކުއްލި ޙައިރާންކަމުގައެވެ. ލިބުނު ފުން ހިތާމައިގައެވެ.\nއަޅުގަނޑުވެސް ޤަބޫލުކުރަމެވެ. ދީނީ ނަޒަރަކުންބަލާއިރު، ކޮންމެ މީހަކީވެސް ހެއްދެވިފަރާތަށް އެނބުރި ރުޖޫޢަ ކުރެވޭނެ މަޚްލޫޤެކެވެ. ކޮންމެ ފުރާނައަކަށްވެސް، އަޖަލެއް ވެއެވެ، އަދި އަޖަލު ހަމަވުމުން ނެތިދެއެވެ. މަރަށްވުރެ ކައިރި، މަރަށްވުރެ ޔަޤީންކަމެއްވެސް ނުވެ އެވެ.\nއެކަންކަން ފުރިހަމައަށް ޤަބޫލުކުރުމާއެކުވެސް، އަހުމަދު ނިޔާވި ޚަބަރުލިބުމުން އަޅުގަނޑުގެ ހިތުގައި އުފެދުނު ޝުއޫރުތަކެއްގެ ވާހަކަ ހިއްސާކޮށްލާނަމެވެ.\nދިވެހިރާއްޖެ ޞިއްޙީގޮތުން ހޯދާފައިވާ ކުރިއެރުންތަކުގެ އަލީގައި، ރާއްޖޭގައި ވިހާބޮޑުވެ ދިރިއުޅޭ ފިރިހެނެއްގެ އުމުރުގެ އާންމުދިގުމިނަކީ، 73 އަހަރުކަަމަށާއި، އެފަދަ އަންހެނެއްގެ އުމުރުގެ އާންމުދިގުމިނަކީ، 74 އަހަރުކަމަށް ދިވެހި ސަރުކާރުގެ ތަފާސްހިސާބުތަކުން ދައްކައެވެ. އެހެންކަމުން، ކުއްލި އެެހެންކަމެއް މީހެއްގެ އުމުރުގެ ތެރޭން މެދުވެރިނުވާނަމަ، ރާއްޖޭގައި ދިރިއުޅޭ މީހަކު އާންމުގޮތެއްގައި 70 ވަރަކަށް އަހަރަށްވުރެ މައްޗަށް ދުނިޔޭގައި ހުންނާނެކަމަށް ބެލުމަކީ، ކޮށްއުޅޭކަމެކެވެ\nއެހެން އެބަލަނީ، މީހުންގެ ތަޢުލީމީ ހޭލުންތެރިކަމާއި، އާންމު އިޤްތިސާދީ ފުދުންތެރިކަމާއި، ކެއުންބުއިމުގެ އާދަތަކާއި، ދިރިއުޅުމުގެ ވަށްޓަފާޅިއާއި، އާންމު ޞިއްޙީ ދުޅަހެޔޮކަމާއި، ސަރުކާރުން ޞިއްޙީ ދުޅަހެޔޮކަން ކަށަވަރުކުރުމަށް އަޅަމުންދާ ފިޔަވަޅުތަކާއި ކުރާ މަސައްކަތްތަކުން ނުކުންނަ ޖުމްލަ ނަތީޖާގެ އަލީގައެވެ. ޤައުމުގެ ތަރައްޤީގެ މިންގަޑުތަކާ އަޅާބަލާއިރު، މީހަކުވިހާދަރިފުޅު ދުނިޔޭގައި ހުންނާނެކަމަށް ބަލާ ހިސާބުތަކެއްގެ ވެސް އަލީގައެވެ.\nއެއަށްވުރެކުރިން މީހަަކު މަރުވެއްޖެނަމަ، އޭނާއަށް ކޮންމެވެސް ކަމެއް ދިމާވީ ކަމުގައި ބަލައެވެ.\nއެގޮތުން ދިމާވި ކަމަކީ، ޖެހުނު ބައްޔެއް، ނުވަތަ ދިމާވި އެކްސިޑެންޓެއްކަމުގައިވެސް ވެދާނެއެވެ. ނުވަތަ، ވީ ބައްޔަކަށް ނުވަތަ ދިމާވި އެކްސިޑެންޓަކަށް ލިބެންވާ ފަރުވާ ނުލިބި، ނުވަތަ ލިބުުނު ފަރުވާލަސްވެ، ނުވަތަ ދޭންވީ ފަރުވާ ދެނެނުގަނެވި ލަސްތަކެއްވެ، ނުވަތަ ފަރުވާދިނުމުގައި އޮތް އިހުމާލެއްގެ ސަބަބުނުް ވީ ކަމެއްކަމުގައިވެސް ވެދާނެއެވެ.\nދަންނަވަން މިއުޅޭ ވާހަކައަކީ، ޅަ އުމުރުގެ ކުއްޖަކު މިދުނިޔެއަށް ކުއްލި މަރަކާ ހެދި އަލްވަދާޢު ކިޔައިފިނަމަ، ކުރަންޖެހޭ ސުވާލުތަކެއް ހުންނަ ވާހަކައެވެ. ބަަލައި ހޯދަންޖެހޭ ކަންތައްތަކެއް ހުންނަ ވާހަކައެވެ. އެކުއްޖާ އެ މަރުވެދިޔައީ، އިންސާނެއްގެ ބާރު ނުފޯރާވަރުގެ ކަމެއްގެ ސަަބަބުން، މުޅިން ޤުދުރަތީ ސަަބަބެއްގެ މައްޗަށްތޯ ކަށަވަރުކުރަންޖެހެއެވެ. އޭނާ އެމަރުވެދިޔައީ، އިންސާނެއްގެ ބާރުފޯރާވަރުގެ ކަމެއްގެ ސަބަބުން ކަމުގައިވާނަމަ، އޭނާއަށް އެދިމާވި ކަމަކާއި، އޭނާއަަށް އަޅާލަންޖެހޭ މަޤާމުތަކުގައި ތިބި އާއިލާގެ މެމްބަރުންނާއި، ސިއްޙީ ޚިދުމަތްތެރިން އެމީހުންގެ ޒިންމާ އެކަށީގެންވާގޮތުގައި އަދާކޮށްފައިވާވޭތޯ ބަލައި ކަށަވަރުކުރަންޖެހެ އެވެ.\nއަޅުގަނޑު ދަންނަވަން މިއުޅޭ ވާހަކައަކީ، "ވަގުތުގެ ކުރިން" ނުވަތަ "ކުއްލި މަރަކުން" މަރުވާކުދިންގެ މަރުތަކުގެ ޙަޤީޤަތް ކޮންމެވެސް ގޮތަކަށް ދެނެގަތުމުގެ ވިސްނުމެއް އަޅުގަނޑުމެން އުފައްދަންވެއްޖެވާހަކަ އެވެ. މަރުގެ ޙަޤީޤަތް އެންމެފުރިހަމަގޮތުގައި ދެނެގަނެވޭނީ ޕޯސްޓް މޯޓަމެއް ހަދައިގެން ކަމުގައިވެެސް ބުނެއުޅެ އެވެ. އެހެންނަމަވެސް، އެނުހަދައިވެސް، އޭނާ މަރުވުމުގެ ކުރިން ކަންކަން ހިނގައިދިޔަގޮތް ފަހަތަށް ގޮސް ބަލައި ދިރާސާކޮށްގެންވެސް، ކޮންމެވެސް ވަރެއްގެ ޖަވާބެއް ލިބޭނެތާ އެވެ.\nމިކަން މިހެން ކުރަންޖެހެނީ، ޅަފަތުގައި ނުވަތަ ޒުވާން އުމުރުގައި "ވަގުތުގެ ކުރިން" ކުއްޖަކު މަރުވެދިޔުމުން، އެ ޢާއިލާއަށް ޖަވާބު ހޯދައިދިނުމުގެ ބޭނުމުގައެވެ. އިންސާނީ ސަބަބުތަކެއް އެކަމުގައި އެކުލެވިގެންވާނަމަ، ދެވަނަ ފަހަރަށް އެެހެން ކުއްޖަަކަށް އެކަން ދިމާނުވާނެ ގޮތް ހެދުމުގެ ގޮތުންނެވެ. ސިއްޙީ ފަރުވާގެ ފެންވަރު ރަނގަޅުކުރުމުގެ ގޮތުންނާއި އެކަކުއަނެކަކަށް އަޅާލާ މުޖުތަމަައެއް ބިނާކުރުމުގެ ގޮތުންނެވެ.


ދިވެހީން އިސްލާމް ދީން ޤަބޫލުކުރިތާ 892 އަހަރު – Ungoofaaru\nބަނޑޭރިގަނޑު/ޙަބަރު/ދިވެހީން އިސްލާމް ދީން ޤަބޫލުކުރިތާ 892 އަހަރު\nއިބްރާހީމް ޒަޔާން9ޑިސެމްބަރ 2018\nމިއަދަކީ ދިވެހީން ބުދު ދީން ދޫކޮށް އިސްލާމް ދީނުގެ ހިދާޔަތު ޤަބޫލުކުރި ކުރުމަށް އިތުރު އަހަރެއް ފުރުނު ދުވަހެވެ.\nރާއްޖެ އިސްލާމްވީ ހިޖުރަ އިން 548 ވަނަ އަހަރު މީލާދީން 1153 ވަނަ އަހަރުއެވެ.\nދިވެހިރާއްޖެ އިސްލާމްވީ ދުވަސް ރާއްޖޭގައި ފުރަތަމަ ފާހަގަ ކުރަން ފެށީ މުހައްމަދު ފަރީދުގެ ރަސްކަމުގައި ހިޖުރަ އިން 1374 ވަނަ އަހަރު އެވެ. ފަރީދުގެ ރަސްކަމުގައި 14 އަހަރު އެ ދުވަސް ފާހަގަ ކުރުމަށް ފަހު އެކަން ހުއްޓުނެވެ. އޭގެ ފަހުން އަލުން އެ ދުވަސް ފާހަގަ ކުރަން ފެށީ ކުރީގެ ރައީސް މައުމޫންގެ ވެރިކަމުގެ ފަސް ވަނަ އަހަރުގެ ތެރޭގައި 2000 ވަނަ އަހަރު އެވެ.\nމިދިވެހިރާއްޖެއަށް ލޮބުވެތި ދިވެހީންނަށް މިމާތްދީނުގެ ހިދާޔަތު ލިބުމުގެ މެދުވެރިޔަކަށްވީ މައުރިބްކަރައިގެ މައްޝޫރު ސައްޔާހު އަބްލްބަރަކާތުލް ޔޫސުފް އަލް ބަރުބަރީއެވެ.\nދިވެހިރާއްޖެ އިސްލާމްވިތާ މިއަދަށް މީލާދީ ގޮތުން 865 ފުރޭނެ އެވެ. އަދި ހިޖްރީ ގޮތުން 892 އަހަރު ފުރުނީ އެވެ.\nމާތްﷲ އަޅަމެން ދިވެހީން މިމާތްދީނުގައި ސާބިތުވެ ތިބުމުގެ ހެޔޮތައުފީޤް މިންވަރު ކޮށްދެއްވާށި! އާމީން!\nއެމްޑީޕީން މަޖިލިސް ޕްރައިމަރީއަށް ކުރިމަތިލާން ހުޅުވާލައިފި - އުނގޫފާރު ދާއިރާއަށް6ކެނޑިޑޭޓުން ވާދަކުރާނެ


އޮޑެގައްލާ އެއްބަސްވުން ޖެހުނީ ކޮންތާކުބާ؟ | ތާޅަފިލި ބްލޮގް\nއޮޑެގައްލާ އެއްބަސްވުން ޖެހުނީ ކޮންތާކުބާ؟\nގއ. އޮޑެގައްލާގައި ރިސޯޓު ހެދުމަށް ހޮޓެލްސް އެންޑް ރިސޯޓްސް ކޮންސްޓްރަކްޝަން (އެޗްއާރުސީ) އާ އެކު ހަދާފައިވާ ލީސް އެއްބަސްވުން އުވާލަން ސަރުކާރުން ނިންމާފައިވާ ކަމަށް ޓޫރިޒަމް މިނިސްޓަރު އަލީ ވަހީދު ވަނީ މި އަހަރު ޖޫން މަހު ވިދާޅުވެފައިއެވެ.\nއޮޑެގައްލާގައި ރިސޯޓު ނެހެދުމަށް އީޕީއޭގެ ރިޕޯޓުގައި ފާހަގަކޮށްފައިވެއެވެ.\nޖޫން މަހުގައި އޮޑެގައްލާ އެއްބަސްވުން އުވާލަން ސަރުކާރުން އެޗްއާރުސީ އާއެކު ކުރި މަޝްވަރާތަކުގެ ތެރޭގައި މުހައްމަދު އަލީ ޖަނާހް އަށް ބޮޑު އަދަދަކުން ބަދަލު ދޭކަހަލަ ވާހަކަތަކެއް ފެންމަތިވެ ސޯޝަލް މީޑިއާގައި ދެކެވުނެވެ. ނަމަވެސް، މިވާހަކަތަކަށް ފަހުންވީނުވީއެއް ނޭންގެއެވެ.\n23 ޖޫން 2019 ގައި ޓޫރިޒަމް މިނިސްޓަރ ބޭއްވި ޕްރެސް ކޮންފަރެންސެއްގައި ވިދާޅުވިއެވެ ” ޖަނާމެން ހުރީ ރިސޯޓު ހެދުމަށް ވަރަށް ބޮޑަށް ތައްޔާރު ވެފައި. ނަމަވެސް އަޅުގަނޑުމެން ވާނީ މިއަދު ލިޔުމުން އަންގާފައި އެ ރަށުގައި އިތުރު އެއްވެސް މަސައްކަތެއް ކޮށްގެން ނުވާނެ ކަމަށް. ދެން އޮތީ މި އެއްބަސްވުން ބާތިލް ކުރުން،” އަލީވަހީދު ވިދާޅުވި އެވެ.\nޔާމީން ސަރުކާރުގައި މިރަށުގެ އިކުއިޒިޝަން ކޯސްޓެއް ގޮތުގައި 96000 ޑޮލަރު (1.4 މިލިއަން ރުފިޔާ) ސަރުކާރަށް ދައްކާފައިވެއެވެ.\nމި ސަރުކާރު އައި ފަހުން ވަނީ އެކި ގޮތް ގޮތުން ބަދަލު ދޭންޖެހޭ ވިޔަފާރިތަކަށް ބޮޑެތި އަދަދު ތަކުން ފައިސާދީފައެވެ. އަދި، މި ޕްރެސް ކޮންފަރެންސްއަށް5މަސް ވެގެންދާއިރު ޖަނާ އަށް ބަދަލު ދިންކަމެއްވެސް، ދޭން އުޅޭކަމެއްވެސް ނުވަތަ މާލިއްޔަތު ކޮމިޓީއިން ބަލާކަމެއްވެސް އެނގިފައިނުވޭއެވެ.\nބައެއް މަޖިލިސް މެންބަރުން ބުނާގޮތުން މިހާރު އެންމެ ކުރާ ވައްކަމަކީ ދައުލަތުން ބަދަލުހޯދުމުގެ ވައްކަމެވެ. ވީމާ، ތާޅަފިލިން މި ބަލާލަނީ މުހައްމަދު އަލީ ޖަނާހް، ހުރިހާ ސަރުކާރެއްގެވެސް ފޭވަރިޓް ބިޒްނަސް ޕާރސަންއަށް ދައުލަތުން ދަރާއޮތް މިންވަރެވެ. ކުރިޔަށް އޮތް ދުވަސްތަކުގައި މި މައުލޫމާތު ކިޔުންތެރިންނަށް ގެނެސްދޭން ގަސްތުކުރަމެވެ.\nNextހައްދު ފަހަނަޅައިފައިވާ މީހުންނާއި ދޭތެރޭ ސަރުކާރުން ހަރުކަށި ފިޔަވަޅު އަޅަން ލަސްވެއްޖެ!Next\nތާޅަފަިލި ބްލޮގް އަކީ ރާއްޖޭގެ އެކި ކަންކޮޅުތަކުން ހިނގާ ކޮރަޕްޝަނާއި، ތަފާތުކުރުންތަކާއި، އަދި އެހެނިހްން އިހުމާލުވުންތަށް އެއްވެސް ސިޔާސީ ނުފޫޒެއްނެތި ރިޕޯޓު ކުރުމަށް ކުރެވޭ މަސައްކަތެކެވެ. މި ބޮލޮގުގައި ކޮންމެ މީހަކަށްވެސް ލިޔުމެއް ޝާއިރު ކުރެވިދާނެއެވެ\nއީމެއިލް އަށް ހަބަރު ލިބިލެއްވުމަށް މިބައި ފުރާލާ


Kelaa aai Neykurendhoo kandoofalah dhimaavi massala thafaathu | Mihaaru\nޚަބަރު / ހދ. ނޭކުރެންދޫ\nކެލައާއި ނޭކުރެންދޫ ކަނޑޫފަލަށް ދިމާވި މައްސަލަ ތަފާތު\nކަނޑޫފާތައް މަރުވާ ސަބަބު ހޯދުމަށް ކަމާބެހޭ ތަޖުރިބާކާރުން އެ ރަށްރަށުގައި: ކެލަ އާއި ނޭކުރެންދޫ ކަނޑޫފަލަށް ދިމާވަނީ ތަފާތު މައްސަލައެއް-- ފޮޓޯ: އީޕީއޭ\n19 ޖުލައި 2020 - 14:47\nހއ. ކެލަ އާއި ހދ. ނޭކުރެންދޫގެ ކަނޑޫފަލުން އެތައް ހާސް ގަހެއް މަރުވެފައިވާއިރު އެ ދެ ރަށުގެ ފާތަކަށް ދިމާވެފައިވާ މައްސަލަ ތަފާތު ކަމަށް ދަނޑުވެރިކަމާ ބެހޭ މިނިސްޓްރީން މިއަދު ބުނެފި އެވެ.\nއިންޑިއާ ކަނޑުގައި ވެސް އޮތް އެންމެ ބޮޑު އެއް ކަނޑޫފާ ކަމަށްވާ ނޭކުރެންދޫން 10،000 އަށް ވުރެ ގިނަ ކަނޑޫ ގަސް ވަނީ މަރުވެފަ އެވެ. ކެލާ ކަނޑޫފަލަށް ވެސް އޮތީ އެ މައްސަލަ ކުރިމަތިވެފަ އެވެ. އެކަން ދިމާވި ސަބަބު ހޯދުމަށް ކަމާބެހޭ އިދާރާތަކުން ވަނީ މަސައްކަތް ފަށައިފަ އެވެ.\nRajjey ge kandoofaa thakah mivanee kihineh?\nމިހާތަނަށް ހޯދުނު ހޯދުންތަކުގެ އަލީގައި ފިޝަރީޒް އެންޑް އެގްރިކަލްޗާ މިނިސްޓްރީން މިއަދު ބުނީ ކެލާގައި މަރުވެފައިހުރި ބައެއް ގަސްތަކުގައި "ރޫޓް ރޮޓް" ނުވަތަ މޫ ފީވުމުގެ އަލާމާތްތަކެއް ފާހަގަ ކުރެވޭ ކަމަށެވެ. ނަމަވެސް ނޭކުރެންދޫ ކަނޑޫފަލުން މަރުވި ގަސްތަކުން އެކަން ފާހަގަ ކުރެވިފައި ނުވާ ކަމަށް މިނިސްޓްރީން ބުންޏެވެ.\n"ގަސް މަރުވެފައިވާ ސަރަހައްދު، ގަހުގެ މޫތައް، ތޮށިގަނޑުގެ ދޭތެރެ އަދި ލަކުޑިގަނޑު ބަލާބެލުމުގެ ތެރޭގައި، އެކި ގޮތްގޮތުން ގަސް ހެދި ބޮޑުވުމަށް ހުރަސް އެޅިދާނެ ގާބިލްކަން ހުރި ދެ ވައްތަރެއްގެ ފަނި ފަކްސާއެއް ފެނިފައިވޭ. މީގެ ތެރޭގައި ގަސް ތޮރުފާ ފަނީގެ ވައްތަރެއް ހިމެނޭ. މި ފަނީގެ އެކި އުމުރު ފުރަ އެތަނުން ލިބެން ހުރި މިންވަރަކުން ހޯދައި ފޮޓޯ އަދި ސާމްޕަލް ވަނީ އެއްކުރެވިފައި،" މިނިސްޓްރީން ބުންޏެވެ.\nމިނިސްޓްރީން ބުނީ ކެލަ އާއި ނޭކުރެންދޫން ފެނުނު މަޑީގައި ކުދި ތަފާތުތަކެއް ހުރި ކަމަށެވެ. އަދި ގަސްތައް ކައިރީގައި ފެންގަނޑުގައި އުޅޭ ފަންނެއް ދެ ރަށުން ވެސް ފެނިފައިވާ ކަމަށް މިނިސްޓްރީން ބުންޏެވެ.\nނޭކުރެންދޫ ފަލުން ފެނުނު ފަނި: ދެ ރަށުގެ ކަނޑޫ ފަލަށް ދިމާވެފައިވާ މައްސަލަ ތަފާތު-- ފޮޓޯ: އީޕީއޭ\nއެ ދެ ރަށުގެ ކުޅީގެ، އަށް ސަރަހައްދަކުން ފެން ނަގައި ވަނީ ޓެސްޓް ކޮށްފަ އެވެ. އެ ފެން ޓެސްޓް ކުރީ ފެންގަނޑުގެ އެސިޑިޓީ ނުވަތަ އަލްކަލިނިޓީ އާއި އިލެކްޓިރިކަލް ކޮންޑަކްޓިވިޓީ އަދި ލޮނުގެ އަސަރު ހުރިވަރު ބެލުމަށެވެ. އެ ނަތީޖާތަކުން ކަނޑޫފާތަކުގައި އުޅޭ ދިރުންތައް އަދި ގަސްގަހާގެހި ހެދި ބޮޑުވުމުގެ ބޮޑެތި ދަތިކަމެއް ހުރިކަން ނުވަތަ ނޫންކަން އެނގިގެންދާނެ އެވެ.\nމިނިސްޓްރީން ބުނީ ފެންގަނޑުގައި ކާނާ ހުރި މިންވަރު އަދި ލޮނުގެ އަސަރު ބެލުމަށް ކުރި ޓެސްޓުތަކުން މި ދެ މިންގަނޑު މިދުވަސްވަރު ހުރީ ކަނޑޫފަލުގައި ގަސް ހެދުމަށް އެކަށޭނަ މިންގަނޑުގެ ތެރޭގައި ކަން ފާހަގަ ކުރެވުނު ކަމަށެވެ. ތަހުލީލު އަދި ދިރާސާ މަސައްކަތްތައް ކުރެވުނީ އުތުރުގެ އަތޮޅުތަކަށް ވިއްސާރަ ކުރަމުން ދިޔަ ދުވަސްވަރަކަށް ވުމާއެކު މި ޓެސްޓުތަކުގެ ނަތީޖާ އަށް މުޅިން ބުރަވެވެން ނެތް ކަމަށް ވެސް މިނިސްޓްރީން ބުންޏެވެ.\nއެ ދެ ރަށުގެ ކަނޑޫފަލުން ނެގި ސާމްޕަލްތަކާއި ރަނގަޅަށް ހުރި ކަނޑޫފަލެއްގެ ހާލަތު އަޅާކިއުމުގެ މަސައްކަތް މިހާރު އަންނަނީ ކުރަމުންނެވެ. އަދި ދެ ރަށުން ފެނުނު ފަނިފަކްސާއަކީ ކޮންއެއްޗެއްކަން ދެނަގަތުމުގެ މަސައްކަތް ވެސް މިހާރު އަންނަނީ ކުރަމުންނެވެ.\nމިނިސްޓްރީން ބުނީ ނޭކުރެންދު އާއި ކެލާއިން ސާމްޕަލްތައް ނެގީ ފަންނީ ތަޖުރިބާކާރުންނާއި މި ސަރަހައްދުގެ ގައުމުތަކުގެ ތަޖުރިބާކާރުންގެ އިރުޝާދުގެ މަތިން ކަމަށެވެ. އަދި އެއްކުރެވުނު މައުލޫމާތުތައް މިހާރު ވަނީ އޭޝިޔާ ޕެސިފިކް ސަރަޙައްދުގެ މި ދާއިރާގެ އެންމެ ތަޖުރިބާކާރު ފަންނީ މާހިރުންނާއި ހިއްސާކޮށްފައި ކަމަށް ވެސް މިނިސްޓްރީން ބުންޏެވެ. އެގޮތުން އިންޑިއާގެ، ކެރެލާ ފޮރެސްޓް ރިސާޗް އިންސްޓިޓިއުޓް (ކޭއެފްއާރްއައި) އަދި އޭޝިއާ ޕެސިފިކް ފޮރެސްޓްރީ އިންވޭސިވް ސްޕީޝީޒް ނެޓްވޯކްގެ ތަޖްރިބާކާރުންގެ އެހީތެރިކަން ހޯދަމުން އަންނަ ކަމަށް މިނިސްޓްރީން ބުންޏެވެ.\n"މީގެ މައިގަނޑު ބޭނުމަކީ ރާއްޖޭގެ ކަނޑޫފަލަށް ދިމާވެގެންއުޅޭ މައްސަލައަކީ މި ހިސާބުގެ އެހެން ގައުމުތަކުން ފެނިފައިހުރި މައްސަލައެއްތޯ ބެލުމާއި، މި ދެ ރަށުން ފެންނަ ފަނިފަކްސާތަކަކީ ކަނޑޫފަލަށް ގެއްލުންދޭކަމަށް ފާހަގަކުރެވިފައިހުރި ފަނިފަކްސާތަކެއްތޯ ބެލުމާއި، މިކަމަށް ފަރުވާއެއް ހޯދައި ދިމާވެފައިވާ މައްސަލަ ހައްލުކުރުމަށް ރަށު ފެންވަރުގަޔާއި ގައުމީ ފެންވަރުގައި ކުރެވިދާނެ މަސައްކަތްތައް ދެނެގަތުން،" މިނިސްޓްރީން ބުންޏެވެ.\nނޭކުރެންދޫ ކަނޑޫފަލުން ގަސްތަކެއް މަރުވެ، ހިކިފައި: އެކަން ދިމާވި އަސްލު ސަބަބު އަންނަނީ ހޯދަމުން-- ފޮޓޯ: އެޗްޕީއޭ\nދިރާސާ ކުރުމަށް މިނިސްޓްރީގެ ބޭފުޅުން ވަނީ ކެލާއިން 577 ގަސް، އަދި ނޭކުރެންދޫން 738 ގަހެއްގެ މައުލޫމާތު ނަގައިފަ އެވެ.\nރާއްޖޭގެ ފާތަކުގައި ކަނޑުލުގެ އިތުރުން ބުރެވި ގަހާއި ބޮޑަވަކި ގަހާއި ތެލަ ގަހާއި ތަކަފަތި ގަސް ވެސް ގިނަ އަދަދަކަށް ހުރެ އެވެ. އޭގެ ތެރެއިން ކެލަޔާއި ނޭކުރެންދޫ ފަލުން މުޅިންހެން މަރު ވަނީ ކަނޑޫ ގަހެވެ.\nއީޕީއޭއިން ވެސް ލަފާ ކުރާގޮތުގައި ކަނޑޫފަލަށް އެ މައްސަލަ ކުރިމަތިވަނީ މޫސުމީ ބަދަލެއްގެ ސަބަބުން ނުވަތަ ވަކި ވައްތަރެއްގެ ފަނިފަކުސާއެއް ގިނަ ވުމުންނެވެ.\nކެލާގައި މަރުވެފައި ހުރި ގަސްތަކުގެ ބުޑުން ފެށިގެން މައްޗަށް ފަންޏެއް ދުވެފައި ހުރި ކަހަލަ ނިޝާންތަކެއް ފެނިފައިވެ އެވެ. އެހެންކަމުން އެއީ ފަންޏެއް އެޅުމުގެ ސަބަބުން ދިމާވި ކަމަށް ވުމުގެ ފުރުސަތު އޮތް ކަމަށް އީޕީއޭ އިން ދެކެ އެވެ.\nރާއްޖޭގެ ނާޒުކު ތިމާވެށީގެ ހިމާޔަތަށް ކަނޑޫފާތައް ވަރަށް މުހިންމެވެ. ރަށް ގިރުމާއި ރަށްރަށުގައި ފެން ބޮޑުވުން ފަދަ މައްސަލަތަކުގެ ގުދުރަތީ އެއް ހައްލަކީ، ރީތިކަން ވެސް އެކުލެވޭ ކަނޑޫފާތަކެވެ.\nތިމާވެށި ހއ. ކެލާ ފިޝަރީޒް، އެގްރިކަލްޗާ މިނިސްޓްރީ އީޕީއޭ ހދ. ނޭކުރެންދޫ\nރާއްޖޭގައި އެކިވައްތަރުގެ ގަސްތައްހުއްޓާ ދައުލަތުގެ ފައިސާއިން އެތައްމިލިއަން ރުފިޔާއެއް އިސްރާފުކޮށްގެން މާލޭ ބޭރުމަގުގައިންދަން އެރަށުބަޔަކު ބޭރުން ގެނެސް އިންދިގަސްތަކުގަވެސް މިހާރުހުރީ ލަކުޑިކޮޅު، ދެން އަނެއްކާވެސް މޫސުމީއެރާއެކޭ ކިޔާފަ އޭގެ ދެގުނަ ފައިސާ އޮއްސާލީމަ ނިމުނީ.\nރިސޯޓުހަދަން ހިކާލާ ގޮތައް ތިތަންވެސް ހިއްކާލާފަ ގެސްޓުހައުސް އަޅާ. ކުރިޔައް އޮތް 2000 އަހަރުތެރޭ ވެސް ތިގަސްތަކައް ވީގޮތެއް ނޭންގޭނެ\nރާއީ ކޮބާ؟ ނަޝީދަށް ކަނޑޫ ވެދުންކުރީމަ ތިކަން ހައްލުވާންޖެހޭނެނު މިހާރު..\nމުޅި ދުނިޔެ އަށް އަންނަނީ މޫސުމީ ބޮޑެތި ބަދަލު ތަކެއް އަންނަ މުންނެވެ. ކަންކަން ހޯދާ ފަރާތް ތަކުން އަންނަނީ އިންޒާރު ދެމުންނެވެ. އެކަމު މުއްސަނދި ގައުމުތަކުން އެވާހަކަ ނުދައްކަ އެވެ. މީޑިޔާ ކޮންޓްރޯލް ކުރަނީ އެމީހުންނެވެ.\nތިކަން ތަހުގީގުކުރާން ފޮނުވާންވީ މަޖުލީހުގެ ރައީސް. އޭނާނޫން ދެވަނަދެމީހަކަށް ތިކަމެއް ހައްލެއްނުވާނެ.


ނޯޓް7ގެ ސޮފްޓްވެއަރ އެކުންފުނީގެ އެހެންފޯނުތަކަށް އަޅަން ސެމްސަންގ އިން ވިސްނަނީ. | Landhooinfo\nނޯޓް7ގެ ސޮފްޓްވެއަރ އެކުންފުނީގެ އެހެންފޯނުތަކަށް އަޅަން ސެމްސަންގ އިން ވިސްނަނީ.\nދުނިޔޭގެ މަޝްހޫރު ފޯނު އުފައްދާ ކުންފުނި ސެމްސަންގ އިން އުފެއްދި އެންމެ ފަހުގެ ފޯނު ނޯޓް7ގެ ބެޓްރީ މައްސަލަ ޖެހި އެފޯނު ބޭނުންކުރުން ދުނިޔޭގައި ހުއްޓާލައިފައިވާއިރު އެކުންފުނިން މިހާރުވަނީ އެކުންފުނީގެ ފޯނުތަކަށް މީހުންގެ ޝައުޤުވެރިކަން ހޯދުމަށް އެހެންމަޅިއެއް ޖަހަން ވިސްނާފައެވެ.\nސެމްސަންގ އިން މިހާރު ނިންމާފައިވަނީ އެކުންފުނީގެ ވަރަށްފަހުގެ ދެ ފޯން ކަމުގައިވާ އެސް7އަށާއި، އެސް7އެޖްއަށް ނޯޓް7ގެ ސޮފްޓްވެއަރ އަޅަން ނިންމާފައެވެ. ސެމްސަންގ ކުންފުނިން ބުނީ މިއީ ނޯޓް7ގެންގުޅުނު މީހުންނަށް ދޭ އިނާމެއްގެ ގޮތުން ކުރާކަމެއްކަމުގައެވެ. އަދި ނޯޓް7ގެ އިޙްސާސް އެސް7އިން އާއި، އެސް7އެޖް އިން ކުރެވޭނެތީ މިކަމަކީ މީހުންގެ މެދުގައި ވަރަށް މަޤުބޫލުކަން ލިބިގެންދާނެކަމެއްކަމަށް އެކުންފުނިން ދެކެއެވެ.\nސެމްސަންގ އެސް7ގެފޯން ގެންގުޅޭ ފަރާތްތަކަށް ސޮފްޓްވެއަރ އަޕްޑޭޓްސް އޮޓޯއިން ލިބުމުން އެމީހުން ޖެހޭނީ އެ އަޕްޑޭޓްސް ފޯނަށް އިންސްޓޯލް ކޮށްލާށެވެ. އޭރުން ނޯޓް7ކަށް ގާތްގަޑަކަށް ފޯނު ބަދަލުވީއެވެ.\nމިކަންތައް ސެމްސަންގ ކުންފުނީގެ ކަސްޓަމަރުން ބަލައިގަންނާނީ ކިހާވަރަކަށް ކަމެއް ނޭންގެއެވެ. ކަސްޓަމަރުންގެ މެދުގައި އޮތް އިތުބާރު މިހާރު މަޑުމަޑުން ގެއްލެމުންދާތީ ސެމްސަންގ ކުންފުނިން އެކަމާ ވިސްނަމުންދާކަން މިކަމުން އެބަ ހެކިދެއެވެ.\nދުނިޔޭގެ މަޝްހޫރު ޓެކްނޮލޮޖީ ޚަބަރުތައް ގެނެސްދޭ ވެބްސައިޓްތަކުގައި މިޚަބަރު ފެތުރުމުން މިކަމަށް ގިނަބަޔަކު ދަނީ ޚިޔާލު ފާޅުކުރަމުންނެވެ. އޭގެ ތެރޭގައި ޕޮޒިޓިވް ޚިޔާލާއި، ނެގެޓިވް ޚިޔާލުވެސް ހިމެނެއެވެ.\nކޮންމެ އެއްޗެކޭ ކިޔަސް ދެން މަށެއް ތި ސެމްސަންގ އަކާ ވައިވެސް ނޭޅޭނަން.


Sirru ebbasvumeh gai soeh nukuran: Mariya | Mihaaru\nއިންޑިއާ އެކު ސިއްރު އެއްބަސްވުމެއްގައި ސޮއެއް ނުކުރަން: މިނިސްޓަރު\nޑިފެންސް މިނިސްޓަރު މާރިޔާ އިންޑިއާގައި: އެ ދަތުރުގައި ދެ ގައުމުގެ އަސްކަރީ ގުޅުން ބަދަހިކުރުމާ ގުޅޭ ގޮތުން މަޝްވަރާ ކުރެއްވި. --ފޮޓޯ/ޑިފެންސް މިނިސްޓްރީ\n30 ޖެނުއަރީ 2019 - 15:19\nމިނިސްޓަރު "މިހާރު" އަށް މިހެން ވިދާޅުވީ އިންޑިއާ ސަރުކާރުގެ ދައުވަތަކަށް އެ ގައުމަށް ކުރެއްވި ހަފުތާއެއްހާ ދުވަހުގެ ރަސްމީ ދަތުރުގައި ރާއްޖޭގެ މިނިވަންކަމާއި ސިޔާދަތަށް ނުފޫޒު ފޯރާނެ ފަދަ އެއްބަސްވުންތަކެއްގައި ސޮއިކުރައްވާފައިވާ ކަމަށް ކުރަމުންދާ ތުހުމަތާ ގުޅިގެންނެވެ. މިނިސްޓަރުގެ އިންޑިއާ ދަތުރާ ގުޅުވައި ކުރާ އެއް ތުހުމަތަކީ ބޭރުގެ ސިފައިން ރާއްޖޭގައި ބައިތިއްބަން އެއްބަސްވުމެވެ.\nމިއީ، ރާއްޖެ އަށް ބޭރުގެ ނުފޫޒު ވެއްދުން ކަމަށް ވިދާޅުވެ ރައްޔިތުންގެ މަޖިލީހުގެ ނިލަންދޫ ދާއިރާގެ މެމްބަރު އަބްދުﷲ ޚަލީލް ވަނީ ނުރުހުން ފާޅުކުރައްވައިފަ އެވެ.\nޚަލީލް، އޭނާގެ ޓުވީޓްތަކުގައި ވިދާޅުވީ ގައުމުތަކުގެ ނުފޫޒުން އެއްކިބާވެ، މިނިވަން ގައުމެއްގެ ގޮތުގައި ރާއްޖެ އޮތުން މުހިއްމު އިރު، މި ސަރުކާރުގެ ޚާރިޖީ ސިޔާސަތުގެ މިސްރާބު ހުރީ ރާއްޖޭގެ ސިޔާދަތާއި އިސްތިގުލާލަށް ބުރޫއަރާ ފަދަ ގޮތަކަށް ކަމަށެވެ. މިހާރު އޮތް އެއް ބިރަކީ، ބޭރުގެ ސިފައިން ރާއްޖޭގައި ބޭތިއްބުމާ ގުޅޭ ގޮތުން އެކުލަވާލަމުން އަންނަ އެއްބަސްވުންތައް ކަމަށް އޭނާ ވިދާޅުވި އެވެ.\nއިންޑިއާގެ ޑިފެންސް މިނިސްޓަރާ އެކު މާރިޔާ މަޝްވަރާ ކުރައްވަނީ.\nހަލީލު ވިދާޅުވި ގޮތުގައި ރާއްޖޭގެ މިނިވަންކަމާއި ސިޔާދަތަށް ބުރޫއަރައި ބޭރުގެ ނުރަނގަޅު ނުފޫޒު ރާއްޖެ އަށް ވަނުމަށް މަގުފަހިވާ ފަދަ އެއްބަސްވުންތަކުގައި ރައްޔިތުންގެ ރުހުން ނެތި ސޮއިކުރެވިގެން ނުވާނެ އެވެ. އޭގެތެރޭގައި، އެހެން ގައުމެއްގެ ސިފައިން ރާއްޖޭގައި ބޭތިއްބުމާއި ރާއްޖޭގެ ސަރަހައްދު ބެލެހެއްޓުމުގެ ނަމުގައި އާދަޔާޚިލާފު ގޮތަކަށް ކަނޑާއި ވައިގެ ސަރަހައްދު ބޭނުންކުރުމުގެ ފުރުސަތު ދީގެން ނުވާނެ ކަމަށް ވެސް ވިދާޅުވި އެވެ.\nEhen gaumehge sifain Raajjeyga beythibbumai, rajjeyge sarahahdhu "belehettumuge" namuga aadhayaa khiyaaf gothakah kandai vaige sarahahdhu beynun kurumuge furusathu dheegen nuvaane.\nMi ee Inthikhaabu kaamiyaabu kohdhinumuge agu nama, rayyithun sarukaarai dhekolhah thedhuvaane!\n— Dr. Abdulla Khaleel (@abkhaleel) January 29, 2019\nއިންޑިއާ ސަރުކާރާ އެކު އެފަދަ އެއްބަސްވުމެއް އޮތް ނަމަ، ހާމަކުރަން ސޯޝަލް މީޑިއާގައި ބައެއް މީހުން ގޮވާލަމުން ދަނީ، އިންޑިއާ އިން ރާއްޖެ އަށް ނުފޫޒު ފޯރުވައި އަސްކަރީ ކަންކަމުގައި ވެސް އަތްގަދަކުރުމުގެ ފުރުސަތު މި ސަރުކާރުން ދެމުން އަންނަ ކަމަށް ނުރުހުން ފާޅުކުރުންތަކާ އެކުގަ އެވެ.\nކުރީގެ ރައީސް އަބްދުﷲ ޔާމީންގެ ސަރުކާރުގައި، ރާއްޖެ އާއި އިންޑިއާގެ ގުޅުން ވަރަށް ބޮޑަށް ގޯސްވި އެވެ. އިންޑިއާ އިން އެދޭ މިންވަރަށް ދާޚިލީ ކަންކަމުގައި ނުފޫޒު ފޯރުވަން ޔާމީންގެ ސަރުކާރުން ފުރުސަތު ނުދީގެން، ސަރުކާރާ ދެކޮޅަށް މަސައްކަތް ކުރި ކަމަށް ވެސް އެ ސަރުކާރުގެ އިސް ބޭފުޅުން ތުހުމަތު ކުރެ އެވެ.\nރައީސް އިބްރާހިމް މުހައްމަދު ސޯލިހްއާ އެކު ޑިފެންސް މިނިސްޓަރު މާރިޔާ: އަސްކަރީ ގުޅުންތައް ބަދަހިކުރުމުގައި ރާއްޖެ އަށް ގެއްލުންވާ ފަދަ އެއްވެސް ކަމެއް މި ސަރުކާރުން ނުކުރާނެ ކަމަށް ވިދާޅުވި.\nދެ ގައުމުގެ ހީނަރުވެފައި އޮތް ގުޅުން ބަދަހިވީ، ރައީސް އިބްރާހިމް މުހައްމަދު ސޯލިހް ވެރިކަމަށް ވަޑައިގަތުމުންނެވެ. އެމަނިކުފާނު ހުވާކުރެއްވުމުގެ ރަސްމިއްޔާތަށް، އިންޑިއާގެ ބޮޑުވަޒީރު ނަރެންދުރަ މޯދީ ރާއްޖެ ވަޑައިގަތެވެ. އިންޑިއާ އިން ރާއްޖެ އަށް ހަދިޔާކުރި ދެ ހެލިކޮޕްޓަރުގެ އެއްބަސްވުން ވެސް އާކުރި އެވެ. ގައުމަކަށް ކުރެއްވި ފުރަތަމަ ރަސްމީ ދަތުރުފުޅުގައި ރައީސް ވަޑައިގަތީ ވެސް އިންޑިއާ އަށެވެ. އެ ދަތުރުފުޅުގައި ހިލޭ އެހީ އާއި ބަޖެޓް ސަޕޯޓްގެ ގޮތުގައި 1.4 މިލިއަން ޑޮލަރު ދޭން އިންޑިއާ އިން ވައުދުވި އެވެ.\nގުޅުން އިތުރަށް ބަދަހިވި ދަތުރެއް\nއިންޑިއާގެ ޖުމްހޫރީ ދުވަހުގެ ރަސްމީ ހަރަކާތްތަކުގައި ބައިވެރިވެވަޑައިގަތުމަށް މިނިސްޓަރު މާރިޔާ އެ އަށް ކުރެއްވި ދަތުރުގައި އެ ގައުމުގެ ފޮރިން މިނިސްޓަރާއި އަސްކަރިއްޔާގެ އިސް ބޭފުޅުންނާ ބައްދަލުކުރެއްވި އެވެ. ރަސްމީ ދަތުރަކަށް ވުމާ އެކު ދެ ގައުމުގެ ޒަމާންވީ އެކުވެރިކަމާއި އަސްކަރީ ދާއިރާ އިން ވެސް އެއްބަޔަކު އަނެއް ބަޔަކަށް އެހީތެރިވެދެވިދާނެ ގޮތާ ގުޅޭ ގޮތުން ވާހަކަ ދެކެވުނު ކަމަށް ވިދާޅުވި އެވެ.\n"ރައީސް ޔާމީންގެ ދައުރުގައި ކުރެވިފައި ހުރި އެއްބަސްވުންތަކާއި މަސައްކަތްތައް ކުރިއަށް ގެންދާ ވާހަކަ ދެކެވުނު. އެ ނޫން އެއްވެސް ވާހަކައެއް އަދިއެއް އަޅުގަނޑުމެންގެ ތެރޭގައި ނުދެއްކޭ. އެއްވެސް އެއްބަސްވުމެއްގައި ސޮއިކޮށް، އެކަހަލަ އެއްވެސް ކަމެއް މި ދަތުރުގައި ނެތް،" މިނިސްޓަރު ވިދާޅުވި އެވެ.\n"ޑިފެންސް ޓޯކްސް ކުރިއަށް ގެންދިއުމަކީ އެއްބަސްވުމަކާ ހަމައަށް އާދެވުމެއް ނޫން."\n#BridgesofFriendship Hon'ble Min of Defence Maldives Ms. Mariya Ahmed Didi & Chief of Defence Force Maj Gen Abdulla Shamal visit IFC-IOR & IMAC and hold discussions overarange of issues pertaining to enhancing of Maritime Domain Awareness in the region @SpokespersonMoD pic.twitter.com/tBTJHrrq5h\n— SpokespersonNavy (@indiannavy) January 25, 2019\nމިނިސްޓަރު މާރިޔާގެ ދަތުރާ ގުޅޭ ގޮތުން އިންޑިއާގެ އަސްކަރިއްޔާގެ ޓުވީޓެއް.\nމާރިޔާ އިންޑިއާގައި: އެ ދަތުރުގައި ދެ ގައުމުގެ ގުޅުން ބަދަހިކުރުމާ ގުޅޭ ވާހަކަތައް ދެއްކެވި ކަމަށް ވިދާޅުވި.\nރާޑަރުތައް ހަރުކުރަން އިންޑިއާ އިން ބޭނުންވޭ\nއިންޑިއާގެ މީޑިއާ އިން ރިޕޯޓްކޮށްފައިވާ ގޮތުގައި މާރިޔާގެ ދަތުރުގައި، އެ ގައުމުން ރާއްޖެ ސަރަހައްދުގައި ބަހައްޓަން ނިންމި ރާޑަރު ސިސްޓަމްތަކާ ގުޅޭ ގޮތުން މަޝްވަރާ ކުރާނެ އެވެ. ކޯސްޓަލް ސަވައިލަންސް ރާޑަރު ސިސްޓަމްތައް (ސީއެސްއާރުއެސް) ޓްރާންސްމިޓް ކުރުން ހުއްޓާލުމުން އެކަމުގެ ދަތިތައް އިންޑިއާ އަށް ކުރިމަތިވަމުން އަންނަ ކަމަށް އެ ގައުމުގެ އޮފިޝަލުން ވަނީ ވިދާޅުވެފަ އެވެ.\nރާއްޖެ ސަރަހައްދުގައި 10 ރާޑަރު ސިސްޓަމް ބަހައްޓަން 2016 ގައި ދެ ގައުމުން އެއްބަސްވެފައި ވިޔަސް މިހާތަނަށް ބަހައްޓާފައި ވަނީ، އެނގިފައިވާ ގޮތުގައި، ހަތަރު ރާޑަރު ސިސްޓަމެވެ. ބާކީ ހުރި ސިސްޓަމްތައް ހަރުކުރަން މިނިސްޓަރު މާރިޔާ އަށް ހުށަހަޅާނެ ކަމަށް އިންޑިއާ ސަރުކާރުގެ އޮފިޝަލުން ވަނީ ވިދާޅުވެފަ އެވެ.\nމި ރާޑަރުތަކާ ގުޅޭ އެއްބަސްވުމެއްގައި ސޮއި ނުކުރެއްވިއަސް އެއްބަސްވުމާ އެއްގޮތަށް ރާޑަރުތައް ހަރުކުރަން ބޭނުންވާ ކަމަށް މާރިޔާ ވިދާޅުވި އެވެ.\nމިނިސްޓަރު ވިދާޅުވީ ރާޑަރު އެއްބަސްވުމަކީ ވެސް ޔާމީން ސަރުކާރުގައި ވެފައި އޮތް އެއްބަސްވުމެއް ކަމަށާއި އެއާ ގުޅޭ ވަކި އިތުރު ކަމަކަށް މި ސަރުކާރުން އެއްބަސްވެފައެއް ނޯންނާނެ ކަމަށެވެ. އެއްބަސްވުމާ އެއްގޮތަށް، ރާޑަރުތައް ހަރުކުރަން މަޝްވަރާ ކުރިތޯ ދެންނެވުމުން މިނިސްޓަރު ވިދާޅުވީ އެ ވާހަކަތައް ދެކެވުނު ކަމަށެވެ.\n"ކުރީއްސުރެން ހުރި އެއްބަސްވުންތައް، ހުއްޓިފައި ހުރި މަސައްކަތްތައް ކުރިއަށް ގެންދާ ވާހަކަ ދެއްކި. އެނގިވަޑައިގަންނަވާނެ ޔާމީންގެ ސަރުކާރުގައި އެކި ތަންތަނުގައި ރާޑަ ސިސްޓަމްތައް ހަރުކުރަން ބުޑު ޖަހާފައި ހުރީ. އެއްޗެހިތައް ކުރިއަށް ގެންދާ ވާހަކަ ދެއްކި،" މާރިޔާ ވިދާޅުވި އެވެ.\nމިނިސްޓަރު ދެކެވަޑައިގަންނަވާ ގޮތުގައި އޭގެ ފައިދާ ރާއްޖެ އަށް އެބަ އޮތެވެ. މިސާލެއް ނަންގަވަމުން ވިދާޅުވީ 12 މީހުންނާ އެކު މި ހަފުތާގައި ގެއްލުނު ދޯނި އޮތް ސަރަހައްދު ހޯދުމުގައި، ރާޑަރު ސިސްޓަމްތައް މަސައްކަތް ކުރާ ނަމަ، ދިވެހި އަސްކަރިއްޔާ އަށް ވެސް ފަސޭހަވާނެ ކަމަށެވެ. ކަނޑުމަތިން އުޅަނދެއް ގެއްލިއްޖެ ނަމަވެސް އެއާ ހިސާބަށް އެމްއެންޑީއެފަށް ގާތްކުރެވެނީ އެތައް ދުއްވުންތަކަކާ އެކު ތެލެއް އަންދާފައި ކަމަށް ވިދާޅުވި އެވެ.\n"ރާޑަ ހުންނަ ކަމަށް ވާ ނަމަ، އެ ސްޕޮޓް ކުރެވޭނެ އެއްޗެއް އުޅެންޏާ. އަޅުގަނޑުމެން ރާޑަރު ހަރުކުރިއަސް ނުކުރިއަސް ސެޓްލައިޓް މެދުވެރިކޮށް އެ މީހުންނަށް ފެނޭ ހުރިހާ އެއްޗެއް،" މިނިސްޓަރު ވިދާޅުވި އެވެ.\nރާޑަރު އެއްބަސްވުންތަކާ ގުޅޭ ގޮތުން ދިވެހި ސަރުކާރުން އިންޑިއާ ސަރުކާރާ އިތުރު މަޝްވަރާއެއް ބާއްވާނެތޯ ދެންނެވުމުން މިނިސްޓަރު ވިދާޅުވީ ދެ ގައުމަކީ އަބަދުވެސް ވާހަކަ ދައްކައިގެން ކަންކަން ކުރިއަށް ގެންދާ ބައެއް ކަމަށެވެ. ދެ ގައުމުގެ އަސްކަރީ ގުޅުން ބަދަހިކުރުމުގެ ތަމްރީނުތަކާއި އެ ނޫން ވެސް އެހީތައް ބިނާވެފައި އޮންނަނީ އެ އުސޫލަށް ކަން ފާހަގަކުރެއްވި އެވެ.\nޑިފެންސް މިނިސްޓަރު މާރިޔާ: އިންޑިއާ އަށް ކުރެއްވި ރަސްމީ ދަތުރަށް ފަހު މިއަދު މާލެ ވަޑައިގަންނަވާނެ.\nއިންޑިއާގެ ދެ ހެލިކޮޕްޓަރާ ހެދި އުފައްދާ ޝައްކުތަކަށް މިނިސްޓަރު ވިދާޅުވީ ދިވެހި އަސްކަރިއްޔާ އިން އުދުހެން އެންގި ތަނަކަށް ނޫނީ، އެއްވެސް ހެލިކޮޕްޓަރެއް ނުޖައްސާނެ ކަމަށެވެ. އޭގައި ވެސް ކޮންޓްރޯލް އޮތީ ދިވެހި އަސްކަރިއްޔާ އަށް ކަން ފާހަގަކުރައްވައި އެކަމުގައި ސުވާލު އުފައްދަންވީ ކަމެއް ނެތް ކަމަށް މިނިސްޓަރު ވިދާޅުވި އެވެ.\nA 65 year old lady suffering from Stage4terminal breast cancer was returned yesterday by helicopter to her native island from Male for terminal care so that she could be close to her relatives 🚁🚁 pic.twitter.com/SYGvLmDFss\n— Mariya Didi 🎈 (@MariyaDidi) January 26, 2019\nދިވެހިންގެ ފުރާނަ އަށް ނުރައްކާވާ ހާލަތުގައި އެންމެ އަވަހަށް އެހީއެއް ފޯރުވެން އޮތީ، ދެ ހެލިކޮޕްޓަރު ރައްޖޭގައި އުދުހޭތީ ކަން މިނިސްޓަރު ފާހަގަކުރެއްވި އެވެ.\nމާރިޔާ ވިދާޅުވި ގޮތުގައި ފާނަބަސަންދު ފަދަ ބައްޔެއްގައި މީހަކަށް މަތިންދާ ބޯޓުން ދަތުރު ނުކުރެވުނަސް އެންމެ އަވަހަށް އެހީއެއް ފޯރުކޮށްދެވެނީ ދެ ހެލިކޮޕްޓަރަށެވެ.\nދެ ގައުމުގެ ގުޅުން ބަދަހިކަމާ އެކު އޮތުން މުހިއްމު ކަން ފާހަގަކުރައްވައި، އަސްކަރީ ގުޅުންތައް ބަދަހިކުރުމުގައި ރާއްޖެ އަށް ގެއްލުންވާ ފަދަ އެއްވެސް ކަމެއް މި ސަރުކާރުން ނުކުރާނެ ކަމަށް ވެސް މިނިސްޓަރު މާރިޔާ ވިދާޅުވި އެވެ.\nދިވެހި ސަރުކާރު ރާއްޖެ-އިންޑިއާ މާރިޔާ އަހުމަދު ދީދީ، ޑިފެންސް މިނިސްޓަރު ޑިޕްލޮމެޓިކް ގުޅުން އިންޑިއާ އެމްއެންޑީއެފް ޑިފެންސް މިނިސްޓަރު ޑިފެންސް މިނިސްޓްރީ ދިވެހި ސިފައިން އިންޑިއާގެ އަސްކަރިއްޔާ\n26 ކޮމެންޓް, 80 ރިއެކްޝަންސް\nމަނ މަނީ މަނީ މަނީ މަނީ ި\nމި މީހުން އަޑަށް ބާރުލާފައި ރައްޔިތުންގާތު ނުކުރަމޭ ބުނެފިތަ، އެކަމެއް އޮންނާނީ ކޮށްފަ! އެބުނީ ތެދަކަށްވެދާނެ، އެބަހީ އެއީ ކޮންމެވެސް ބަޔަކަށް އެނގޭ އެއްބަސްވުމެއް، ނަމަވެސް ހުރިހާ ރައްޔިތުންނަށް ނޭންގޭ. ވީމާ ސިއްރެއް ނުވިތާ.\nއެއްމެން ދަންނަ ބޮޑު ސިއްރު ދޯ؟ ކާކުތަ ބުނާނީ މަ މިއައީ ސޮއި ކޮަަށްފައޭ؟؟\nއިންޑިއާ ދަތުރުގައި ރާއްޖޭގެ މިނިވަންކަމާއި ސިޔާދަތަށް ގެއްލުންވާނެ ފަދަ އަސްކަރީ "ސިއްރު" އެއްބަސްވުންތަކެއްގައި ސޮއިކުރައްވާފައި ނުވާނެ ކަމަށް ޑިފެންސް މިނިސްޓަރު މާރިޔާ އަހުމަދު ދީދީ މިއަދު ވިދާޅުވެއްޖެ އެވެ. މީގެ މާނައކީ ކޮންމެވެސް ސިއްރު އެޖެންޑައެއް އެބައޮތޭ\nމިރާއްޖެ މިވަނީ މިނިވަން ކުރަން ޖެހިފަ.\nހެހެހެ، އެކަހަލަ އެއްބަސް ވުމެއްގަ ސޮއި ކޮށްފައައިސް ނޫސްވެރިންގެ ބައްދަލުވުމެއްގަ އެވާހަކަ ގޮވާނެ ކަމަކަށް އެއްވެސް ދިވެއްސެއް ގަބޫލެއްނުކުރާނެ. އެކަހަލަ ކަމެއްކޮށްފަ އައި މީހަކުގެ ބަސްމަގު ހުންނަ ގޮތަށް ކަމަނާފާނުގެ ބަސްމަގު ތި ހުރީ. މީދެން ލައްކަ ވާހަކަ.\nގައުމުގެ މިނިވަންކަމާއި ސިޔާދަތަކީ ކޮބައިކަން އެނގޭނަމަތާ އެފަދަ އެއްބަސްވުމެއްގައި ސޮއި ކުރެވުނަސް އެނގޭނީ\nގައުމަށް ޣައްދާރު ވެއްޖެނަމަ އެކަން ރައްޔިތުންނަށް އެނގިހާމަ ވާނެ. ސިއްރެއް ނުވާނެ. ބަލަން ތިބެމާ. މާލަހެއްނުވެ ތިޔަ ކަން ފަޅާއަރާނެ. މާރިޔާމެންނަކީ ގައުމިއްޔަށް ލޯބިކުރާ ބައެއް ނޫން. ކޮންމެވެސް ބޭރުބައެއްގެ ތައްޕާހަށް ވަދެގެން އެބަޔަކު ރުއްސައިގެން ޑިމޮކްރަސީއޭ ހިއުމަންރައިޓްސް އޭ ކިޔައިގެން އުޅޭ ވަރަށް ފޭކު ބަޔެއް\nމާރިޔާ ދީދީ މެން ކުޅުއްވާ ގޭމު ރައްޔަތުންނަށް ނޭގޭނެ ކަމަށް ތޯ ހީކުރައްވަނީ ތިޔަ. ތިބޭފުޅުން ލޯޔަލްޓީ އޮތީ އިންޑިޔާއަށްތޯ ނުވަތަ މިލޮބުވެތި ދިވެހިރާއްޖެއަށްތޯ ތާރީޚުގައި ލިޔެވޭނެ. ހަގީގަތަކީ ފަރުދާގެ ފުރަގަހުގައި ނުރައްކާ ކުޅިގަނޑެއް އެބަ ކުޅެވެމުން ދާކަން. ދިވެހި ރައްޔަތުން ހޭބޯ ނާރާ އަތް ޖެހުމުގަ.\nބަލަ ތިބުނާ ބަޔަކު އުފުލޭނެ ދިވެހި ސިފާއިން އެދުއްވިޔަސް.ޕަކިސްތާނުން ވެސް އެއްބަސް ވިޔެ މަތިން ދާ ބޯޓް ހަދިޔަކުރަން.ކަލޭމެން ގުނބޯ ހައްދާ އެހެން ބައެއް ގެ.މަާ މޮޅުތަނެއް ގޮތުގަ ދައްކަނަން.މަކަރާ ޖަހައިން ދުނިޔެ ކެވޭނި ވަކިވަރަށް ކަށް.


ރަށް ކުރިއަރުވާ ކޮމިޓީތައް. މިހާރަށް ވުރެ ބޮޑަށް ހަރަކާތްތެރިވާން ވެއްޖެ\n• ގިނަ ކޮމިޓީތައް ދަނީ ބަރާބަރަށް ހަރަކާތްތެރިވަމުން. ފުވައްމުލަކު އޮފީސް\n06 އޮގަސްޓް 2009 (ބުރާސްފަތި)\nރަށްކުރިއަރުވާ ކޮމިޓީ ތަކަކީ އެރަށެއްގެ ކުރިއެރުމަށާއި ތަރައްގީއަށް މަސައްކަތް ކުރުމަށް އުފެދިފައިވާ ކޮމިޓީ ތަކެކެވެ. ފުވައްމުލަކަކީ އެއްރަށެއްގެ މައްޗަށް އެކުލެވިފައިވާ، އަށް އަވަށުގެ މައްޗަށްވާ އާބާދީއާއި ބިން ބޮޑު ރަށެއް ކަމުގައިވާތީ ފުވައްމުލަކުގައި ވަނީ ކޮންމެ އަވަށަކީ ރަށެއްގެ ގޮތުގައި އިދާރީގޮތުން ބަލައި ކޮންމެ އަވަށަކަށް ކޮމިޓީއެއް އެކުލަވާލާފަ އެވެ.\nކޮމެޓީ އެކުލަވާލުމުގައި ކުރިން ވެސް އޮތީ ރައްޔިތުންގެ ސިއްރު ވޯޓަކުން އިންތިޚާބު ކުރުމުގެ އުސޫލެވެ. އިންތިޚާބުތަކުގެ ފޯރި ކުޑަވުމުން ބައެއް މީހުންނަށް އިންތިޚާބެއް ބާއްވަކަން ނޭގިވެސް ދެއެވެ. ނަމަވެސް މިހާރު އިންތިޚާބު ކުރެވިފައިވާ ކޮމިޓީއަކީ ރައްޔިތުންގެ މަޖްލިސް އިންތިހާބު ފަދަ ފޯރިގަދަ ޚަރަދުތަކެއްވެސް މީހުންގެ އަތުން ހިނގި އިންތިޚާބަކުން ހޮވިފައިވާ ކޮމިޓީ ތަކެކެވެ.\n"އޭރުގައި އަހަރެން އެންމެ ބޮޑަށް ބެލީ ކޮންމެ ގޮތެއް ހަދައިގެން ނަމަވެސް ހޮވެން. އެގޭ މި ކޮމިޓީއަކީ އެއްޗެއް ލިބޭ ކޮމިޓީއެއް ނޫންކަންވެސް. އެކަމަކު ރައްޔިތުންގެ ސަޕޯޓު އޮތް މީހަކު ކަމަށް އެހެން ސިޔާސީ މީހުންނާއި، އެހެން އަވަށްތަކުގެ މީހުންނަށް ވެސް ފެންނަން ބޭނުންވާތީ ޚަރަދުތަކެއް ކޮށްގެން ވެސް ހޮވިގެން މިހިރީ." މަޖަލަކަށް ހަދާފައި ކޮމިޓީއެއްގެ މެމްބަރަކު ބުންޏެވެ.\nމަޖަލަކަށް ހަދާފައި މިހެން ބުނި ނަމަވެސް، ބައެއް ކޮމިޓީތަކުން ފެންނަމުން ދަނީވެސް މި ހަގީގަތެވެ. ބައެއް ކޮމިޓީތަކުގެ ކޯރަމް ހަމަނުވުމުގެ ސަބަބުން ކޮމިޓީގެ ޖަލްސާ ނުބޭއްވި އަވަށަށް، ޚާއްސަކޮށް ރަށަށް ތަރައްގީގެ އެއްވެސް މަސައްކަތެއް ކުރެވޭ ގޮތެއް ވަނީ ނުވެފައެވެ. އެކަމަކު ވަރަށް ހަލުވިކަމާއެކު ހަރަކާތްތެރިވާ ކޮމިޓީތައް ވެސް ފުވައްމުލަކުގައި އެބަހުއްޓެވެ.\n"މާދަޑު ކޮމިޓީން މިހާރު އެންމެ ފޯރިއާއެކު ކުރަމުންދަނީ އެ އަވަށުގައި މަގު ބައްތި ޖެހުމުގެ މަސައްކަތް. ނުވަދިހަ ޕަސެންޓް މިހާރު ވަނީ ނިމިފައި. މެމްބަރުންގެ އެއްބާރުލުން ވަނީ ނުހަނު ބޮޑަށް ލިބިފައި." މާދަޑު ރަށް ކުރިއަރުވާ ކޮމިޓީގެ ރައީސް އަހުމަދު މުޖުތަބާ ވިދާޅުވިއެވެ.\nފުވައްމުލަކު ކައުންސިލަރ އަދި ފުވައްމުލަކު އޮފީހުގެ މީޑިއާ ކޯޑިނޭޓަރ އަހުމަދު މުޖުތަބާ ވިދާޅުވީ ދެތިން އަވަށެއްގެ ކޮމިޓީގެ ބައްދަލުވުންތައް ބޭއްވުމުގައި މައްސަލަތަކެއް އުޅުނު ނަމަވެސް ޖުމްލަ ކޮށް ރަގަޅު ކަމަށެވެ. އަދި ފުވައްމުލަކުގައި އަށް އަވަށް އޮތް ނަމަވެސް މިއީ އެއްރަށެއް ކަމަށާއި މިރަށުގެ ހުރިހާ ކޮމިޓީތައް އެކުވެގެން ތަރައްގީއަށް މަސައްކަތްތަކެއް ކުރަން ކުރިމަގުގައި ވިސްނަމުން ދާކަމަށެވެ. އަދި ކޮމިޓީތަކުގައި ހުރި ސިޔާސީ މައްސަލަތައް އެއްކިބާކުރަން ކޮންމެހެން ޖެހިއްޖެ ކަމަށް މުޖުތަބާ ވިދާޅުވިއެވެ.\nމީގެ ދުވަސްކޮޅެއްކުރިން ދަޑިމަގު އަވަށުގެ ކޮމިޓީގެ އެއްބާރުލުން ނުލިބިގެން އެއަވަށުގެ ތަރައްގީއަށް ލިބިފައިވާ ޕްރޮޖެކްޓެއް ފުވައްމުލަކު އަތޮޅު އޮފީހުގެ އެހީތެރިކަމާއެކު ކުރުމަށް ވިސްނަމުން ދާ ކަމަށް އެއަވަށު ކޮމިޓީގެ ރައިސް ވަނީ ބުނެފައެވެ. އަދި ފުނާޑު އަވަށުގެ ކޮމިޓީގެ ރައީސަށް އެއްވެސް އެނގުމެއް ނެތި އެއަވަށުގެ ކޮމިޓީން ވަނީ ބޮޑު މައްސަލައެއްގެ ތެރެއަށް ވަދެ، އެ މައްސަލައިގެ ކޯޓު އަމުރަކަށް އެދިފައި ކަމަށް އެ ކޮމިޓީގެ ރައީސް ވިދާޅުވެފައި ވެއެވެ.\nކޮމިޓީތަކުގެ ދައުރު ފުޅާ ނުވުމުގައި ވަރަށް ގިނަ މައްސަލަތަކެއް ވެއެވެ. އޭގެތެރޭގައި ސިޔާސީ ގޮތުން އުފެދިފައިވާ މައްސަލަތަކެއް ވެސް ވެއެވެ. އަދި ކޮމިޓީގެ ގިނަ މެމްބަރުންތަކެއް ރަށުން ބޭރުގައި އުޅުމަކީވެސް ދިމާވެފައިވާ މައްސަލައެކެވެ. ކޮމިޓީ އިންތިހާބުގެ ދުވަސްވަރާއި އަދި އޭގެ ފަހުންވެސް ކޮމިޓީގެ މެމްބަރުންނަށް ރަގަޅު އެލަވަންސެއް ލިބޭނެ ކަމުގެ އަޑު ފެތުރި އެކަން ހަގީގަތަކަށް ނުވުމަކީވެސް ބައެއް މެމްބަރުން ފަރުވާކުޑަ ވެފައިވާ ކަމެކެވެ. އަދި އެކި އެކި ތަރައްގީގެ މަސައްކަތްތައް ހިންގާނެ ފައިސާ ހޯދުމަށް މަސައްކަތްކޮށް އެނުލިބުމުގެ ސަބަބަކީވެސް މައްސަލައެއް ކަމަށް ބައެއް މެމްބަރުން ދެކެއެވެ.\nނަމަވެސް ރައްޔިތުން ހޮވާފައި ތިބި ބަޔަކު ތިބެންޖެހޭނީ ސިޔާސީ ފިކުރުތަކުން އެއްކިބާވެ އަވަށުގެ ތަރައްގީއަށް މަސައްކަތް ކުރާށެވެ. މަސައްކަތްތަކެއް ކުރެވިއްޖެ ނަމަ ފައިސާވެސް ލިބޭނެ ކަން ބައެއް ރަށްރަށާއި އަދި މި ރަށުގެ ކޮމިޓީތަކުން ވަނީ ދައްކުވައިދީފައެވެ. ކޮމިޓީން މަސައްކަތްކޮށްގެން ބޮޑެތި އަގުބޮޑު މެޝިނަރީ ފަދަ ތަކެތި ހޯދާފައިވާ ކޮމިޓީތައްވެސް ރާއްޖޭގައި އެބަހުއްޓެވެ. މިސްކިތްމަގުގެ ކޮމިޓީތަކުން ވަނީ ނިކަމެތި އާއިލާއަކަށް ބޯ ހިޔާވަހިކަން ފޯރުކޮށްދިނުމުގެ ހުރިހާ މަސައްކަތެއް ކޮށްފައެވެ.\nކޮމިޓީގެ ބައްދަލުވުންތައް ގަވާއިދުގައި އޮންނަ އަދަދަށް ބާއްވަން މަސައްކަތްކޮށް ، ކޮމިޓީގެ އިދާރީ ހިންގުން ހަރުދަނާ ކޮށް ގަވައިދުގައި ވާ ގޮތަށް ބައްދަލުވުންތަކަށް ހާސިރުނުވާ މީހުންނާ މެދު އަމަލުކޮށް ކޮމިޓީ އިސްލާހުކުރުމަކީ ކޮމިޓީގެ ރައީސްގެ ޒިއްމާއެއް ކަމުގައި ދެކިގެން މަސައްކަތްކޮށްފި ނަމަ މިހާރު ހިނގުން މަޑުޖެހިފައިވާ ކޮމިޓީތައްވެސް މިހާރަށް ވުރެ ބޮޑަށް ހަރަކާތްތެރިވާނެ އެވެ.\nކިޔުންތެރިންގެ ޚިޔާލު ޖުމްލަ: 12 ޚިޔާލު\n06 އޮގަސްޓް 2009 (ބުރާސްފަތި) -އިންތި\nފުވައްމުލަކުގައި އޮތް ބިމުގެ ގޮތުން އެންމެ ބޮޑު އަވަށަކީ އެންމެ އުތުރުގައި އޮތް ދަޑިމަގު އަވަށް. މިއަވަށަކީ އެކި ގޮތްގޮތުން ތަރައްގީކުރެވިދާނެ އަވަށެއް. ރަނގަޅަށް ކުރިއެރުވިދާނެ އަވަށެއް. ފުވައްމުލަކުގައި ހުރި އެންމެ މަޝްހޫރު ތަންތަނަށް ބަލާއިރު ތުނޑި އާއި ގެންމިސްކިތް އަދި ދަޑިމަގި ކިޅި ފަދަ މަޝްހޫރު ތާރީޚީތަންތަނަކީ ރަނގަޅަށް ބެލެހެއްޓިދާނެ ތަންތަން. އަދި ބޮޑު ބައެއްގައި ހިމެނޭ ޗަކަބިންތަކާއި އޮޅުތަކަކީ އެތަންތަނުގެ ބޭނުން ފައިދާހުރި ގޮތުގައި ކުރެވިދާނެ ތަންތަން. މަޝްހޫރު ނެރެގަނޑަކީ މިހާރު ފަތަން ޚާއްސަތަނަކަށް ހެދިދާނެ ތަނެއް. ސަބަބަކީ ގިނަ ޒުވާނުންތަކެއް ފަތަން ބަނދަރަށް ދާތީ. ނަމަވެސް...\n06 އޮގަސްޓް 2009 (ބުރާސްފަތި) -އިންތި 2\nދަޑިމަގު އަވަށުގައި ކަމެއް ނުކުރެވިގެން އުޅެންޖެހިފައި ވަނީ އަވަށު ރައްޔިތުންގެ މެދުގައި ބައިބައިވުން އުފެދިފައިވީމަ. ހުރިހާ ކަމަކީވެސް ސިޔާސީކަމެއްގެ ގޮތުގައި ދެކުނީމަ. ދަޑިމަގަކީ މުޅި ރާއްޖެއިން ވެސް ޑީއާރުޕީއަށް އެންމެ ތާއީދު ކުރާ މީހުން އުޅޭތަނޭ ބުނެވިދާނެ. އެންމެފަހުން ރިޔާސީ އިންތިޚާބުގަ މުޅި ރާއްޖެއިންވެސް ޑީއާރުޕީއަށް %80 ހޯދިފައިވަނީ ދަޑިމަގުން. އަދި މިހާރު ވެސް ފުވައްމުލަކުގައި ޑީއާރުޕީ އެންމެ ބޮޑީ ދަޑިމަގުގަ. މިހާރު ވެރިކަން ބަދަލުވީމަ ޑީއާރުޕީ ރައްޔިތުން ސަރުކާރަށް އެއްބާރުލުން ނުދިނުމަކީ ދަޑިމަގުގައި މައްސަލަތައް ދިމާވާ ސަބަބޭ ބުނެވިދާނެ.. ރކ ކޮމިޓީގެ ރައީސަކީ MDP ބޭފުޅެއް ވިއްޔާ.\n07 އޮގަސްޓް 2009 (ހުކުރު) -އަވަ\nޑީއާރުޕީ ރައްޔިތުން އެމްޑީޕީ ރައްޔިތުނެއް ނުތިބޭނެ ތިބޭނީ ދިވެހި ރައްޔިތުން ތިގޮތަށް ޕާރޓީ ތަކުގެ ރައްޔިތުން ތިބެގެން ރަށެއް ގައުމެއް ތަރައްގީ އެއްނުކުރެވޭނެ ޚިދުމަށް ދިނުމުގައިވެސް ވަކި ޕާޓީ އަކަށް ނުވިސްނަމާތޯއެވެ. އެންމެން އަތުކުރި އޮޅާލައިގެން ޕާޓީ ފިކުރުން އެއްކިބާވެގެން ތަރައްގީއަށް މަސައްކަތް ކުރަމާތޯއެވެ! ތިމާގެ އަޚާޔާއިމެދު ހަސަދައިގެ ނަޒަރުން ބެލުން ހުއްޓާލަމާތޯއެވެ.\n07 އޮގަސްޓް 2009 (ހުކުރު) -ހޭލާ\nދަޑިމަގު މީހުނާއި ދޫޑިގަމު މީހުންއެއީ އެންމެ ބޮޑު އަވަށްކަމަށް ދައުވާކުރާ ދެފަރާތް. އަޅުގަނޑުވެސް ބަލައިލީން ކޮންތަނެއްތޯ ބޮޑީ. ޙަޤީޤަތުގަ ބޮޑީ ދަޑިމަގު އަވަށް. މީގަވާގޮތަކީ ފުވައްމުލައް އޮންނަ ގޮތުން ދަޑިމަގު އޮންނަނީ ފަލަކޮޅުގަ. ދޫޑިގަން ހިމަކޮޅުގަ. ފިޔަވަޅެއްގެ މިސާލު ނަގާނަމަ އޭގަ މަތީބަޔަކީ ދަޑިމަގު. ފުންނާބަކީ ދޫޑިގަން. ފުވައްމުލަކު މެދާ އެންމެ ކައިރީގައޮތީ ކޮންއަވަށެއްތޯ ބަލާއިރުވެސް ކައިރީގަ އޮތީ ދަޑިމަގު. އަވަށްތައް ރައްޔިތުންނަށް ރަގަޅަށް އެނގެންޖެހޭ. އަވަށްތަކުގެ އަސްލު ޗާޓު ރައްޔިތުންނަށް އޮޅޭ ހިސާބަށް ގޮސްސި. ރކ ކޮމިޓީތަކުން ރައްޔިތުންނަށް އަންގައިދޭންޖެހޭ. ޗާޓުތައް އެބަހުރި.\n08 އޮގަސްޓް 2009 (ހޮނިހިރު) -ޒިންމާ\nހޭލާ ބުނިގޮތަށް އަވަށްތައް ރަނގަޅަށް އެނގެންޖެހޭ. ޗާޓު ބަލާލާއިރު ހޯދަޑުގައި ދާދި ފަހުން ހެދި ދަނޑުވަނީ ދަޑިމަގުތަނަކަށް. ދަޑިމަގުގެ ސަރަހައްދަކީ ޗާޓުގައި ވާގޮތުން އެމްޖޭއެމްހާ ހިސާބުން ތުނޑީ އިރުމަތީ ދިމާ އަތިރިމައްޗާ ހަމައަށް ދަމާލެވޭ ރޮނގެއް. ނަމަވެސް މިހާރު އެއީ ހޯދަޑު ބައެއްކަމަށް އާންމުން ޤަބޫލުކުރަނީ. އެގޮތުން ހޯދަޑު މީހުން ދަޑމަގާ ދިމާލަށް ގޯތިނަގަމުން ގެދޮރު އަޅަމުން ދާވަރަކަށް ހޯދަޑު އަންނަނީ ބޮޑުވަމުން. މިގޮތަށްވަނީ އަވަށްތަކުގެ ސަރަހައްދު ރަނގަޅަށް ނުބެލެހެއްޓޭތީ. މިގޮތުން މިހާރު ތުނޑިވެސް ހޯދަޑުތަނަކަށްވާ ހިސާބަށްދަނީ. ދަނޑު ސަރަހައްދު ނެގީމަވެސް ދޫޑިގަމަށްވުރެ ދަޑިމަގު ބޮޑު.\n09 އޮގަސްޓް 2009 (އާދީއްތަ) -އަހުމަދު\nއަވަށްތައް ބޮޑު ކޮށްގެން ވަނީ ކޮންކަމެއްތަ މުޖުތަމަޢަށް ފައިދާ ހުރި ކޮންމެވެސް މަސައްކަތެއް ކޮށްބަލަ އެންމެ ގިނަ މަސްތުވާތަކެތިވެސް ގެންގުޅެނީ މިދެއަވަށުގައި ތޯބަލާލުންވެސް ރަނގަޅު\n09 އޮގަސްޓް 2009 (އާދީއްތަ) -އާމިރު\nލިޔުންތެރިޔާ ކޮންމެ އެއްޗެއް ލިޔުނަސް،ދަންނަވާލަން ޖެހެނީ ދަޑިމަގު އަވަށް ކުރިއަރައިގެން ދާނެ އެއްވެސް ގޮތެއް މިހާރަކު ނެތް.ސަބަބަކީ ދަޑިމަގު ނުފޫޒު ގަދަކޮށްގެން އުޅޭ މީހުން، އަދުގެ ސަރުކާރަށް އެއްވެސް ކަމެއްގައި އެއްބާރުލުން ނުދޭތީ.އެހެންތާ ވާނީ ކޮށި ދަނޑު ގެއްލި،ކަރުތާފެނަށް އެޅުނީ ވިއްޔާ!!!.ދެން އަޅުގަނޑު މެންގެ މި ސަރުކާރު ވަށްޓައެއް ނުލެވޭނެ. ޖެހޭނީ ބަލަން ތިބެން.\n09 އޮގަސްޓް 2009 (އާދީއްތަ) -ހުސޭނު\nދަޑިމަގުގެ ގިނަ ރައްޔިތުންނަކީ އަބަދުވެސް ވަކިފަރާތަކަށް އަޅުވެތިވުމުގެ ސިޔާސަތެއް ގެންގުޅޭބައެއް. އެމީހުންދެކޭ ގޮތުގައި ވަކި ފަރާތްތަކަކީ އެއީ ރަސްކަލުން ދަރަޖައިގެ ބޭކަލުން. އެފަރާތްތަކުން ބުނާބަހަކީ ތެދުބަސް. ދެންތިބީ ބަޔަކު ކަމުގައި އެމީހުން ގަބޫލުނުކުރޭ. ދެފަރާތުން ބުނާ އެއްޗެއްގެ އަޑު ރަނގަޅަށް އަހާނަމަތާ. ނަމަވެސް އެމީހުން އަޑުއަހާކަށްވެސް ބޭނުމެއްނުވޭ. ވަކި ފަރާތަކުން ކިތަންމެ ބޮޑު ދޮގެއް ހެދިޔަސް އެއީ ތެދު. އަނެއް ފަރާތަކުން ކިތަންމެ ބޮޑު ތެދެއް ހެދިޔަސް އެވާނީ ދޮގަށް.\n10 އޮގަސްޓް 2009 (ހޯމަ) -ހަސަނު\nހުސޭނު ބުނީ ޙައްޤު ތެދު ޝުކުރިއްޔާ\n10 އޮގަސްޓް 2009 (ހޯމަ) -ދަޑިމަގު ކުއްޖާ\nހުސޭނުގެ ތި ބަސްކޮޅަށް ހަމަ މަރުހަބާ. ދަޑިމަގު ރަސްކަލުންނަށް ހެދިގެން އިސްކޮށް މިއުޅޭ މީހުންނަކީ ދުވާލަކު އެންމެ ނަމާދަކަށް ވެސް ނޭރޭ މީހުން.އެކަމަކު އެމީހުންގެ ބަސް އަހައިގެން މުސްކުޅި ފުރައިގެ މީހުން މި އުޅެނީ.. ކީކޭ ދެން ބުނާނީ؟؟\n10 އޮގަސްޓް 2009 (ހޯމަ) -ހނއ\nމާތް ﷲ އިންސާނުންނަށް ސިކުނޑިއެއް ދެއްވާފަވަނީ ރަނގަޅުގޮތުގައި ވިސްނާ ފިކުރުކުރުމަށް. ކޮންމެހެން ވަކިފަރާތަކުން ބުންޏޭކިޔާފަ ވަކިގޮތަކަށް ދާނަމަ އެދެވެނީ ހައިވާނުންގެ ދަރަޖައަށް. ދުނިޔެ މިއަދު ކުރިއަރާފަމިވަނީ އިންސާނުންނަށް މާތް ﷲ ދެއްވާފައިވާ ސިކުނޑީގެ ބޭނުން ރަނގަޅުގޮތުގައި ކޮށްގެން. މިއަދު ދުނިޔެއަށް މިއައި ބަދަލާއެކު އަހަރެމެންވެސް ބަދަލުނުވި ނަމަ މިއަދު އަހަރެމެން ތިބެން ޖެހުނީ ހައިވާނުންގެ ދަރަޖާގަ. ބުއްދިއެއް ދެއްވުމުގެ ޙިކުމަތްތަކެއްވޭ. ބުއްދިވެރިޔަކީ މީހަކު އެއްޗެކޭ ބުނާހާއިރަށް އެގޮތަކަށް ހެއްލޭ މީހެއް ނޫން. ކަމުގެ ދެކޮޅު ބަލާފަ ތެދު ހަގީގަތް ހޯދާމީހެއް. ސިކުނޑީގެ ބޭނުންކުރާ މީހެއް.